Dhivehin Ingireysi passport gengulhunukan engeytha?\nލަންޑަން: ފޮޓޯ ޓުވިޓަރ\n12 މެއި 20192ކޮމެންޓް\nދިވެހިން އިނގިރޭސި ޕާސްޕޯޓް ގެންގުޅުނުކަން އެނގޭތަ؟\nދިވެހިން ބްރިޓިޝް ޕާސްޕޯޓު ނުވަތަ އިނގިރޭސި ވިލާތުގެ ޕާސްޕޯޓު ގެންގުޅުނޭ ބުނުމުން އެކަން ގަބޫލުކުރަން ދަތިވެދާނެ އެވެ.\nއިނގިރޭސީންގެ ހިމާޔަތުގެ ދަށަށް ރާއްޖެ ދިޔައީ، ހިމާޔަތުގެ ސިޓީއެއް ކަމަށް ވިދާޅުވެ އޭރު ރަސްކަމުގައި ހުންނެވި މުހައްމަދު މުއީނުއްދީން ސޮއިކުރެއްވި ލިޔުމަކާއި ގުޅިގެންނެވެ. އެއީ 16 ޑިސެމްބަރު 1887 ވަނަ އަހަރެވެ. އެ ލިޔުމުގައި އިނގިރޭސީންގެ ފަރާތުން ސޮއިކުރެއްވީ ސިލޯނުގައި އޭރު ހުންނެވި ގަވަރުނަރު އާތާ ހެމިލްޓަން ގޯޑަން އެވެ.\nއެ ލިޔުމަކީ އިނގިރޭސީންނާއި ރާއްޖެ އާ ދެމެދު ސޮއިކުރެވިފައިވާ ރަސްމީ އެއްބަސްވުމަކަށް ނުވާތީ 24 އޭޕްރީލް 1948 ވަނަ އަހަރު މާލޭގައި ބޭއްވި ހާއްސަ ރަސްމިއްޔާތެއްގައި ދެ ގައުމުން ވަނީ ރަސްމީ އެއްބަސްވުމެއްގައި ސޮއިކޮށްފަ އެވެ.\nދިވެހިރާއްޖޭ އިނގިރޭސީންގެ ހިމާޔަތުގައި 77 އަހަރު އޮތުމަށްފަހު މިނިވަންވީ 26 ޖުލައި 1965 ގައެވެ.\nދިވެހިރާއްޖެ އިނގިރޭސީންގެ ހިމާޔަތުގައި އޮތް ދުވަސްވަރު ދިވެހިންނަށް ތަފާތު ކަންތައްތަކަކާ ކުރިމަތިވި އެވެ. އެގޮތުން މިއަދު ސޯޝަލް މީޑިއާގައި އެންމެ ހަރުކޮށް ދެކެވެމުން އަންނަ އެއް ވާހަކައަކީ ދިވެހިންގެ ޕާސްޕޯޓުގެ ވާހަކަ އެވެ. އެގޮތުން ތާރީހީ އިލްމުގައި މަޝްހޫރު ނަޖާހު ދީދީ ވަނީ ދިވެހިރާއްޖޭގައި ދިވެއްސަކު ބޭނުންކުރި ބްރިޓިޝް ނުވަތަ އިނގިރޭސި ވިލާތުގެ ޕާސްޕޯޓެއްގެ ފޮޓޯ ސޯޝަލް މީޑިއާގައި އާންމުކޮށްފަ އެވެ. އެއީ ނިލަންދޫ އެދުރުގޭ މޫސާ ތަކުރުފާނަށް އިނގިރޭސި ވިލާތުން ދޫކުރި ޕާސްޕޯޓެކެވެ.\nއޭގެ ކުރީގައި ދިވެހީން އިނގިރޭސި ޕާސްޕޯޓު ބޭނުންކޮށްފައި އެބަހުރި. މިއީ ހުވަދުއަތޮޅު ނިލަންދޫ އެދުރުގޭ މޫސާ ތަކުރުފާނުގެ ޕާސްޕޯޓު.\nފޮޓޯ: @DhivehiEkedamee pic.twitter.com/UpGkSN7ldH\n— ނާޖިހު 🇲🇻 Naajih (@NaajihDidi) May 11, 2019\nއަދި ނަޖާހުގެ އެކުވެރި ތާރީހީ އިލްމުވެރިޔާ އަލާ ދީދީ ވަނީ ދިވެހި ދައުލަތުން އެންމެ ފުރަތަމަ ބޭނުންކުރަން ފެށި ޕާސްޕޯޓުތަކުގެ މައުލޫމާތު ހިއްސާ ކުރައްވާފައެވެ. އެގޮތުން އަލާ ވިދާޅުވަނީ ރާއްޖޭގައި އެންމެ ފުރަތަމަ ޕާސްޕޯޓެއް އިޝޫކުރީ 1964 އެންޓީ ހަސަން ދީދީ އަށްކަމަށެވެ. އަދި ދިވެހިރާއްޖެ މިިނިވަންވި ފަހުން އެންމެ ފުރަތަމަ ޕާސްޕޯޓެއް ދޫކޮށްފައިވަނީ 1965 ވަނަ އަހަރު ތ. ދިޔަމިގިލީ ވައިޖެހޭގޭ ހުސެން މަނިކަށެވެ.\nRaajjeygai issue kurevunu emme furathama dhivehi passport akee NT Hassan Didi issue kurevvi passport eve.Eiee 12 April 1964 gaeve.Dhen raajje minivan vumun anekkaa alun 0001 jahaafai passport eh issue koh dhinee th.Dhiyamigily vaijeheygey Hussain manik ah.Eiee 12 December 1965 ga pic.twitter.com/3MFfKB01pD\n— Alaa Didi (@alaadidii) May 11, 2019\nމިއަދު ދިވެހިރާއްޖޭގެ އިމިގްރޭޝަނުން ވަނީ ދިވެހިންނަށް އެންމެ ޒަމާނީ ޕާސްޕޯޓު ދޫކުރަން ފަށާފައެވެ. އެގޮތުން ޕާސްޕޯޓު ކާޑުވެސް މިހާރު ދިވެހިންނަށް އަންނަނީ ދޫކުރަމުންނެވެ. އަދި ޕާސްޕޯޓަށް ހުށަހެޅުމުގެ ހުރިހާ ކަމެއް އޮންލައިންކޮށް މިހާރު ދިވެހިންނަށް ކުރެވެ އެވެ.\nދިވެހިން ދިވެހިރާއްޖެ އިނގިރޭސި ވިލާތް ތާރީހު\nއަޅުގަނޑަށް ކިޔަނީ ނަޖާހެއް ނޫން. ނާޖިޙު\nތިޔަ އިނގިރޭސި ޕާސްޕޯޓްގެ އެތެރެ ވެސް ފެންނަ ފޮޓޯއެއް ޖަހާލިނަމަ


MIB ge ATM eh Feydhoo gai bahattai, khidhuma dheyn fashaifi – adduLIVE\nއިސްލާމިކް ބޭންކުގެ އޭޓީއެމެއް ފޭދޫގައި ބަހައްޓައިފި\nMay 18, 2020, 19:07 އަމީރާ\nމޯލްޑިވްސް އިސްލާމިކް ބޭންކު (އެމްއައިބީ) ގެ އޭޓީއެމްއެއް އައްޑޫ ސިޓީ ފޭދޫގައި ބަހައްޓައި، ޚިދުމަތް ދޭން ފަށައިފިއެވެ.\nފޭދޫ އަވަށު އޮފިސް ކައިރީ ލިންކު ރޯޑަށްވާ ގޮތަށް ބަހައްޓާގައިވާ މި އޭޓީއެމުން މިއަދުން ފެށިގެން ޚިދުމަތް ލިބެން ހުންނާނެއެވެ. އެގޮތުން، ފައިސާ ނެގުމާއި، ޕިން ނަންބަރު ބަދަލު ކުރުމުގެ އިތުރުން މިނީ ސްޓޭޓްމެންޓްގެ ޚިދުމަތްވެސް މި އޭޓީއެމުން ލިބެން ހުންނާނެ ކަމަށް އެބޭންކުން މަޢުލޫމާތު ދެއެވެ.\nބޭންކުގެ ފަރާތުން ވާހަކަ ދައްކަވަމުން އައްޑޫ ބްރާންޗުގެ މެނޭޖަރ ޝަފްރާޒް ޒާހިރު ވިދާޅުވީ، މިއީ ކުރިއްސުރެވެސް ކުރުމަށް ނިންމާފައިވާ ކަމެއް ކަމަށާއި، ފޭދޫއިން އޭޓީއެމްގެ ޚިދުމަތް ދެވޭގޮތް އަވަސް ކޮށްފައި މިވަނީ، މި ދަނޑިވަޅުގައި ގުޅިފައިވާ ރަށްތައް ހުރަސްކޮށް ކަސްޓަމަރުން އޭޓީއެމްގެ ޚިދުމަތް ހޯދުމަށް ހިތަދޫއަށް ކުރަން ޖެހޭ ދަތުރު ކުރު ކުރުމުގެ ގޮތުން ކަމަށެވެ.\nއެގޮތުން، މި މަސައްކަތް ކުރެވިގެން ދިޔައީ ރާއްޖެ ލޮކްޑައުންގެ ޙާލަތުގައި އޮތް ދުވަސްކޮޅެއްގައި ނަމަވެސް، މިކަމަށް ޚާއްސަކޮށް މާލެއިން އެންޖިނިއަރުން ގެނެސްގެން ކަމަށާއި، މި މަސައްކަތުގައި ސަރުކާރުގެ އިދާރާތަކުންނާއި، އައްޑޫ ސިޓީ ކައުންސިލުގެ އިތުުރުން އެސްއެސްޑީތަކުން ފޯރުކޮށް ދެއްވި އެހީތެރިކަން ފާހަގަކޮށް، ބޭންކުގެ ނަމުގައި ޝަފްރާޒްވަނީ އެހުރިހާ ފަރާތްތަކަށް ޝުކުރު އަދާކޮށްފައެވެ.\nމީގެ އިތުރުން ކޮންމެ އޭޓީއެމެއްގައި، ހުރިހާ ވަގުތެއްގައިވެސް ހޭންޑް ސެނިޓައިޒަރ ހުންނާނެ ކަމަށާއި، ކަސްޓަމަރުން އޭޓީއެމް ބޭނުން ކުރެއްވުމުގައި އިޖުތިމާއީ ގައިދުރުކަން ބެހެއްޓުމަށް ސަމާލުކަން ދިނުމަށްވެސް އިސްލާމިކް ބޭންކުގެ ފަރާތުން ވަނީ އެދިފައެވެ.


Member Faisal Gaafarah dustbin thakeh hadhiyaa kuravvaifi | Mihaaru\nގާފަރުގެ އެކި ސަރަހައްދުތަކުގައި ބެހެއްޓުމަށް ހަދިޔާ ކުރި ޑަސްބިންތަކާއެކު މެމްބަރު ފައިސަލް (ކ-5) ފޮޓޯއަކަށް ހުއްޓިގެން.\nމެމްބަރު ފައިސަލް ގާފަރަށް ޑަސްބިންތަކެއް ހަދިޔާކުރައްވައިފި\n24 ޑިސެމްބަރ 2017 - 20:536comments\nފައިސަލް "މިހާރު" އަށް މިރޭ ވިދާޅުވި ގޮތުގައި ފައިސަލް ފައުންޑޭޝަންގެ ފަރާތުން ގާފަރަށް ހަދިޔާ ކުރީ މީހުން ދިރިއުޅޭ އެކިއެކި ސަރަހައްދުގައި ބެހެއްޓުމަށް 12 ޑަސްބިނެވެ. އަދި ކުރިއަށް އޮތް ތަނުގައި ކާށިދޫގެ އެކި ހިސާބުތަކުގައި ޑަސްބިންތައް ބަހައްޓާނެ ކަމަށް ވެސް އޭނާ ވިދާޅުވި އެވެ.\n"މިކަމުގެ ބޭނުމަކީ މި ރަށްރަށުގެ ގުދުރަތީ ރީތިކަން ދަމަހައްޓައި، ސާފުތާހިރު ތަނެއްގެ ގޮތުގައި މި ރަށްރަށް ބޭއްވުން. ރީތި މާހައުލެއް ފެނުމަކީ ރަށުގެ މީހުންނާއި ރަށަށް ޒިޔާރަތް ކުރާ އެންމެހާ މީހުންނަށް ހޯދައިދެވޭނެ އުފަލެއް،" ދާއިރާގެ މީހުންނަށް ގިނަ އެހީތަކެއް ވެދެްްވާ ފައިސަލް ވިދާޅުވި އެވެ.\nގުރުއާން މުބާރާތުން ވަނަވަނައަށް ދިޔަ ކުދިންނާއެކު ފައިސަލް ފޮޓޯއަކަށް ހުއްޓިވަޑައިގެން\nފައިސަލް ވިދާޅުވީ "ސާފު ވެށި، މަގޭ ޒިންމާ" މި ޝިއާރުގެ ދަށުން އަންނަ އަހަރު ނިމުމުގެ ކުރިން ކާށިދޫ އާއި ގާފަރުގައި ޕްލާސްޓިކް ކޮތަޅު ބޭނުން ކުރުން ހުއްޓާލައި، ތިމާވެއްޓާ ރައްޓެހި ކޮތަޅު ބޭނުން ކުރުމަށް ކުރަން ޖެހޭ ކަންކަން ކުރަމުން އަންނަ ކަމަށެވެ.\nމީގެއިތުރުން ފައިސަލް ވަނީ ޝަހީދު އާދަމް ހަލީމްގެ ހަނދާނުގައި ބޭއްވި ގުރުއާން ކިޔެވުމުގެ މުބާރާތުން އެއްވަނަ އަށް ދިޔަ ގާފަރު، ވޭވްސް، އައިމިނަތު ނުއާޝާ އަށް އުމްރާ ދަތުރެއް ދެއްވައިފަ އެވެ.\nމި މުބާރާތަކީ ދެ ރަށުގެ ރައްޔިތުންގެ ހިތްތަކުގައި ކީރިތި ގުރުއާން ކިޔެވުމުގެ ފަންނު ދިރުވައި އާލާކުރުމާއި ދީނީ ހޭލުންތެރިކަން އިތުރު ކުރުމުގެ މަގްސަދުގައި ބާއްވާ މުބާރާތެކެވެ. އެގޮތުން ގާފަރަށް ހުޅުވާލައިގެން މިހާތަނަށް ފައިސަލް ފައުންޑޭޝަނުން ހަތަރު މުބާރާތެއް ބޭއްވި އެވެ.\nފައިސަލް ފައުންޑޭޝަނުން މިހާތަނަށް ގުރުއާން ކިޔެވުމުގެ އަށް މުބާރަތެއް ވަނީ ބައްވައިފަ އެވެ. ކާށިދޫ ދާއިރާގެ އިތުރުން ދެން މި މުބާރާތް ބޭއްވީ ފައިސަލްގެ އުފަން ރަށް ފުވައްމުލަކުގަ އެވެ. ފުވައްމުލަކުގައި އެ ފައުންޑޭޝަނުން މިހާތަނަށް ވަނީ ހަތަރު މުބާރާތެއް ބާއްވައިފަ އެވެ.\nއިތުރު ލިޔުންތައް ކ. ކާށިދޫ ކ. ގާފަރު ފައިސަލް ފައުންޑޭޝަން ނައިބު ރައީސް ފައިސަލް ނަސީމް


ޕްރިންސިޕަލް ހުންނަވާނެ އެޕާޓްމަންޓްއެއް ކުއްޔަށް ހިފުމަށް ބޭނުންވެއްޖެ\n2020 ވަނަ އަހަރު ކޮންޓްރެކްޓް އުސޫލުން މި ސްކޫލްގެ އިސްވެރިޔާ ހުންނެވުމަށް އެޕާޓްމަންޓެއް ކުއްޔައް ހިފުމަށް ބޭނުންވެއެވެ.\nވީމާ،މިމަސައްކަތްކޮށްދެއްވުމަށްޝައުޤުވެރިވެލައްވާފަރާތްތަކުން 2019 ޑިސެމްބަރ24ވަނަދުވަހުގެ13:00 އަށްފިއްލަދޫސުކޫލައް ވަޑައިގެންމަޢުލޫމާތުސާފުކުރުމަށްފަހު، 2019 ޑިސެންބަރު 29ވަނަދުވަހުގެ 13:00އަށްފިއްލަދޫސުކޫލައްވަޑައިގެންއަންދާސީހިސާބުހުށަހެޅުއްވުންއެދެމެވެ. އަންދާސީހިސާބުތައްހުށަހަޅަންވާނީސިޓީއުރައެއްގައިބަންދުކުރުމަށްފަހުގައެވެ. ސިޓީއުރައިގެބޭރުގައިހުށަހަޅާފަރާތުގެނަމާއި،އެޑްރެސް "ސުކޫލުގެ އިސްވެރިޔާ ހުންނަވާ އެޕާޓްމަންޓް ކުއްޔައް ދިނުމަށްއެދި" މިހެންލިޔެފައިއޮންނަންވާނެއެވެ.\nއަދި، މިމަސައްކަތް ކުރުމަށް ކުރިމަތި ލެވޭނީ ޤާނޫން ނަމްބަރު: 18/2014 ގެ ދަށުން ރަޖިސްޓްރީ ކޮށްފައިވާ ކުންފުނިތަކާއި އަމިއްލަ ފަރުދުންގެ ވިޔަފާރި ޤާނޫނު ނަންބަރު 19/2014 ގެ ދަށުން ރަޖިސްޓްރީ ކޮށްފައިވާ ފަރާތްތަކަށެވެ. މަޢުލޫމާތު ސާފުކުރުމަށާއި އަންދާސީ ހިސާބު ހުށަހެޅުމަށް ވަޑައިގަންނަވާއިރު ވިޔަފާރި ރަޖިސްޓްރޭޝަން ސެޓްފިކެޓް ކޮޕީ ގެންނަންވާނެއެވެ. އަދި ބަދަލުގައި މީހަކު ފޮނުއްވާނަމަ އެކަން އެނގޭނެ ލިޔުމަކާއިއެކު ފޮނުއްވަންވާނެއެވެ. އަދި ބަދަލުގައި ފޮނުއްވާ މީހާގެ އައިޑީކާޑުގެ ކޮޕީ ހުށަހަޅަންވާނެއެވެ. މަޢުލޫމާތުސާފުކުރެއްވުމަށްވަޑައިނުގަންނަވާފަރާތްތަކުންހުށަހަޅާއަންދާސީހިސާބުތަކާއި،ގަޑިޖެހުމަށްފަހުހުށަހަޅާއަންދާސީހިސާބުތައްބަލައިނުގަނެވޭނެވާހަކަދެންނެވީމެވެ.\nސުންގަޑި: 24 ޑިސެންބަރު 2019 1300\n- ޕްރިންސިޕަލް ހުންނަވާނެ އެޕާޓްމަންޓްއެއް ކުއްޔަށް ހިފުމަށް ބޭނުންވެއްޖެ


Iran ge javvee program ah America in fiyavalhu alhai | Mihaaru\nއެމެރިކާ އިން ބުނެފައި ވަނީ އީރާނުގެ މިސައިލް ޕްރޮގްރާމް ކުރިއެރުވުމަށް އެ ގައުމުން ޖައްވީ ޕްރޮގްރާމް ހިންގަން ފުރުސަތު ނުދޭނެ ކަމަށް. --ފޮޓޯ:އޭޕީ\nއީރާނުގެ ޖައްވީ ޕްރޮގްރާމަށް އެމެރިކާ އިން ފިޔަވަޅު އަޅައިފި\n04 ސެޕްޓެމްބަރ 2019 - 11:013comments\nވޮޝިންޓަން (ސެޕްޓެމްބަރު 4) - އީރާނުގެ ޖައްވީ ޕްރޮގްރާމާ ދެކޮޅަށް އެމެރިކާ އިން ދަތިކުރުމުގެ ފިޔަވަޅު އިއްޔެ އަޅައިފި އެވެ.\nއެމެރިކާ އިން ބުނީ އީރާނުން ދާދި ފަހުން އުދުއްސާލަން އުޅުނު ރޮކެޓެއް ގޮވުމަކީ، އެ ގައުމުން މިސައިލް ޕްރޮގްރާމް ކުރިއަށް ގެންދަން އުޅޭކަމުގެ ހެއްކެއް ކަމަށެވެ.\n"އީރާނުން ޖައްވީ ޕްރޮގްރާމެއް ހިންގަނީ ކަމަށް ބުނެ އެ ގައުމުން ބެލިސްޓިކް މިސައިލް ޕްރޮގްރާމެއް ކުރިއަށް ގެންދިއުމުގެ ފުރުސަތު އެމެރިކާ އިން ނުދޭނެ،" ޚާރިޖީ ވަޒީރު މައިކް ޕޮމްޕެއޯ ނެރުއްވި ބަޔާނެއްގައި ބުނެފައިވެ އެވެ. "އޮގަސްޓް 29 ވަނަ ދުވަހު އީރާނުން އުދުއްސާލަން އުޅުނު ރޮކެޓުން ވެސް ދޭހަވޭ އެ ގައުމުގެ ނުރައްކާ އޮތް މިންވަރު."\nޕޮމްޕެއޯ ވިދާޅުވީ އެމެރިކާ އިން ފިޔަވަޅު އަޅަނީ އީރާނުގެ ސްޕޭސް އެޖެންސީ އާއި އެ ތަނާއި ގުޅިފައިވާ ދެ ރިސާޗް ސެންޓަރަކަށް ކަމަށެވެ.\n"މިއީ އީރާނުގެ ޖައްވީ ޕްރޮގްރާމަށް އެއްބާރުލުން ނުދިނުމަށް ބައިނަލްއަގުވާމީ ސައެންޓިފިކް ކޮމިއުނީޓީ އަށް ވެސް ދޭ އިންޒާރެއް. މި ރޮނގުން އީރާނަށް އެއްބާރުން ދީފި ނަމަ އެއީ އެ ގައުމުން ނިއުކްލިއާ ހަތިޔާރު އުފައްދަން ވެވޭ އެހީއެއް،" ޕޮމްޕެއޯގެ ބަޔާނުގައި ބުނެފައި އެވެ.\nއީރާނުން މިދިޔަ ބުރާސްފަތި ދުވަހު ޓެސްޓް ކުރަން އުޅުނު ރޮކެޓެއް ގޮވި މަންޒަރުގެ ފޮޓޯއަކާ އެކު ރައީސް ޑޮނަލްޑް ޓްރަމްޕް ކުރެއްވި ޓްވީޓެއްގައި ވިދާޅުވެފައި ވަނީ އެކަމުުގައި އެމެރިކާ އިން ކުރާނެ ކަމެއް ނެތް ކަމަށެވެ.\nއީރާން ސަރުކާރުގެ ތަރުޖަމާން އަލީ ރާބިއީ ވިދާޅުވީ ރޮކެޓް ގޮވީ ޓެކްނިކަލް މައްސަލައެއް ދިމާވެގެން ކަމަށާއި އެކަން ހިނގީ ޓެސްޓް ސައިޓެއްގައި ކަމަށެވެ.\nއިތުރު ލިޔުންތައް އީރާން އެމެރިކާ ޖައްވީ ދަތުރުތައް


Venom 2: Tom Hardy aaeku alun screenah\nވެނަމް 2: ޓޮމް ހާޑީ އާއެކު އަލުން ސްކްރީނަށް\nމިދިޔަ އަހަރު ނެރުނު ފިލްމު ތަކުގެ ތެރެއިން، ވެނަމް އަކީ ބޮކްސް އޮފީހުގައި ހަވަނަ އަށް އެންމެ ކާމިޔާބު ފިލްމެވެ. މި ފިލްމުގެ ކާމިޔާބަށްފަހު، ވެނަމް2އުފައްދާނެ ކަމަށް ހޮލީވުޑްގެ ނޫސް ވެރައިޓީ އިން ޔަގީންކަން ދީފި އެވެ.\nވެނަމް ވަނީ 2018 ގައި ބޮކްސް އޮފީހުގެ އެންމެ މޮޅު ދިހަ ފިލްމުތެރެއިން ޖާގަ ހޯދާފަ އެވެ. މި ފިލްމަށް 855 މިލިއަން ޑޮލަރު ލިބުނު އިރު ފިލްމު އުފެއްދީ 100 މިލިއަން ޑޮލަރުގެ ބަޖެޓަކުންނެވެ. ބޮޑު ފައިދާއެއް ލިބުމަށްފަހު، ފިލްމުގެ ސީކުއެލް އެއް ހަދަން ނިންމީވެސް ދުނިޔޭގައި ފިލްމު ބަލައިގަތް މިންވަރު ބޮޑުކަމުން ކަމަށް ފިލްމުގެ ޓީމުން ދަނީ ބުނަމުންނެވެ.\nފިލްމުގެ ސީކުއެއްލްއެއް ހެދުމަށް ނިންމާފައިވާއިރު، ކުރީ ފިލްމުގެ ޑައިރެކްޓަރު ރުބެން ފްލެޝާ، އެހެން މަސައްކަތްތަކުގައ ބުރަވެ، އާ ޑައިރެކްޓަރަކަށް ބަދަލުވުމަކީ އެކަށީގެންވާ ކަމެއް ކަމަށް ބުނެ އެވެ. އަދި ސްކްރީންޕްލޭ ލިޔެފައިވާ މީހާވެސް ދެވަނަ ފިލްމުގައި ބަދަލުވެދާނެ ކަމަށް ބައެއް ނޫސްތަކުން ދަނީ ބުނަމުންނެވެ. މި ބަދަލުތަކާއެކު، ވެނަމް އެކެއްގައި ގެނެސްދިން ފެންވަރުގެ ފިލްމެއް ގެނެވޭނެ ކަމާމެދު ޝައްކުވާ ކަމަށް ފިލްމަށް ލޯބިކުރާ ފޭނުން ސޯޝަލް މީޑިއާ މެދުވެރިކޮށް، އެމީހުންގެ ޝުއޫރުތައް ހިއްސާ ކުރެ އެވެ.\nވެނަމް އަކީ ސޮނީ އާއި މާވެލް ގުޅިގެން އުފައްދާފައިވާ ފިލްމެކެވެ.


SunOnline: Dhivehi license international kuran masakkai fashaifi\nދިވެހި ލައިސެންސް އިންޓަނޭޝަނަލް ކުރަން މަސައްކަތް ފަށައިފި\nއައިޝަތު ފަރީޙާ 08 Sep 2019, 12:41\nރާއްޖޭގައި ދޫކުރާ އެއްގަމު އުޅަނދު ދުއްވުމުގެ ލައިސަންސް އަކީ ބައިނަލްއަގުވާމީ ގޮތުން ގަބޫލުކުރާ ލައިސަންސް އަކަށް ހެދުމުގެ މަސައްކަތް ޓްރާންސްޕޯޓު މިނިސްޓްރީ އިން ފަށައިފި އެވެ.\nއެ މިނިސްޓްރީ އިން މިއަދު ބޭއްވި "ނުވަގަޑި" ޕްރޮގްރާމުގައި ސަން އަށް މައުލޫމާތު ދެއްވަމުން މިނިސްޓްރީގެ ޑެޕިޔުޓީ މިނިސްޓަރު ހިދާޔާ ނަސީރު ވިދާޅުވީ ދިވެހި ލައިސަންސް އިންޓަނޭޝަނަލް ކުރުމަށް "ރޯޑް ޓްރެފިކް ކޮންވެންޝަން" ގައި ބައިވެރިވުމަށް ނިންމާ، އެކަމަށްޓަކާ ފުރިހަމަކުރަންޖެހޭ ކަންތައް ފަށާފައިވާ ކަމަށެވެ.\n"ރޯޑް ޓްރެފިކް ކޮންވެންޝަން ގައި ބައިވެރިވުމުން، އެ ކޮންވެންޝަނުގައި ބައިވެރިވެފައިވާ އެހެން ގައުމުތަކުގައި ރާއްޖޭގެ ލައިސަންސް ގައި ދުއްވޭނެ. މި ކޮންވެންޝަނުގައި ބައިވެރިވީމާ އިންޓަނޭޝަނަލް ޕާމިޓެއް އެބަލިބޭ ކޮންވެންޝަނުގައި ބައިވެރިވެފައިވާ ގައުމުތަކުގައި ދުއްވަން. ދިވެހިން އާންމުކޮށް ގޮސްއުޅޭ ސިންގަޕޫރު ލަންކާ، އިންޑިއާ އަދި މެލޭޝިއާ އަކީ ވެސް މި ކޮންވެންޝަނުގެ މެންބަރު ގައުމުތައް،" ހިދާޔާ ވިދާޅުވި އެވެ.\nއޭނާ ވިދާޅުވީ، ކޮންވެންޝަނުގައި ބައިވެރިވުމާމެދު އެޓާނީ ޖެނެރަލްގެ ލަފަޔަކަށް މިހާދު އެދިފައިވާ ކަމަށެވެ.\n"މިހާދު ދިވެހިންނަށް [ބޭރުގައުމުތަކުގައި ދުއްވުމަށް] ދިމާވެގެން އުޅޭ ގޮންޖެހުމަކީ މި ކޮންވެންޝަނުގައި ބައިވެރި ނުވެ އޮތުން. މި ގޮންޖެހުންތަކަށް އޮތް ސޮލިއުޝަން އަކީ މި ދަންނަވާ ކޮންވެންޝަނުގައި ރާއްޖެއިން ބައިވެރިވުން،" ހިދާޔާ ވިދާޅުވި އެވެ.\nމީގެ ކުރިން ދިވެހި ލައިސަންސްގައި މެލޭޝިއާގައި އެއްގަމު އުޅަނދު ދުއްވުނު ނަމަވެސް، އެގައުމުގެ ސަރުކާރުން ވަނީ އެކަން މަނާކޮށްފަ އެވެ. މެލޭޝިއާގައި ލައިސެންސިންގެ ކަންތައް ހަރުދަނާކުރުމަށް ބޭރު ގައުމުތަކުގެ ލައިސެންސް ބޭނުންކުރުން މަނާކުރީ މިއަހަރުގެ ޖެނުއަރީ މަހު އެވެ. ކިޔެވުމަށާއި އެހެނިހެން ބޭނުންތަކަށް ގިނަ އަދަދެއްގެ ދިވެހުން ވަޒަންވެރިވެގެން އުޅޭ މެލޭޝިއާގެ ސަރުކާރުގެ މިނިންމުމާއެކު އެގައުމުގައި އުޅޭ ދިވެހިންނަށް ކުރިމަތިވި ގޮންޖެހުމުން އަރައިގަތުމަށް މެލޭޝިއާގައި ހުންނަ ދިވެހި އެމްބަސީ އިން އެގައުމުގެ ސަރުކާރާއެކު މަޝްވަރާ ކުރަމުންދާކަމަށް ޓްރާންސްޕޯޓު މިނިސްޓްރީ އިން ބުންޏެވެ.\n"ކޮންވެންޝަނުގައި ބައިވެރިވުމުގެ ކުރިންވެސް އެކަމަށް ލުޔެއް ލިބޭތޯ ދަނީ މަޝްވަރާކުރަމުން،" މިނިސްޓްރީގެ ނައިބު ވިދާޅުވި އެވެ.


ބޮޑުތަކުރުފާނު | Vaahaka ބޮޑުތަކުރުފާނު – Vaahaka\n37k 24 5\tNovember 19, 2017\nބޮޑުތަކުރުފާނަކީ، ދިވެހި ޤައުމު ދުށް އެންމެ ވަރުގަދަ ޝަޚްޞިއްޔަތެވެ. އެންމެ މަތިވެރި ބަޠަލެވެ. އެންމެ ރޭވުންތެރި މުޖާހިދެވެ. އެންމެ ކުޅަދާނަ ހެއްވެވެ. އެންމެ ހިތްވަރުގަދަ ފަހުލަވާނެއެވެ. އެންމެ ހިކުމަތްތެރި ޙަކީމެވެ. އެންމެ ކެތްތެރި ޞާބިރެވެ. އެންމެ މޫރިތި ރަސްގެފާނެވެ. އެންމެ ހަންހާރަވެތި ޤައުމީ ބަޠަލެވެ. މިއަދު ބޮޑުތަކުރުފާނުގެ ވާހަކަ ކިޔައިދިނުން މިއީ އެ މަތިވެރި ޖިހާދުގެ ހަނދާންތައް ޢާލާ ކުރެވޭނެ ކަމަކަށެވެ.\nމުޙައްމަދު ތަކުރުފާނަކީ، އުތީމު ޙުސައިން ޚަތީބު ތަކުރުފާނު އިހަވަންދޫ އައިމިނާ ދިޔޯގެ ހިތްވަރުފުޅު ގަދަ ދަރިކަލުންނެވެ. އެއްބަފާ ފާޠިމަތާއި އަލިތަކުރުފާނުގެ އިތުރުން އެއްބަނޑު އެއްބަފާ ޙަސަންތަކުރުފާނުގެ ލޯބި މިލްކުކުރެއްވި އަޚެކެވެ. ތުއްޕުޅު އިރުއްސުރެވެސް ފާހަގަކުރެވެނީ އާދަޔާ ޚިލާފު ޝަޚްޞިއްޔަތެއްގެ ގޮތުގައެވެ. އެންމެ ގަޔާފުޅުވަނީ ޙިކުމަތްތެރި ވިސްނުންތެރި ހުނަރު ތަކަށެވެ. އެހެންކަމުން މަޅިފަތި ޖައްސަވައިގެން ދޫނި ހިއްޕެވުމަކީ އެތަކުރުފާނު އެންމެ ލޯބިކުރައްވާ ހުނަރެވެ. މިއިން ދޭހަވަނީ ތުއްޕުޅު އިރުއްސުރެވެސް ހެވިކަމަށް އެތަކުރުފާނުގެ ހިއްޕުޅުގައި ދެއްވިފައިވާ ޤަދަރާއި، ޝައުޤެވެ. ނަތީޖާއެއްގެ ގޮތުން ބައްޕާފުޅު ޙުސައިން ޚަތީބު ތަކުރުފާނުގެ އަރިހުން ދީނީ ތަޢުލީމު އުނގެނިވަޑައި ގަތުމަށްފަހު، ބޭދާޅި ބޮޑު އެދުރު ކަލޭގެފާނުގެ އަރިހަށް ވެހިކަމާ ހަނގުރާމައިގެ އުކުޅުތައް ދަސްފުޅު ކުރެއްވުމަށް ބޭދާޅީއަށް ވަޑައިގެންނެވިއެވެ.\nމުޙައްމަދު ތަކުރުފާނު ބޮޑުފުޅުވެ، ޒުވާންކަން ފުރިހަމަވަމުން އައީ "ކަނޑުގެ ބާޒު" ގެ ތޫނު ވަކިތަކުގެ ދަށުގައި ދިވެހި އުންމަތް ހަނާވަމުން ދިޔަ ދުވަސްވަރުއެވެ. "ކަނޑުގެ ބާޒަކީ" 960 ގެ އަހަރު ތަކުގައި، ދުނިޔޭގެ އެންމެ ވަރުގަދަ އެއްބާރު ކަމުގައި ހިމެނުނު ޕޯޗުގީޒުންނެވެ.\nސަރަޙައްދުގެ ވިޔަފާރި ކޮންޓްރޯލް ކުރުމާއި، ކެތަލިކް ދީން ދުނިޔެއަށް ފެތުރުމުގެ އިތުރުން، އޭރުގެ އޮޑިދޯނި ފަހަރަށް އެންމެ ކަމުދާ މޮޅު، ރޯނުގެ ވިޔަފާރި އެމީހުންގެ ބަނޑުދަށުލުމީ، އެމީހުންގެ އެންމެ ވަރުގަދަ އެއް ހުވަފެނެވެ. އެހެންކަމުން ޕޯޗުގީޒު ނާފަހަރު ތަކުގައި ދިވެހިރާއްޖެއާ ތޮޅެމުން ދިޔައެވެ. ދެފަހަރެއްގެ މަތިން މަސައްކަތްކޮށްވެސް ކާމިޔާބުގެ ކުރިބޯއްޓާއި ހަމައަށް ވާޞިލް ނުވެވުމުން، އެމީހުންގެ ރުޅިދިޔައީ އިންތިހާއަށެވެ.\nޙަސަދަވެރިކަން ދިޔައީ ޙައްދު ފަހަނަ އަޅައިގެންނެވެ. އެހެންކަމުން ތިންވަނަ ފަހަރަކަށް ކުރިމަތިލީ އާ ޢަޒުމަކާއި އާހިތްވަރަކާ އެކުގައެވެ. ވެރިއެއް ކަމުގައި އިސްވެހުރި، ދިވެހިރާއްޖެއަށް އުފަންވެ ދިވެހި ކަނޑުމަސް ކައިގެން، ދިވެހި ރުކުގެ ހިޔަލުގައި ބޮޑުވި ކަޅު މުޙައްމަދެވެ. ޕޯޗުގީޒު އޮފިސަރެއް ކަމުގައި ހިމެނުނު ސެމިއަލް އެންޑްރީޑާއި، ދިވެހި ތާރީޚުގައި މަޝްހޫރު ކާންޒީ ކަމަނާއަށް (ކާންޒީ ކަމަނާއަށް) ލިބުނު ދަރިފުޅު އެންޑްރީ އެންޑް ރޭޑެވެ. ދިވެހީން ދަންނަ "އަނދިރި އަނދިރިންނެވެ."\nކާންޒީ އޭނާގެ މުޅި ދިރިއުޅުމުގައިވެސް ސިމާއޯ އެންޑް ރޭޑްގެ ހަނދާންތައް އާކުރެއެވެ. އެހެންކަމުން އަނދިރި އަނދިރިންނަށް އެނާގެ ބައްޕަ ދީފައިވާ ނަމުން މުޚާޠަބުކޮށް ޕޯޗުގީޒު ބަހުން ވާހަކަ ދައްކައެވެ. އަދި ބައްޕަގެ ބަދަލުހިފުމަށް، އަބަދުވެސް ނަސޭހަތްތެރި ވެއެވެ. ނަތީޖާއެއްގެ ގޮތުން ދިވެހިރާއްޖެއާއި ޕޯޗުގީޒު ނަވެއްގައި އަނދިރި އިނދިރިން، އޭނާގެ މަންމަގެ އެދުން ފުރިހަމަ ކޮށްދިނުމަށްޓަކައި ޕޯޗުގީޒަށް ދިޔައެވެ.\nދެންވީ ވާނެގޮތެވެ. ޕޯޗުގީޒު ސިފައިންނާއެކު ބަރާކޮށްފައިވާ ބޮޑު ތިން ނަވުގައި އަނދިރި އަނދިރިން އޭނާގެ ބައޕްގެ ބަދަލުހިފުމާއި، ޕޯޗުގީޒުންގެ ހުވަފެނުގައި ކުލަޖައްސައި ދިނުމަށްޓަކައި މިނިވަން މިދިވެހި ފަސްގަނޑާ ދިމާކޮށްލީއެވެ. އެހެން ނަމަވެސް ދިވެހި ތަޚުތުގައި ރެދަލި ކުރައްވަން އިންނެވި މާތް، ޢަލިރަސްގެފާނު އެންމެ ތަންފުކެއްވެސް ދުލެއް ނުދެއްވައެވެ. އެކަމަކު ކުރާނީ ކީއްތޯއެވެ؟ 965ހ ވަނަ އަހަރުގެ ޝަޢުބާންމަހު 1 ވަނަ ދުވަހު ޢަލިރަސްގެފާނު ޝަހީދުންގެ ވެރި ރަސްގެފާނު ކަމުގައި ވެވަޑައިގެންފިއެވެ.\nދެންވީ ކިހިނެއްތޯއެވެ؟ އަނދިރި އަނދިރީންގެ އަނދިރިކަމުން، ދިވެހި އުއްމަތް ބަނަކޮށްފިއެވެ. އަންހެން ކުދިންގެ ޢިއްފަތްތެރިކަން ފޭރި ގަންނަނީއެވެ. އަނބީން ހުވަފަތް ކުރަނީއެވެ. ފިރިންގެ އަތްފައި ބަނދެ އަނިޔާ ކުރަނީއެވެ. ކުޑަކުދީން ޔަތީމުކޮށް، މުއްސަނދީންގެ މުދާތައް ލޫޓުވަނީއެވެ. އާދޭހެވެ. އަދުގެ ޢީރާޤާއި އަފްޣާނިސްތާން ސިފަކޮށްލައްވާށެވެ. ދިވެހި ދަރިންގެ ލޯތަކުން އެ ޤައުމަކުގެ އަހުލުން ފަދައިން އޭރު، އޮހެމުން ދިޔައީ ލޭކަރުނައެވެ.\nބޮޑުތަކުރުފާނު، ބޮޑުފުޅުވެ ޒުވާންވެ، ފުރިހަމަވަމުން އައީ މިދެންނެވި އަނިޔާވެރިކަމުން ފުރިގެންވީ ބިރުވެރި ފަސްގަނޑުގައެވެ. އެހެން ނަމަވެސް އެތަކުރުފާނުގެ ވިސްނުންތެރިކަން ވަޒަން ކޮށްލަވާށެވެ؟\nއެންމެ ފުރަތަމަ ވެވަޑައިގެންނެވީ، އަނދިރި އަނދިރީންގެ ސަރުކާރުން އެންމެ އިތުބާރުކުރާ ވިޔަޒޯރުގެ ކަނާ އަތަށެވެ. އެމީހުންގެ އެންމެގާތް އެކުވެރިޔާ ކަމުގައި ވެވަޑައިގެން އަނދިރި އަނދިރީންގެ އަނދިރި ސަރުކާރުގެ އިޒުނަޔާއެކު، އެމީހުންގެ ތަކެތީގައި، އެމީހުންގެ އެހީ ލިބިގެން އެމީހުންނާ ދެކޮޅަށް ފުރަތަމަ ފިޔަވަޅު އެޅުއްވިއެވެ.\nޕޯޗުގީޒުންނާ ދެކޮޅަށް ނުކުމެ ވަޑައިގެން މަސައްކަތް ކުރެއްވުމަކީ ރައްކާތެރި ކަމަކަށް ނުވާނެކަން އެ ބޭފުޅުންނަށް ރަނގަޅަށް އެނގިވަޑައިގަނެއެވެ. އެހެންވީމާ އެންމެ ފުރަތަމަ ކުރެއްވި ކަމަކީ އެ ބޭފުޅުންގެ އާއިލާގެ ބޭފުޅުން މަލިކަށް ބަދަލު ކުރެއްވުމެވެ. އެ ދުވަސްވަރު ހއ. ބާރަށުގައި ޕޯޗުގީޒުންގެ ވެރިޔަކު ބަހައްޓާފައި ހުއްޓެވެ. އެއީ ވިޔަޒޯރެވެ. ވިޔަޒޯރަކީ ވަރަށް ހިކުމަތްތެރި މީހެކެވެ. އެހެންވީމާ އޭނާ އަބަދުވެސް މަސައްކަތް ކުރަމުން ދިޔައީ އަތޮޅުތަކުގައި ތިބޭ ބަސް ވިކޭ މީސްމީހުން އަތްދަށު ލައިގެން އުޅެވޭތޯއެވެ. އޭނާގެ މި މިޒާޖުގެ ފައިދާ ނަންގަވައިގެން އުތީބު ތިން ބެއިން ދަތުރު ކުރައްވާނޭ އޮޑިއެއް ބެންނެވިއެވެ. އޮޑީގެ ނަމަކަށް ދެއްވީ “ކަޅުއޮއްފުންމި” އެވެ. އާދޭހެވެ. ދިވެހިންގެ މަސައްކަތްތެރިކަމާއި، ހުނަރުވެރިކަމުގެ ނަމޫނާ އަދި އެދުވަސްވަރުގެ އެންމެހަލުވި އޮޑި "ކަޅުއޮށްފުންމި" ބެންނެވީއެވެ.\nއެއްބަފާ ޢަލިތަކުރުފާނާއި، އެއްބަނޑު އެއްބަފާ ޙަސަންތަކުރުފާނުގެ އިތުރުން، އެކުވެރި ދެ ޙާޖީންނާއި، ދުވާފަރު ދަންޑެހެލާއެކު "ކަޅުއޮށްފުންމީގެ" ދަތުރުތައް ފެއްޓެވީއެވެ. ދީނާއި ޤައުމުގެ މިނިވަންކަމުގެ ޙައްޤުގައެވެ. ދިވެހި އަންހެން ދަރީންގެ އިއްފަތަށް ޓަކައެވެ. ހުވަފަތް ކުރަމުންދާ އަނބީންގެ ޙައްޤުގައެވެ. ޔަތީމު ކުރަމުންދާ މަޢުސޫމު ލޯބިލޯބި ތުއްތު ކުދިންގެ ޙައްޤުގައެވެ.\nކަޅުއޮއްފުންމީގައި މަލިކަށް ކުރެއްވި ދަތުރުފުޅުގައި އެ ރަށުން ދެ ބޭފުޅަކާ ބައްދަލުވެވަޑައިގަތެވެ. އެއީ ޢަލީ ހާޖީއާއި ޙަސަން ހާޖީއެވެ. މިއީ ދެބެއިންނެވެ. މި ދެބޭފުޅުންނަށް ބޮޑުތަކުރުފާނުގެ ބޭނުންފުޅު އެނގިވަޑައިގަތީމާ، އެ ޖިހާދުގައި ބައިވެރިވެ ވަޑައިގެންފިއެވެ. މީގެ އިތުރަށް އުޅުއްވީ ދުވާފަރު ޢަލީ ދަންޑެހެލެވެ.\nމިހެން އުޅުއްވަނިކޮށް އެއް ރެޔަކު ތިލަންދުންމަތީ ތަކަންދުއަށް ކުރެއްވި ދަތުރެއްގައި އަލި ތަކުރުފާނު އޭނާގެ އަނބިކަނބަލުންގެ ގޭގައި އޮންނަވަނިކޮށް އަވަހާރަފުޅު ލެއްޕެވިއްޖެއެވެ. އިރު އަރާން ގާތްވެ، ކަޅުއޮއްފުންމި ފުރާން ތައްޔާރުވީ އިރުވެސް އަލިތަކުރުފާނުގެ ޚަބަރެއް ނުވިއެވެ. އެންމެ ފަހުން އެ ތަކުރުފާނާ ނުލައި ކަޅުއޮއްފުންމި ފުރީއެވެ. އަލިތަކުރުފާނު އެ ރަށުގައި އޮންނެވިކަން ޕޯޗުގީޒުންނަށް އެނގިގެން އެ ގެއަށްގޮސް ހަމަލާދީ އެ ތަކުރުފާނު ޝަހީދު ކޮށްލީއެވެ. ބުނެވޭ ގޮތުގައި އެ ތަކުރުފާނުގެ އިސްތަށިފުޅު ކަނޑައިގެން އަނދިއަނދިރިންނަށް ދައްކާން މާލެވެސް ފޮނުވިއެވެ. ފަހުން މާލޭ މީހުން އެ އިސްތަށިފުޅު އަތުލައި، މާލެ ކައިރީގައި އޮންނަ ފުނަދޫގައި ވަޅުލީއެވެ. މިހާރުވެސް އަލިތަކުރުފާނުގެ މަހާނަ ކަމަށް ބުނެވޭ މަހާނައެއް ފުނަދޫގައި ފެންނާން އެބަހުއްޓެވެ. އެ ތަކުރުފާނު ޝަހީދުވީ ހިޖުރައިން 980 ވަނަ އަހަރުއެވެ. އެއީ މީލާދީން 1572 ވަނަ އަހަރެވެ.\nބޮޑުތަކުރުފާނުގެ ކުޑަކުޑަ ފައުޖުގެ އުނދަގޫ ޕޯޗުގީޒުންނަށް ބޮޑު ވެގެން ދިޔަ ވަރުން އެ މީހުންވެސް ސަމާލުވާން ފަށައިފިއެވެ. ފާރަލުމާއި، ބެލެހެއްޓުމުގެ ކަންތައް ވަރުގަދަ ކޮށްފިއެވެ. ވުމާއެކު އެންމެ ހަތަރު ބޭފުޅުންނާއެކު ޕޯޗުގީޒުންގެ ވަރުގަދަ ލަޝްކަރެއް ބަލިކޮށް ލެއްވުމަކީ ކުރެއްވޭނޭ ކަމެއް ނޫންކަން އެނގިވަޑައިގަތެވެ.\nކޮންމެރެއަކު، ކަނު އަނދިރިވުމުން ދިވެހި ރަށްތަކަށް ފައިބާވަޑައިގެން، ޕޯޗްގީޒު ސިފައިންނާ ހަނގުރާމަ ކުރައްވަމުން، ދިވެހި ރަށްތައް އެމީހުންގެ ކިބައިން ޠާހިރު ކުރައްވަމުން، އެރަށްތަކުގެ އަހުލުންނަށް ހިތްވަރު ދެއްވަމުން، ދުވާލުގެ އަލިކަން ވެރިވުމުގެ ކުރިން ހޯދާ ނުފެންނާނޭހާ ދުރަށް ވަޑައިގަންނަވަނީއެވެ. މިފަދައިން ކަންތައް ވާންފެށުމުން، ޕޯޗުގީޒުންގެ ލޮލަކަށް ނިންޖެއް ނައެވެ. ހޭލާ، އެތަކުރުފާނަށާއި، އެތަކުރުފާނުގެ އެކުވެރިންނަށް ފާރަލާން ފަށައިފިއެވެ. ނަތީޖާއެއްގެ ގޮތުން ޢަލިތަކުރުފާނު ޝަހީދުވެ ވަޑައިގެންފިއެވެ.\nއެހެން ނަމަވެސް މުޙައްމަދު ތަކުރުފާނު ތޯއެވެ؟ ޕޯޗުގީޒުންނަށް ކަމެއް، ދަމެއް އަންގާވެސް ނުލައްވާ، ރަށްރަށަށް އަރުއްވަމުން ޕޯޗުގީޒު ގޮފިތައް ސުންނާފަތި ކުރައްވަމުން ގެންދެވީ، އިހުނަށްވުރެވެސް އާ ހިތްވަރަކާ އެކުގައެވެ. އާ ޖޯޝަކާ ފޯރިއަކާ އެކުގައެވެ.\nއެހެންކަމުން އަނދިރި އަނދިރީންގެ ހަރު ހިލަހިތަކަށް ކެތެއްނުވިއެވެ. 981 ވަނަ އަހަރުގެ ރަބީޢުލްއައްވަލް މަހުގެ 1 ވަނަ ވިލޭރޭ އޭނާގެ އަނދިރި އަނދިރި އަނިޔާވެރި އަމުރު ނެރެފިއެވެ. "މާދަމާގެ އިރުއެރުމުގެ ކުރިން ހުރިހާ ރައްޔިތުން ކްރިސްޓިއަން ދީން ޤަބޫލުކުރަން" ޖެހުނީއެވެ. ސަލާމަތުގެ މާތް އިސްލާމްދީނަށް ފުރަގަސްދޭން ޖެހުނީއެވެ. އެހެންކަމުން މާލޭގެ ކުރިއަށް ތިބި މީހުން ނުކުމެ އެންމެފަހު ނޭވާއަށް ދަންދެން ޤައުމަށްޓަކައި ހަނގާރަމަކުރުމަށް އަޙުދު ކަށަވަރު ހިފައި، ހަނގުރާމައަށް ނުކުމެއްޖެއެވެ. ﷲގެ އިރާދަފުޅާއެކު މުޙައްމަދު ތަކުރުފާނާއި، އެތަކުރުފާނުގެ ބައިވެރިން މާލެވަޑައި ގަންނަވައިފިއެވެ. ހަނގުރާމަ ފެށިއްޖެއެވެ. ހިތްވަރުގަދަ ދިވެހި ފަހުލަވާނުންގެ ކުރިމަތީގައި އެއޮށްފަދަ ބޮޑު ޕޯޗްގީޒު ލަޝްކަރު އިސް އޮބާލައިފިއެވެ. ފިލަން ދުވަން ފަށައިފިއވެ. ދެން ތޯއެވެ؟ މުޙައްމަދު ތަކުރުފާނު އެތަކުރުފާނުގެ ހަނގުރާމައިގެ މަޅިފަތި ކޮޅުގައި އަނދިރި އަނދިރިން ޖައްސަވައިފިއެވެ.\nހަތަރު ބޭފުޅުންގެ މަޝްވަރާއަށްފަހު ބޮޑުތަކުރުފާނު ވަޑައިގަތީ އިންޑިއާގެ ކަންނަންނޫރަށެވެ. އެތާނގެ ޢަލީ ރާޖާޔާ ބައްދަލު ކުރައްވައި ވާހަކަފުޅު ދެއްކެވިއެވެ. ބޮޑުތަކުރުފާނާ އެހީވާން ލަޝްކަރެއް ފޮނުއްވާން ޢަލީ ރާޖާ އެއްބަސްވެ ވަޑައިގެންފިއެވެ. ލަޝްކަރާއެކު ބޮޑުތަކުރުފާނު ރާއްޖެ ވަޑައިގަތް އިރު ރާއްޖެ އޮތީ ނާޒުކު ހާލަތަކަށް ވެއްޓިފައެވެ. ވަޑައިގަތް ރޭގެ އަނެއް ދުވަހު ކްރިސްޓިއަން ދީނަށް ނުވަންނަ ކޮންމެ މީހަކު ގަތުލު ކުރާނޭ ކަމަށް ޕޯޗުގީޒުން އޮތީ އިއުލާނު ކޮށްފައެވެ. އޭރު މާލޭގައި ތިބި އިސްލާމް ދީން ދެކެ ލޯބިވާ މީސްމީހުން އަތު ޖެހުނު ހަތިޔާރެއް އެއްކޮށް ޕޯޗުގީޒުންނާ ހަނގުރާމަ ކުރަން ތައްޔާރު ވަނީއެވެ. އެރޭ ބޮޑުތަކުރުފާނު މާލެ އަރާވަޑައިގެން ލަޝްކަރާއެކު ޕޯޗުގީޒުންނާ ހަމަލާ ދެއްވައިފިއެވެ. ވަރުގަދަ ހަނގުރާައަކަށް ފަަހު ކާފަރުންގެ އެންމެން މަރުއްވައި، ރާއްޖެ މިނިވަން ކުރެއްވިއެވެ. ބުނެވޭ ގޮތުގައި އަނދިރިއަނދިރިން މަރުވީ ސީދާ ބޮޑުތަކުރުފާނު ޖެއްސެވި ބަޑިއަކުންނެވެ. މި ހަނގުރާމަ ހިނގައި ރާއްޖެ މިނިވަންވީ ހިޖުރައިން 981 ވަނަ އަހަރު ރަބީޢުލްއައްވަލު މަހުގެ 1 ވަނަ ދުވަހުއެވެ. މީލާދީ ގޮތުން އެއީ 1573 ވަނަ އަހަރުގެ ޖުލައި މަހުގެ2ވަނަ ދުވަހެވެ.\nދިވެހިންނަށް ކާމިޔާބާއި ނަޞްރެވެ. ފަތަޙަޔާއެކު މިނިވަންކަމެވެ. ސަތާރަ އަހަރުގެ އަޅުވެތިކަމުގެ ދާ، ދިވެހިންގެ މޫނުން ފޮހެލައިފިއެވެ. ހިތްވަރުގަދަ، ކުޅަދާނަ، ކެތްތެރި، މުރާލި، ރޭވުންތެރި ޙިކުމަތްތެރި، ވިސްނުތެރި، އަމާނާތްތެރި، ތެދުވެރި މުޙައްމަދު ތަކުރުފާނުގެ ހިންމަތާއި މިންނަތުންނެވެ. އެހެންކަމުން، މިއަދުވެސް އެތަކުރުފާނަށް ޝުކުރުވެރިވުން ވާޖިބުނޫން ތޯއެވެ؟ ހެޔޮ ދުޢާކުރުން އައުލާނޫން ތޯއެވެ؟\nއަދި ކޮބައިތޯއެވެ؟ މިނިވަންކަމުގެ ފިނިހިޔަލަކަށް މިފަސްގަނޑު ލެއްވުމަށްފަހު ދިވެހިޤައުމުގެ ހުންގާނުގައި ހިއްޕެވިއެވެ. އާދޭހެވެ. އައްސުލްޠާނުލް ޣާޒީ މުޙައްމަދު ތަކުރުފާނުލް ޢައުޒަމްގެ ޚިދުމަތްތައް ގިނަގުނައެވެ. އަމިއްލަ ފައިސާއެއް އުފެއްދެވިއެވެ. ދައުލަތުގެ ނިޝާނެއް ދިވެހިންނަށް ހަދިޔާ ކުރެއްވިއެވެ. ޕޯޗްގީޒުންގެ ޒީލައިން ނެތުމުން ދިޔަ އިސްލާމީ އާދަކާދަތައް ދިރުއްވިއެވެ. އިސްލާމްދީނުގެ މާތް ޢިލްމުން މުޅި ރާއްޖޭގައި އަލިވޮށެއް ދިއްލާލެއްވިއެވެ.\nމިނިވަން ކުރެއްވުމަށް ފަހު ބޮޑުތަކުރުފާނު ރާއްޖޭގައި ރަސްކަން ކުރެއްވިއެވެ. އެ ތަކުރުފާނުގެ ބޮޑުވަޒީރަކަށް ހަމަޖެއްސެވީ އަލިހާޖީއެވެ. ކޮއްކޯފުޅު ހަސަންތަކުރުފާނު ހަމަޖެއްސެވީ ވެރިކަމުގެ އެއް ބައިވެރިޔަކަށެވެ. ހަސަންހާޖީއަށް ވެލާނާާކަން ދެއްވިއެވެ. އުއްތަމަ ފަނޑިޔާާރަކަށް ހަމަޖެއްސެވީ ކޮރަލިތަކުރުގެ އަބޫބަކުރެވެ. ދަންޑެހެލަށް ކޮލި ލެއްވީ ފާމުލަދޭރިކަމަށެވެ.\nރަސްކަމަށް ވަޑައިގަތުމަށް ފަހު އެންމެ އިސްކަން ދެއްވީ ރާއްޖޭގައި އިސްލާމީ ތަޢުުލީމު ދެއްވައި އިސްލާމީ ހިދާޔަތު ފަތުރުއްވާށެވެ. އެ ދުވަސްވަރު ރާއްޖެއިން އޮތީ އިސްލާމީ ހިދާޔަތު މުޅީން ކަހަލަ ގޮތަކަށް ފުހެވިފައެވެ. އެކަމަކު އެދުވަސްވަރު އިސްލާމީ ތަޢުލީމު ދެއްވޭ ވަރުގެ ބޭފުޅަކު ރާއްޖެއަކު ނެތެވެ. އެ ދުވަސްވަރާ ދިމާކޮށް ރާއްޖެއިން ބޭރަށް ވަޑައިގެން ތަޢުލީމު ހާސިލު ކުރެއްވުމަށް ފަހު ދަންނަބޭކަލަކު ރާއްޖެ ވަޑައިގަތެވެ. އެއީ މަޝްހޫރު ވާދޫ ދަންނަކަލޭގެފާނެވެ. ބޮޑުތަކުރުފާނު މި ކަލޭގެފާނާ މަތިކުރެއްވީ އިސްލާމީ ހިދާޔަތު ފަތުރުއްވާށެވެ. ދަންނަކަލޭގެފާނު ވަޒަންވެރިވެ ވަޑައިގަތީ ގދ. ވާދޫގައެވެ. ދެން ރާއްޖޭގެ އެކި ރަށްރަށުން މީހުން ވާދުއަށް އައިސް ކިޔަވާން ފަށައިފިއެވެ. ވާދޫ ދަންނަކަލޭގެފާނު އަރިހުން ކިޔަވައި ވިދާޅުވީ އެންމެ މަޝްހޫރު ބޭފުޅުންނަކީ އަބޫބަކުރު ފަނޑިޔާރުތަކުރުފާނާއި، އައްޑޫ ބޮޑު ފަނޑިޔާރުތަކުރުފާނާ ދެކަލުންނެވެ.\nއަލީ November 19, 2017\nވަރަށް ކިކު އަރައިފި މި ކިޔާފަ. ވައު\nމަންހާ May 3, 2021\nހމްމް އެވެ އެހެން ނަމަވެސް އެ ދެން އޮތީ ނޭގިގެން އެވެ\nހުސެން November 23, 2017\nތާރީހް ގެ މިސްޓޭކެއް އެބަ އިން .. 980 1 ރަބީއުލްއްވަލް ... މިނިވަންވީ2ޖުލައިގަ ކަމައް ބުނަނީ ދެން މިނިވަން ދުވަސް 26 ޖުލައިގަ ފާހަގަ ކުރަނީ ކީއްވެބާ\nއުސް November 23, 2017\nޖުލައި26 އެއީ އިނގިރޭސިންގެ އަތުން މިނިވަންވި ދުވަސް. އެއީ ރާއްޖެއަށް އެންމެ ފަހުން މިނިވަންކަން ލިބުނުދުވަސް. 1 ރަބީއުލްއްވަލް ގައި ޕޯޗުގީޒުން އަތުން ލިބުނު މިނިވަންކަން ފާހަގަކުރަނީ ޤައުމީ ދުވަހުގެ ގޮތުގައި. ސްޓޭއިން ސްކޫލް ބޮއި.\nއަބްދުﷲ ނާމީ March 1, 2021\nމިކަހަލަ ކަންތައްތައް ނިޔައްޓެ ވަރަށް ލައިކް\nޖިގިޑިގި August 27, 2019\nފިތްރާ August 27, 2019\nމައިކޮށް September 19, 2019\nވަރަށް ސަޅި ބަރާބަރު\nސްޓާރ ފަޔަރ July 9, 2020\n19 މޭ 1558\nއެއީ ސަހީދުން ގެ ދުވަސް\nލާލާ July 9, 2020\nވަރަށް ސަޅި ،ރީތި އަދި ހިތްވަރުގަދަ\nHussain Mish-al November 3, 2020\nމި ވާހަކަ ވަރަށް ރީތި 😀\nީކިކު ކިލު January 25, 2021\nޔާދާ January 28, 2021\nފޮޑި January 31, 2021\nގޮނޑި February 28, 2021\nމިކަހަލަ ކަންތައްތައް ނިޔައްޓެ ޓެނިސް ވަރަށް ލައިކް\nކުޑަ މޫސާ March 1, 2021\nހާފިޒު March 23, 2021\nޒީކް May 17, 2021


Raalhaa elhumaai Bridge: Beynumee kon kameh?\nރާޅާ އެޅުމާއި ބްރިޖް: ބޭނުމީ ކޮންކަމެއް؟\nރާޅުގަނޑު ސަރަހައްދުގެ އޭރިއަލް ފޮޓޯއެއް. -- ފޮޓޯ: އަސޯއާ/ޑްރޯންސްޓަގްރާމް\nމާލެ އާއި ހުޅުލެ ގުޅުވައިދޭ ބްރިޖްގެ މަސައްކަތް ފެށުމަށް ތައްޔާރުވަނީ އެވެ. ބްރިޖް ދެ ކޮޅު އޮންނާނެ ހިސާބު އިއުލާނުކުރި އެއް ކަމެއް މި ވަނީ ކަށަވަރުވެފަ އެވެ. އެއީ ލޮނުޒިޔާރަތްކޮޅުގައި ހުރި ސުނާމީ ބިނާ އެތަނުން ނަގަން ޖެހުމެވެ. ބްރިޖް އޮންނާނީ ސުނާމީ ބިނާއާ ދިމާލުން ގޮސް ހުޅުލޭ ރަންވޭގެ ދެކުނު ކޮޅަށް ކަމަށް ހައުން މިިސްޓަރު މުހައްމަދު މުއިއްޒު ވަނީ ވިދާޅުވެފަ އެވެ.\nބްރިޖަކީ ބޭކާރު ޕްރޮޖެކްޓެއް ކަމަށާއި އެއަށް ވުރެ ކުރިން ކުރަންޖެހިފައި ހުރި މުހިންމު ކަންތައް އެބަހުރި ކަމަށް ބުނާ ބަޔަކު އުޅޭއިރު، ބްރިޖްގެ އެންމެ ފަހުން މައުލޫމާތާ އެކު ބްރިޖާ މެދު ކަންބޮޑުވާ މީހުންގެ ލިސްޓަށް އިތުރުވީ މާލޭގައި ރާޅާ އަޅާ މީހުންނެވެ. ވަރުނުލާ ރާޅުގަނޑަކީ ނިސްބަތުން މަދު ނަމަވެސް ކޮންމެ ދުވަހަކު އެތައް ބަޔަކު ގޮސް ރާޅާ އަޅާ ތަނެކެވެ. ދިވެހިންގެ އިތުރުން ޓޫރިސްޓުންވެސް އެތަނަށްދެ އެވެ. އެހެންވެ ބްރިޖަކީ އެ ސަރަހައްދުގައި ރާޅާ އެޅުން ނިމުމަކަށް ގެނުވަފާނެ ތަނެއް ކަމަށް ހީވާތީ އެ ކަންބޮޑުވުން މިއަދު ވަނީ އުފެދިފަ އެވެ.\nމި ކަންބޮޑުވުން މިހެން އޮތަތީ ސާފިން އެސޯސިއޭޝަނުން ވަނީ ބްރިޖްގެ ސަބަބުން އަންނާނެ ބަދަލުތަކާ ބެހޭ ގޮތުން މައުލޫމާތު ސާފުކުރުމަށް ސަރުކާރުގެ ކަމާބެހޭ ފަރާތްތަކަށް ސިޓީއެއް ވެސް ފޮނުވައިފައެވެ. ބްރިޖްގެ މައްސަލާގައި ސާފިންގެ ކޮމިއުނިޓީން އަމަލުކުރާނީ ކޮން ގޮތަކަށް ނިންމޭނީ އެ ސިޓީގެ ޖަވާބު އަންނަ ގޮތަކުން ކަމަށް ބެލެވެ އެވެ.\nބްރިޖަކީ މާލެ ސަަރަހައްދާއި މުޅި ރާއްޖެ އަށް ވެސް އެކަމުން ބޮޑެތި ފައިދާތަކެއް ކުރާނެ މަޝްރޫއެއް ކަމަށް ބުނާ ބައެއް މީހުން ދެެކެނީ ބްރިޖްގެ ސަބަބުން ސާފިންގެ ހަރަކާތްތަކަށް މާލޭގައި ހުއްޓުމެއް އަޔަސް އެއީ މައްސަލައެއް ނޫން ކަމަށެވެ. ރާޅާ އަޅަނީ ނިސްބަތުން ވަރަށް މަދު އަދަދެއްގެ ބައެއް ކަމަށާއި ބަލަން ޖެހޭނީ ގިނަ މީހުންގެ މަންފާ އަށް ކަމަށް އެ މީހުން ބުނެ އެވެ. އަނެއް ބަޔަކު ބުނަނި ބްރިޖެއް އަޅައިގެން ތިމާވެއްޓަށް ގެއްލުންވާނެ ކަމަށާާއި މާލޭގައި އޮތް އެންމެ ރީތި އެއް ސަރަހައްްދު ގެއްލި ހަލާކުވާނެ ކަމަށެވެ. މި ބަހުސް ނިންމަން ޖެހެނީ ހުރިހާ މޮޅެއް ހޯދޭނެ ފޯމިއުލާއެއް ނެތް ކަމަށް ބުނަމުންނެވެ.\nބްރިޖް އެޅިޔަސް ރާޅާ އެޅުން ކުރިއަށް ގެންދެވޭނެ ކަމަށް ވިޔަސް ބޮޑަށް ގަބޫލުކުރެވެނީ ބްރިޖް އެޅުމުގެ މަސައްކަތް ކުރާއިރު ރާޅުގަނޑު ރައްކާތެރި ނުވާނެ ކަމަށެވެ. އެހެންވެ ރާޅާ އެޅުން ވަގުތީ ގޮތުން ވިޔަސް ހުއްޓިދާނެ އެވެ. އެކަމަކު ފަހުން ވާނެ ގޮތެއް އަދި ނޭނގެ އެވެ.\nރާއްޖޭގައި ރާޅާ އެޅުމަށް އެންމެ ރަނގަޅު ރާޅު ނަގާ ތަން ކަމަށް ބެލެވިފައިވާ ތަނބުރުދޫގައި ރިސޯޓެއް ތަރައްގީކުރުމަށް ނިންމުމާ އެކު ވެސް ރާޅާއެޅުންތެރިން މާޔޫސްވި އެވެ. އެ ރަށް ސިފައިންގެ ވެލްފެއާ ބޭނުމަށް ރިސޯޓެއް ހަދަން ދިން ނަމަވެސް ރާޅާއެޅުމަށް އެ ރަށް ބޭނުންކުރެވޭނެ ކަމަށް ފަހުން ބުނެފައިވެ އެވެ.\nރާޅުގަނޑުން ކޮންމެ ދުވަހަކު އުފަލާއި ހިތްހަމަޖެހުން ހޯދާ ޒުވާނުންގެ ޖުމުލަ ވާހަކަ އަކީ، އެފަދަ ގުދުރަތީ ތަނެއް ހަލާކުވާނެ ފަދަ ކަމެއް ކޮށްގެން ނުވާނެ ކަމަށެވެ. އެފަދަ ތަނެއް އަމިއްލަ އަށް ހެދޭނެ ގޮތެއް ނެތްއިރު، ގުދުރަތުން ލިބިފައިވާ ތަނެއް އެގޮތުގައި ހިމާޔަތްކުރަންޖެހޭނެ ކަމަށެވެ. އެކަމަކު އަދި ވާނެ ގޮތެއް ނޭނގެ އެވެ. ހުރިހާ ކޮޅަކަށް ވެސް ފައިދާ ބޮޑު ގޮތެއް ވުން ރަނގަޅެވެ.


Rulhiverikamaai hasadhaverikamun hiythah salaamai kurun | Mihaaru\nލައިފްސްޓައިލް / ދީން\nރުޅިވެރިކަމާއި ހަސަދަވެރިކަމުން ހިތްތައް ސަލާމަތް ކުރުން\nހަސަން އާމިރު، މިހާރު\n14 ޖެނުއަރީ 2022 - 15:04\nރުޅިވެރިކަމުގެ ވަސްވާސްތަކާއި ހަސަދަވެރިކަމުގެ އަލިފާންގަނޑުން ހިތްތައް ސަލާމަތްވެގެން ހުރެ ދިރިއުޅުމަކީ އިންސާނާއަށް ލިބޭނެ ވަރަށް މުހިންމު ނިޢުމަތެކެވެ. އެހެނީ އެއީ ކަންބޮޑުވުމުން ސަލާމަތްވެ ހިތަށް ހަމަޖެހުމެއް ލިބުމަށްޓަކައި އެންމެ މުހިންމުވާ ކަންކަމުގެ ތެރޭ ހިމެނޭ ކަމެކެވެ. ވީމާ އެއްވެސް މަޚްލޫޤަކަށް ނިޢުމަތެއް ލިބިފައިވާތީ ދެކޭ ހިނދު އެކަމަށްޓަކައި ޙަސަދަވެރި ވުމުގެ ބަދަލުގައި އެކަމަށް ރުހި މާތް ﷲ ގެ ފަޟްލު ވަންތަކަން ހަނދާން ކުރަން ޖެހެ އެވެ. އަދި އެއްވެސް މަޚްލޫޤަކަށް ދެރަގޮތެއް މެދުވެރިވެފައިވާ ނަމަ އުފާކުރުމުގެ ބަދަލުގައި އެކަމަށްޓަކައި ދެރަވެ އެކަމުން އެ މީހަކު މިންޖުވޭތޯ މާތް ﷲ ގެ ޙަޟްރަތުގައި ދަންނަވަން ޖެހެ އެވެ. މިއާ ޚިލާފު ގޮތަކަށް ކަން ހިނގާނަމަ އެއިން ދަލީލުކޮށްދެނީ އަނެކާއާ މެދު ތިމާގެ ހިތުގައި ކޮންމެވެސް ކަހަލަ ނުސާފުކަމެއް އޮންނަ ކަމެވެ.\nއިންސާނާގެ ހިތަކީ އިސްލާމްދީނުގައި އެއަށް ވަރަށް ޚާއްޞަ ސަމާލުކަމެއްދޭ ގުނަވަނެކެވެ. ހިތް ސާފުކޮށް އޮތުމަށް އިސްލާމް ދީން ގޮވާލަ އެވެ. ހިތް ސާފުވުމޭ ބުނުމުން އެއިން އެ އިޝާރާތް ކުރަނީ ހަށިގަނޑުގައި އެވާ މަސްކޮޅު ސާފުވެފައި ސަލާމަތުން އޮތުމަކަށް ނޫނެވެ. އެއަށްވުރެ ބޮޑަށް އެއިން ދަލީލު ކުރަނީ ތިމާގެ ހިތުގައިވާ ތަފާތު އިޙުސާސްތަކާއި ޝުޢޫރުތައް ސަލާމަތުން ސާފުކޮށް އޮތުމަށެވެ. މިކަންކަމުން ހިތް ކަޅުވެފައިވާ ނަމަ އިންސާނާ ކުރާ އެންމެހާ ހެޔޮ ކަންތައްތައްވެސް ފަސާދަވެގެންދާނެ އެވެ. އަދި އެފަދަ ހިތަކުން އީމާންކަމުގެ ނޫރު ފޭދިގެންދާނެ އެވެ. އެހެންނަމަވެސް އެކަންކަމުން ހިތް ސާފުވެ އުޖާލާވެފައިވާނަމަ ތިމާކުރާ ކިތަންމެ ކުޑަ ހެޔޮ ކަމެއްގައިވެސް މާތް ﷲ ބަރަކާތް ލައްވާނެ އެވެ. ހިތުގައި ހަސަދަވެރިކަމުގެ ޝުޢޫރެއް ނެތި ތިމާފަދައިން އެހެން އިންސާނުންނަށްވެސް ހެޔޮ ގޮތްތަކާއި ފާފަފުއްސެވުމަށް އެދޭ މީހުންނަށް މާތް ﷲ ކީރިތިޤުރުއާނުގައި ތަޢުރީފު ކުރައްވާފައިވެ އެވެ. (އަލްޙަޝްރު 10). މީސްތަކުންކުރެ އެންމެ ހެޔޮ ބަޔަކީ ކޮބައިތޯ ކީރިތިރަސޫލާ ﷺ ގެ އަރިހުގައި ޢަބްދުﷲ ބުނު ޢަމްރޫ ދެންނެވުމުން ރަސޫލާ ޙަދީޘް ކުރެއްވީ އެއީ ހަސަދަވެރިކަމާއި ރުޅިވެރިކަމާއި ބަޣާވާތްތެރިވުން ފަދަ ކަންކަމުން އެމީހެއްގެ ހިތް ސަލާމަތް ވެފައިވާ މީހާއާއި އަބަދުވެސް ތެދުބުނާ މީހާ ކަމުގަ އެވެ.\nމީސްތަކުންކުރެ އެންމެ ހެޔޮ ބަޔަކީ ކޮބައިތޯ ކީރިތިރަސޫލާ ﷺ ގެ އަރިހުގައި ޢަބްދުﷲ ބުނު ޢަމްރޫ ދެންނެވުމުން ރަސޫލާ ޙަދީޘް ކުރެއްވީ އެއީ ހަސަދަވެރިކަމާއި ރުޅިވެރިކަމާއި ބަޣާވާތްތެރިވުން ފަދަ ކަންކަމުން އެމީހެއްގެ ހިތް ސަލާމަތް ވެފައިވާ މީހާއާއި އަބަދުވެސް ތެދުބުނާ މީހާ ކަމުގަ އެވެ.\nއިންސާނުންނަކީ އެމީހުންގެ ބޭނުންތަކާއި އެދުންތަކުގައި އަދި ކަންކަން ވިސްނި ދޭހަވުމުގައި އެކަކުއަނެކަކަށް ތަފާތު ބަޔަކަށްވުމާ އެކު ދިރިއުޅުމުގެ ހަޔާތުގައި ދެބަސްވުންތައް އުފެދުމަކީ ނުވެނުދާނެ ކަމެކެވެ. މިފަދަ ދަނޑިވަޅުތަކުގައި ޝައިޠާނާ ބޭނުންވާނީ އެދެފަރާތުގައި ރުޅިވެރިކަމާއި ހަސަދަވެރިކަން ދެމިގެން ދިއުމަށެވެ. ހެޔޮ ވިސްނޭ މީހަކު ބުދަށް އަޅުކަންކުރުވަން ޝައިޠާނާ ކުރާ ވަސްވާސްތަކަށް ކާމިޔާބެއް ނުލިބުނަސް ދެމީހެއްގެ ދެމެދުގައި ރުޅިވެރިކަމާއި ޙަސަދަވެރިކަމުގެ އަލިފާންގަނޑު ރޯކޮށްލުމަށް ޝައިޠާނާ ކުރާ ވަސްވާސްތަކުގައި ކާމިޔާބު ހޯދުމަކީ މާ އުނދަގޫ ކަމަކަށް ނުވެ އެވެ. އެހެންކަމުން މިއީ މުސްލިމުން ވަރަށްބޮޑަށް ފަރުވާތެރިވެ ތިބެން ޖެހޭ ކަމެކެވެ. އަދި މިކަމަށްޓަކައި އިސްލާމް ދީނުގައި ސަލާމަތީ ވަރަށް ގިނަ ފިޔަވަޅުތައް ވެސް ވަނީ އަޅައިފަ އެވެ. މިގޮތުން ކީރިތި ޤުރުއާނުގަ އާއި ކީރިތިރަސޫލާ ﷺ ގެ ސުންނަތުގައި ބައެއް އަމުރުތަކާއި ނަހީތައް އައިސްފައިވެ އެވެ. އެކަކު އަނެކަކަށް ނުބައިރޭވުންތައް ރޭވުމާއި ގުޅުންތައް ކެނޑުމާއި ރުޅިވެރިކަން ބޭއްވުމާއި ޙަސަދަވެރިކަން ބޭއްވުން މަނާކުރައްވައި އޭގެ ބަދަލުގައި މާތް ﷲ އަށް އަޅުވެތިވާ އަޚުންތަކެއް ކަމުގައި ވުމަށް ކީރިތި ރަސޫލާ އަންގަވާފައިވެ އެވެ (ބުޚާރީ). އަދި މުއުމިނަކު އޭނާގެ އަޚާއާ ދެމެދު ހަމަނުޖެހުމެއް ހިނގައިދިޔަ ނަމަވެސް އޭނާއާ ރުޅިވެރިކަން ބޭއްވުމާއި ވާހަކަނުދައްކައި ހުރުން މަނާ ކުރައްވަ އެވެ. އެކަމާމެދު ވިސްނައި ފިކުރުކުރުމަށް ތިން ދުވަހުގެ މުހުލަތެއް ނެގިނަމަވެސް އެއަށް ވުރެ ގިނަދުވަހު އެގޮތުގައި ހުރުމަކީ މުއުމިނަކަށް ހުއްދަވެގެންވާ ކަމެއް ނޫން ކަމުގައި އެކަލޭގެފާނު ވަނީ ބަޔާން ކުރައްވައިފަ އެވެ. ތިން ދުވަސް ވުމުން ދެމީހުން ބައްދަލުކޮށް އެކަކު އަނެކަކަށް ސަލާމް ކުރަން ޖެހެ އެވެ. ހިތުގައިވާ ރުޅިވެރިކަމާއި ހަސަދައިގެ އެންމެހާ ޝުޢޫރުތައް ފޮހެލަން ޖެހެ އެވެ.\nދެ އިންސާނެއްގެ ދެމެދުގައި ރުޅިވެރިކަމެއް ނުވަތަ ދެކޮޅުވެރިކަމެއް އުފެދޭއިރު އެތަނުން އެކަކު ވާހުށީ (އެކަން ނޭނގުމުގެ ސަބަބުން ވިއަސް) އަނިޔާވެރިއަކަށެވެ. އަނެކަކު ވާހުށި އަނިޔާ ލިބެނިވި މީހަކަށެވެ. އެތަނުން އަނިޔާވެރިވެ އަނެކާގެ ހައްގަށް އަރައިގަތް މީހާގެ މައްޗަށް ލާޒިމުވަނީ އޭނާގެ އެއަނިޔާވެރިކަމުން ވަގުތުން އެއްކިބާވެ އޭނާގެ އުޅުން އިޞްލާޙު ކުރުމެވެ. ސަބަބަކީ އެކަން އެގޮތަށް ނުކުރާނަމަ އޭނާއަށް ކުރެވިފައިވާ ހަޔޮކަންތައް އޭގެ އަގެއްގެ ގޮތުގައި ދައްކަން ޖެހެ އެވެ. މިގޮތުން ގޮސް އޭނާގެ ހުރިހާ ހެޔޮ ކަމެއްގެ ޘަވާބު ހުސްވެއްޖެ ނަމަ ނުވަތަ ހެޔޮ ކަމެއް ކުރެވިފައިނެތް ނަމަ އަނެކާއަށް ކުރެވިފައިވާ ފާފަތަކުގައި ހިފަން ޖެހެ އެވެ. މިކަން އަލްބުޚާރީ ރިވާ ކުރައްވާފައިވާ ޙަދީޘަކުން ސާބިތުވެ އެވެ. ދެމީހުންކުރެ އަނިޔާ ލިބެނިވި މީހާގެ މައްޗަށް ލާޒިމުވަނީ މަޢާފު ކުރުމެވެ. އޭނާއަށް ލިބެންޖެހޭ ހައްގެއް ލިބުމަށް ފަހު މަޢާފު ކުރުމެވެ. އަނެކާގެ ޢުޒުރުވެރިވުން ގަބޫލު ކުރުމެވެ. އުޒުރު ގަބޫލު ނުކުރުމަކީ ބޮޑު ކުށެކެވެ. ކީރިތި ރަސޫލާ ﷺ އެކަން ސިފަ ކުރައްވަނީ ނުބައި ގޮތަކަށް މުދާގަނޑެއް ފޭރިގެންފައިވާ މީހަކު ފަދައިންނެވެ. އެފަދަ މިހާ ކުށްވެރިވާ ދަރަޖައަށް މީނާވެސް ކުށްވެރި ވާނެ ކަމަށެވެ (އިބްނު މާޖާ) އަދި އައްޠަބަރާނީގެ ކިބައިން ރިވާވެފައިވާ ގޮތުގައި ޢުޒުރުވެރުވުމުން އެކަން ގަބޫލު ނުކުރާ މީހަކަށް ޙައުޟުން (ކައުޘަރޭ ކިޔޭ އާރުން) ޖާގައެއް ނުލިބޭނެ އެވެ.\nކީރިތި ރަސޫލާ ﷺ އެކަން ސިފަ ކުރައްވަނީ ނުބައި ގޮތަކަށް މުދާގަނޑެއް ފޭރިގެންފައިވާ މީހަކު ފަދައިންނެވެ. އެފަދަ މިހާ ކުށްވެރިވާ ދަރަޖައަށް މީނާވެސް ކުށްވެރި ވާނެ ކަމަށެވެ (އިބްނު މާޖާ) އަދި އައްޠަބަރާނީގެ ކިބައިން ރިވާވެފައިވާ ގޮތުގައި ޢުޒުރުވެރުވުމުން އެކަން ގަބޫލު ނުކުރާ މީހަކަށް ޙައުޟުން (ކައުޘަރޭ ކިޔޭ އާރުން) ޖާގައެއް ނުލިބޭނެ އެވެ.\nއިސްލާމްދީން މީސްތަކުންގެ މެދުގައި ރުޅިވެރިކަމާއި ޙަސަދަވެރިކަން ނައްތާލުމަށް އަޅާފައިވާ ފިޔަވަޅުތަކުގެ ތެރޭގައި އެކަކު އަނެކަކަށް ނެތި ނުބައި މޮށުމާއި ދެބައުޑުވުމާއި މީހުންގެ ސިއްރުތައް ހޯދަން މަސައްކަތް ކުރުމާއި ހަގީގަތެއް ނެތް ވާހަކަތައް ދެއްކުމާއި މިފަދަ ކަންކަން ވަނީ މަނާކުރައްވައިފަ އެވެ. މީހަކު ނުކުރާކަމެއް ނުވަތަ މީހެއްގެ ކިބައިގައި ނެތް ކަމެއްގެ ވާހަކަ ދައްކައިފި ނަމަ އެމީހަކު އެބުނިކަމެއް ވެއްޖައުމަށް ދާނދެން ނަރަކައިގައި ބަންދުވެގެންވާނެ ކަމުގައި ރަސޫލާ ﷺ ވަނީ ބަޔާން ކުރައްވައިފަ އެވެ. (އައްޠަބަރާނީ) ދެބައުޑުވާމީހާ އަކީ ނަރަކަވަންތަ ވެރިއެކެވެ. އެހެނީ ކީރިތިރަސޫލާ ޙަދީޘް ކުރައްވަނީ ދެބައުޑުވާ މީހާ ސުވަރުގެ ނުވައްދަވާނެ ކަމަށެވެ. ވީމާ އެކަކު އަނެކަކާ މެދު ދެކޮޅުވެރިކަމާއި ހަސަދަވެރިކަން އުފެދޭ އެއްވެސް ކަމެއް ކުރުން އިސްލާމް ދީން ވަނީ މަނާކުރައްވައިފަ އެވެ.\nވީމާ އެއްވެސް އިންސާނަކާ މެދު ތިމާގެ ހިތުގައި ދެކޮޅުވެރިކަމެއް ނުވަތަ ޙަސަދަވެރިކަމެއް ނުވަތަ އެއިން ކަމެއްގެ ކަންފުޅެއްވެސް ވާނަމަ ހިތް ސާފުކޮށްލައި ފޮހެލަން މަސައްކަތް ކުރަން ޖެހެ އެވެ. މިގޮތަށް މަސައްކަތް ކުރުމަށްފަހުގައި އެކުވެރިކަމާއި އެއްބައިވަންތަކަމުގައި ދިރިއުޅުން ބައްޓަން ކުރަން ޖެހެ އެވެ. ނަސަބުގެ ގޮތުން ގުޅުމެއް ނެތަސް އަދި އަވައްޓެރިއަކަށް ނުވަތަ ރައްޓެއްސަކަށް ނުވިއަސް ކޮންމެ މުސްލިމަކީ ތިބާގެ އަޚެއް ކަމުގައި ބަލަން ޖެހެ އެވެ. ހަމައެއާ އެކު ކޮންމެ އިންސާނަކީ ވެސް އިންސާނިއްޔަތުގައި ލިބެންޖެހޭ ހުރިހާ ހައްގުތަކެއް ދިނުމާއި އާދަމުގެ ދަރިންނަށް ﷲ ދެއްވާފައިވާ ކަރާމާތް ލިބެންޖެހޭ ބަޔަކަށް ވާހިނދު އިންސާނިއްޔަތަށްޓަކައި ރުޅިވެރިކަމާއި ހަސަދައިން ސަލާމަތްވާން ޖެހެ އެވެ. ޢަދާވާތްތެރި ކަމެއް ބާއްވަން ޖެހޭނީ ހަމައެކަނި ޢަދުއްވުންނާ މެދުގަ އެވެ.\nތިވާހަކަ ކިޔައިދީބަލަ މިއުޅޭ ސިޔާސީ ބޭޅުންނަށް\nއަހަރެމެންގެތެރެއިން އެތަށްބައެއް، ހަސަދައިގެ އަލިފާނުގެ ސަބަބުން، އެބައިމީހުންގެ ހަށިގަނޑުގެ އެތެރެ އަނދާއަޅިއަށްވެ ހޮޔަށް މިއޮންނަނީ. މިކަމުގާ އަންހެނެއް ފިރިހެނަކަށް، ފިރިހެނެއް އަންހެނަކަށް ދޫކުރަނީއެއްނޫން.


BREAKING: PPM Faraathun Guraidhoo Dhaairaa Ah Gassaan - Vaguthu\nޕީޕީއެމް ފަރާތުން ގުރައިދޫ ދާއިރާއަށް ޣައްސާން\nޣައްސާން މައުމޫން – ފޮޓޯ: ޕީއެސްއެމް\nއިދިކޮޅު ޕީޕީއެމްގެ ފަރާތުން އަންނަ މަޖިލިސް އިންތިޚާބުގައި ގުރައިދޫ ދާއިރާއަށް ވާދަކުރައްވަނީ ޣައްސާން މައުމޫން ކަމަށް އެޕާޓީން ހާމަކޮށްފިއެވެ. މިރޭ ބޭއްވި ޕީޕީއެމްގެ ޚާއްޞަ ބައްދަލުވުމެއްގައި މިކަން ވަނީ އިޢުލާން ކުރައްވާފައެވެ.\nޣައްސާން އަކީ ކުރީގެ ރައީސް މައުމޫން އަބްދުލް ޤައްޔޫމުގެ ދަރިކަލެކެވެ. މައުމޫނުގެ މައުމޫން ރިފޯމް މޫވްމަންޓް އަކީ ވެރިކަން ކުރާ ކޯލިޝަންގެ ބައިވެރިއެއްކަމަށްވާއިރު، އެމްއާރްއެމްގެ ފަރާތުންވެސް މަޖިލިސް އިންތިޚާބުގައި ބައިވެރިވާނެކަމަށް ބެލެވެއެވެ.\nމީގެއިތުރުންވެސް، މިރޭ ބޭއްވި ބައްދަލުވުމުގައި ވަނީ އިތުރު ފަރާތްތަކަކަށް، އަންނަ އާއްމު އިންތިޚާބުގައި ބައިވެރިވުމަށް ޕީޕީއެމްހެ ޓިކެޓު އަރުވާފައެވެ. އޭގެތެރޭގައި ކުރީގެ ރައީސް ޔާމީންގެ ވެރިކަމުގައި، ސަރުކާރުގެ އެކި މުއައްސަސާތަކުގެ ވެރިންގެ ގޮތުގައި މަސައްކަތް ކުރައްވާފައިވާ ފަރާތްތަކާއި ސަރުކާރު ކުންފުނިތަކުގެ ވެރިންވެސް ހިމެނެއެވެ.\nހަމައެހެންމެ، ބައެއް ޤައުމުތަކުގައި ތިއްބެވި ސަފީރުންނާއި ނޫސްވެރިންވެސް އޭގެތެރޭގައި ހިމެނެއެވެ.\nޓިކެޓު އަރުވާފައިވާ ފަރާތްތަކުގެ ތެރޭގައި ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރ އާއިޝަތު އާޒިމާ ޝަކޫރާއި، ކުރީގެ ފިޝަރީޒް މިނިސްޓަރ ޑރ. މުޙައްމަދު ޝައިނީ އާއި ޗެނަލް 13 ގެ ނޫސްވެރިޔާ ލަޔާލް މަނިކުވެސް ހިމެނިވަޑައިގަންނަވައެވެ.\nމީގެކުރިން، 24 ފަރާތަކަށް ޓިކެޓު ދީފައިވާއިރު، މިރޭ ދިން 18 ޓިކެޓާއިއެކު ޕީޕީއެމް އިން 42 ދާއިރާއަކަށް ކުރިމަތިލާނެކަން ވަނީ ހާމަކޮށްފައެވެ.\nއިހްޔާ ޖަލްސާ ކެންސަލް ކުރީ އެއްވެސް ފަރާތަކުން އަންގައިގެން ނޫން - މައުމޫން\nޑިސެމްބަރު 6, 2018 22:14\nޢިރާދަކުރެއްވިއްޔާހޮވޭނެ މަގޭވޯޓް ޔަގީން\nޑިސެމްބަރު 6, 2018 22:40\nޑިސެމްބަރު 6, 2018 22:52\nޑިސެމްބަރު 6, 2018 23:04\nހައްގަށްނަސްރުލިބޭނެ .ﷲ މިގައުމުއިސްލާމްދީންމަތީ ލަހަށްޓަވާށީއެވެ.أمن\nމިއަޅާގެ ރަށްވެހިކަމުގެ ދާއިރާ ބަދަލުކޮށްގެންވިޔަސް ޣައްސާނަށް ވޯޓުދޭން ބޭނުން. މާތްﷲ ގެ އިރާދަފުޅާ ހެޔޮރަޙުމަތްފުޅުން މިފަހަރު ހޮވޭނެ.\nޑިސެމްބަރު 6, 2018 23:55\nއިންޝާﷲ ހޮވޭނެ. ޙެޔޮވިސްނޭ ފުރިހަމަ ދިވެހިން ތިބީ ރައީސް ޔާމީނާއެކު.\nޑިސެމްބަރު 7, 2018 00:52\nﷲގެ އިރާދަފުޅުން މީ އަހަރުމެންގެ ފަހަރު. ސަރީފް ޢީސީ ގޮނޑީގަ ބައިންދައިގެން މިކަން ކޮއްލެވުނީމަ އަދި އެންމެ ހިތްހަމަޖޭހީ.\nޑިސެމްބަރު 7, 2018 00:54\nމައުމޫނު ޣައްސާނާ ދެކޮޅަށް ކެމްޕޭން ކުރަން ނުކުންނާނެ. އޭނަ އާއި ނަޝީދާ ދެމީހުންނަކީ ސިޔާސީ ބޭނުމަށް އަމިއްލަ ގައިގަ ރޯކުރަންވެސް ފަހަށް ނުޖެހޭހާ ނުބައި ދެމީހުން.\nޑިސެމްބަރު 7, 2018 04:45\nމިއީ ޤައުމުގެ މުސްތަގްބަލްގެ ދަންމަރު. ރ. ޔާމިންގެ ސިޔާސީ ތަރުބިއްޔަތާއެކު. މޮޅު ގޮލައެއް. މަގޭ ވޯޓް ޔަގީން.\nޑިސެމްބަރު 7, 2018 09:22\nޕީޕީއެމަށް ތާއީދުކުރުމަކީ، މުޅިޖުމުލަ ރައްޔިތުންނަށް ގެއްލުންހުރި ގޮތެއްނޫނެވެ. ވޯތްދީގެން ޕީޕީއެމުގެ މެންބަރުން ހޮވުމުން އެކަން އެނގޭނެއެވެ. މިރާއްޖެއަށް ކުރިއަށް އޮތް5އަހަރުގެ ތެރޭގައި ލިބިދާނެ ގެއްލުމަކުން އަރައިގަތުމަށް ޕީޕީއެމް ވަރުގަދަ ކުރަން މަޖުބޫރުވާނެއެވެ.\nޑިސެމްބަރު 8, 2018 08:47\nރައީސް ޔާމީންއަށް އެންމެ އިހްލާސްތެރި މީހަކީ ގައްސާން. ހަމަ އެހެން ރައީސް ޔާމީން ވެސް މިވަނީ އޭގެ ބަދަލު ހަމަ އިހްލާސްތެރިކަމާ އެކު އަދާ ކޮއްފަ. މިދެބެއިން މީ ހަމަ މިސާލެއް. މިނޫނީ މިފަދަ ކަމެއް ނުދެކެން. ވަރަށް ވެސް އުފާވެއްޖެ. ޢަޅުގަނޑު އެދެނީ ގައްސާނަށް ކާމިޔާބީ. ހަމަ އެހެންމެ ފާރިސް އައް ނާކާމިޔާބީ އައްވެސް އެދެން. ބޮޑު ބޭބެ ގެ ވެރިކަން އަމިއްލަ އެދުމަށް ވައްޓަން އުޅުނު މީހަކު ހިލޭމީހެއްގެ ވެރިކަން ވައްޓަން މަސައްކަތް ނުކުރަންވީ ސަބަބެއް ނެތް


IS aa gulhunu beyruge hanguraamaverinnah maruge adhabu dhenee | Mihaaru\nއިރާގުގެ ރައީސް ބަރްހާމް ސޯލިހް. --ފޮޓޯ: އޮނަދަލޫ\nއައިއެސްއާ ގުޅުނު ބޭރުގެ ހަނގުރާމަވެރިންނަށް މަރުގެ އަދަބު ދެނީ\n09 މާޗް 2019 - 12:375comments\n"އައިއެސްގެ ހަނގުރާމަވެރިންނާ މެދު ކަންތައް ކުރާނީ އިރާގުގެ ގާނޫނުތަކުގައިވާ ގޮތުގެ މަތިން. އެ މީހުން ކުށްވެރިވެއްޖެ ނަމަ މަރުގެ އަދަބު ދޭނަން،" އަބޫ ދާބީގެ ނޫހަކަށް ދެއްވި އިންޓަވިއުއެއްގައި ސޯލިހް ވިދާޅުވި އެވެ.\nއެމެރިކާގެ މަދަދު ލިބޭ ސީރިއަން ޑިމޮކްރެޓިކް ފޯސަސް (އެސްޑީއެފް) އިން މިހާރު ވަނީ އައިއެސް ނައްތާލުމުގެ އެންމެ ފަހުގެ އޮޕަރޭޝަން ފަށައިފަ އެވެ. ސީރިއާގެ އިރުމަތީގެ ބާޣޫޒުގައި ތިބި އައިއެސްގެ މަދު ހަނގުރާމަވެރިންތައް ބަލިކޮށް އެ އަވަށް ވަރަށް އަވަހަށް ފަތަހަ ކުރާނެ ކަމަށް އެސްޑީއެފް އިން ބުނެ އެވެ. އެސްޑީއެފް އިން މިހާރު ވަނީ އައިއެސްގެ 280 ހަނގުރާމަވެރިން މިދިޔަ މަހު އިރާގާ ހަވާލުކޮށްފަ އެވެ. އަދި އިތުރު ހަނގުރާމަވެރިން ހަވާލު ކުރުމުގެ އެއްބަސްވުމެއް ވަނީ ގާއިމްކޮށްފަ އެވެ.\nއިރާގުގެ ބޮޑު ވަޒީރު އާދިލް އަބްދުލް މަހްދީ ވިދާޅުވީ އައިއެސްއާ ގުޅިފައިވާ ބޭރުގެ ހަނގުރާމަވެރިން އެ މީހުންގެ ގައުމުތަކާ ހަވާލު ކުރެވިދާނެ ކަމަށާއި ނޫން ނަމަ އެ މީހުންނާ ދެކޮޅަށް އިރާގުގައި ޝަރީއަތް ހިންގާނެ ކަމަށެވެ.\nއިރާގުގެ ރައީސް ވިދާޅުވީ އެ ގައުމުގެ ބިމުގައި އައިއެސްގެ ހަނގުރާމަވެރިން އެތައް ޖަރީމާއެއް ހިންގާފައިވާ ކަމަށެވެ.\nއައިއެސްގެ ބާރުގެ ދަށުގައި އޮތް ހަމައެކަނި އަވަށް ހިފުމަށް އެސްޑީއެފް އިން ހަނގުރާމަ ކުރަމުންދާއިރު އައިއެސްގެ ހަނގުރާމަވެރިން ދަނީ އާއްމުންގެ ތެރޭގައި ހިމެނި ބާޣޫޒުން ނުކުމެ ފިލަން މަސައްކަތް ކުރަމުންނެވެ.\nއިތުރު ލިޔުންތައް މަރުގެ އަދަބު އިރާގު އިސްލާމިކް ސްޓޭޓް (އައިއެސް)


Theluge vahkan hingi gothaai CEO ge rahdhu chairman ah! | Jazeera\tތެލުގެ ވައްކަން ހިންގި ގޮތާއި ސީއީއޯގެ ރައްދު ޗެއާމަންއަށް! - Jazeera\nނާޒިމް ހަސަން November 30, 2020 145 views0\nކޮވިޑްއާއެކު މާލެ ލޮކްޑައުންއަށް ދިޔުމަކީ ގިނަ ކަންތައްތަކެއް ހުއްޓިގެން ދިޔަ ކަމެއް ކަމުގައިވީ ނަމަވެސް މިއީ ބަޔަކަށް ނާޖައިޒު ފައިދާ ހޯދައިގަތުމަށް އެންމެންގެ ސަމާލުކަން އެހެން ދިމާލަކަށް ހުއްޓިފައި އޮތްވައި ލިބުނު ފަހި ފުރުސަތަކަށްވީ ބަޔަކު އެބަ ތިއްބެވެ. އެ ލިސްޓްގައި މީގެކުރިން ވެންޓިލޭޓަރާއި އެހެން މުއާލަމާތްތައް ހިމެނިގެން އައިސް، މިހާރު މިއޮތީ އެމްޕީއެލް ވިޔަފާރި ބަނދަރުގެ ތެރެއިން ފެންމަތިވެގެން އައި ތެލުގެ ބޮޑު ވައްކަމުގެ ވާހަކައެކެވެ. ވިޔަފާރި ބަނދަރުގެ ވެރި ކުންފުނި އެމްޕީއެލްގެ ނަން ވެސް ކިލަނބުވީއެވެ. ފޮރުވިގެން އެކަމަކު، ރަނގަޅަށް ރާވައިގެން ހިންގާފައިވާ މި ބޮޑު ވައްކަމެއްކަން ހާމަވާ މައުލޫމާތުތައް ވަނީ އެއް ކުރެވިފައެވެ.\nއޮޑިޓް ރިޕޯޓް: ގުޅިގެން ހިނގާފައި އޮތް ބޮޑު ރޭވުމެއް!\nމި ވައްކަމުގެ ތުހުމަތުތައް އެމްޕީއެލްގެ ތެރޭގައި އުފުލި މިކަން ޑިރެކްޓަރުންގެ ބޯޑުގެ އޮޑިޓް ކޮމިޓީގެ ސަމާލުކަމަށް އަޔެވެ. އަދި އެކަމާ ގުޅޭ އެތެރޭގެ އޮޑިޓެއް ހެދުމަށް އޮކްޓޯބަރު މަހުގެ ތެރޭގައި ނިންމިއެވެ. މި އޮޑިޓް ނިމިފައިވާއިރު އޮޑިޓުން ފާހަގަވި ކަންކަން ހިމަނައި އެކުލަވާލާފައިވާ އޮޑިޓް ރިޕޯޓްގައި ފާހަގަކޮށްފައިވާ ބައެއް ކަންކަން "ޖަޒީރާ"އަށް ވަނީ ލިބިފައެވެ. އެގޮތުން އޮޑިޓް ރިޕޯޓުން ފާހަގަކޮށްފައިވާ ގޮތުގައި ފިއުލް ސަޕްލައިސް މޯލްޑިވްސް (އެފްއެސްއެމް) މެދުވެރިކޮށް އެމްޕީއެލްއަށް ބޭނުންވާ ތެލަށް އެދި ކޮށްފައިވާ މުއާމަލާތުގައި ހިޔާނާތުގެ އަމަލެއް ހިންގާފައިވާ ކަމަށް ޝައްކުކުރެވިގެން ބެލި ބެލުމުން، ރިކުއެސްޓް ފޯމުތަކުން އެދިފައިވާ ތެޔޮ ނާޅައި، ފޯމްތަކުގައި ތެޔޮ ލިބިފައިވާ ކަމަށް ސޮއިކޮށްފައިވެއެވެ. އަދި މީގެ އިތުރުން ކުންފުނީގެ އެކި އެކި ޑިޕާޓްމަންޓްތަކުގެ އޮޕަރޭޝަނަށް ބޭނުންވާ ތެޔޮ އެޅުމަށް ޑިޕާޓްމަންޓްތަކުން ފޮނުވާ ރިކުއެސްޓް ފޯމުތައް ފޯޖުކޮށް، އެ ފޯމުތަކުގެ ފޮޓޯކޮޕީ ހައްދައި، އެ ފޯމުތަކަށް ތެޔޮ ހޯދާފައިވާ ކަމަށް ތެޔޮ އެޅުމުގެ ކަން ކަން ކުރުމާއި ހަވާލުކޮށްފައިވާ މުވައްޒަފު އޮޑިޓަށް ދީފައިވާ ބަޔާންތަކުން އެނގޭ ކަމަށް އޮޑިޓް ރިޕޯޓުގައި ފާހަގަކޮށްފައިވެއެވެ. އެމްޕީއެލްއަކީ އެތައް ބޮޑެތި، ގިނަ ވެހިކަލްތަކެއް ގެންގުޅޭ ކުންފުންޏަކަށްވާއިރު އެ ވެހިކަލްތަކަށް އަޅާ ތެލުގެ އަގު މިލިއަނުން ގުނޭނެއެވެ.\nއޮޑިޓް ރިޕޯޓްގައިވާ ގޮތުގައި ތެޔޮ އެޅުމުގެ ކަންކަމާ ހަވާލުވެ ހުރި މުވައްޒަފު އޮޑިޓަށް ދީފައިވާ ބަޔާނުން އިއުތިރާފްވެފައިވެއެވެ. އެހެން އެއްވެސް މުވައްޒަފެއްގެ ބައިވެރިވުން މި ކަމުގައި ނުވާ ކަމަށް އެ މުވައްޒަފު އޮޑިޓަށް މަޢުލޫމާތު ދީފައިވެއެވެ. އޭނާ އިއުތިރާފްވެފައިވީ ނަމަވެސް، އޭނާގެ މަސައްކަތް މޮނިޓާކޮށް ބަލަހައްޓާ މުވައްޒަފު އޮޑިޓަށް ދީފައިވާ ބަޔާނުން އެނގޭގޮތުގައި މިކަމަށް އިއުތިރާފްވެފައިވާ މުވައްޒަފަކީ ފޮޓޯކޮޕީ މެޝިން ބޭނުންކޮށްގެން ފޮޓޯކޮޕީ ނަގަން ދަންނަ ފަރާތެއް ނޫނެވެ. އަދި، އެފަދަ މަންޒަރެއް ދުވަހަކުވެސް ނުދެކޭ ކަމަށް އޮޑިޓް ރިޕޯޓުގައި ފާހަގަކޮށްފައިވެއެވެ. އެހެންކަމުން، މި މުއާމަލާތާއި ގުޅިގެން އޮޑިޓަށް ދީފައިވާ މައުލޫމާތުތަކުންނާއި ދީފައިވާ ބަޔާންތަކުގައި ވަރަށް ބޮޑެތި ފުށުއެރުންތަކެއް ހުރުމާއެކު ތެލަށް އެދި ކޮށްފައިވާ ރިކުއެސްޓް ފޯމުތަކުގައި ސޮއިކޮށްފައިވާ މުވައްޒަފު އެކަނި ކޮށްފައިވާ މަސައްކަތެއް ނޫންކަން ޔަގީންކުރެވޭ ކަމަށް އޮޑިޓް ރިޕޯޓްގައި ފާހަގަކޮށްފައިވެއެވެ. އަދި މި މުއާމަލާތް ހިންގަނީ އެފްއެސްއެމްގެ ތެޔޮ ސަޕްލައިކުރާ މައުޒަރުގައި މަސައްކަތްކުރާ މުވައްޒަފުންތަކަކާއި ގުޅިގެން ކަމަށް ވެސް ރިކުއެސްޓް ފޯމުގައި ސޮއިކޮށްފައިވާ މުވައްޒަފު އޮޑިޓަށް މައުލޫމާތު ދީފައިވާ ކަމަށް އޮޑިޓް ރިޕޯޓުގައި ބަޔާންކޮށްފައިވެއެވެ.\nމައްސަލަ ތަހުގީގީ އިދާރާތަކަށް!\nއެމްޕީއެލްގެ އެތެރޭގެ އޮޑިޓް ރިޕޯޓުން ވެސް މީގައި ބޮޑެތި ގޯސްތަކާއި ރޭވުންތައް ފާހަގަ ކުރެވޭތީ، އެއީ އިތުރަށް ތަހުގީގުކޮށް ފިޔަވަޅު އަޅަން ޖެހޭ ފަދަ ބޮޑު ކަމެއްގެ ގޮތުގައި އެމްޕީއެލްގެ އޮޑިޓް ކޮމިޓީއިން ވަނީ ފާހަގަކޮށްފައެވެ. އެ ކޮމިޓީއިން މި މަހުގެ 22 ވަނަ ދުވަހު ބޭއްވި ބައްދަލުވުމުގައި ނިންމާފައިވަނީ ހިޔާނާތް އިތުރަށް ތަހުގީގު ކުރުމަށް ފުލުހުންނާއި އޭސީސީ އަދި އޮޑިޓާ ޖެނަރަލްގެ އޮފީހަށް ހުށަހަޅަން ބޯޑަށް ލަފާދިނުމަށެވެ. އަދި މި މުއާމަލާތަކީ އެފްއެސްއެމްގެ ތެޔޮ ސަޕްލައިކުރާ މައުޒަރުގައި މަސައްކަތްކުރާ މުވައްޒަފުންތަކަކާއި ގުޅިގެން ހިންގާފައިވާ ހިޔާނާތަކަށް އޮޑިޓަށް ދީފައިވާ މައުލޫމާތުން އެނގެން އޮތުމުން މި މައްސަލަ އެފްއެސްއެމްގެ ސަމާލުކަމަށްވެސް ގެނައުމަށެވެ.\nކޮމިޓީގެ އެ ހުށަހެޅުމާ ގުޅޭ ގޮތުން އެމްޕީއެމްގެ ބޯޑް ބައްދަލުވުމެއް 24 ވަނަ ދުވަހު ބޭއްވިއެވެ. މި ބޯޑުގެ ބައްދަލުވުމުގައި ކުންފުނީގެ ޑިރެކްޓަރުންގެ ބޯޑުގެ ހުރިހާ މެމްބަރުންގެ ވެސް ބައިވެރިވެވަޑައިގެންނެވިއެވެ. އޮޑިޓް ރިޕޯޓުގައި ފާހަގަކޮށްފައިވާ ކަންކަން ބޯޑަށް އިންޓާނަލް އޮޑިޓް ޑިޕާޓްމަންޓްގެ ހެޑް ބްރީފްކޮށްދިނުމަށްފަހު ރިޕޯޓާއި ގުޅިގެން އިތުރު މައުލޫމާތު ހޯދުމަށް ޕްރޮކިއުމަންޓް ޑިޕާޓްމަންޓް ހެޑް ބޯޑު ބައްދަލުވުމަށް ހާޒިރުކުރިއެވެ. ދެން އޭގެ ފަހުން އެ ބައްދަލުވުމުގައި ކަންތައް ހިނގައިދިޔަ ގޮތް އެމްޕީއެލްގެ ޗީޕް އެގްޒެކްޓިވް އޮފިސަރު (ސީއީއޯ) ޝާހިދު އަލީ ވަނީ ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑްގެ ނައިބު ރައީސް އާސިމް މުހައްމަދަށް ފޮނުއްވި ސިޓީއެއްގައި ތަފްސީލްކޮށް ކިޔައިދެއްވާފައެވެ. އެ ސިޓީގެ ކޮޕީއެއް ވެސް ޖަޒީރާއަށް ވަނީ ލިބިފައެވެ.\nޗެއާމަން އާއި ސީއީއޯގެ އަރާރުންވުމެއް!\n"ކުންފުނީގެ ބޯޑުގެ ޗެއާމަން ކުރެއްވި ސުވާލުތަކަށް ޕްރޮކިއުމަންޓް ޑިޕާޓްމަންޓް ހެޑް ޖަވާބުދާރީވުމުން، ބޭއަދަބީ ބަހުން އެފަރާތާއި މުހާތަބުކޮށް ކުންފުނީގެ ބޯޑުގެ ޗެއާމަންގެ ހައިސިއްޔަތުން ދައްކަންނުވާފަދަ ހަޑިހުތުރު ބަހުން މުއާމަލާތްކޮށްފައިވޭ، އަދި މިބައްދަލުވުމުގައި، ބައިވެރިވި ޑިރެކްޓަރުންނަށް އޮޑިޓް ރިޕޯޓުގައި ފާހަގަކޮށްފައިވާ ކަންކަމާ ގުޅޭގޮތުން މަޝްވަރާކުރެއްވުމަށް އެކަށީގެންވާ ވަގުތު ނުދެއްވައި، ޕްރޮކިއުމަންޓް ޑިޕާޓްމަންޓް ހެޑްގެ މަގާމުގެ މަސްއޫލިއްޔަތުން ދުރުކޮށް، ވަކި މުއްދަތެއް ބަޔާންނުކޮށް ސަސްޕެންޑްކުރުމަށް ޗެއާމަން އަމިއްލަފުޅަށް ހުށަހަޅުއްވައި ވޯޓަށް އެއްސެވި، އަދި އޮޑިޓް ކޮމިޓީން ފާހަގަކޮށްފައިވާ ކަންކަމާއި ދެއްވާފައިވާ ލަފާ ހުށަހަޅައި މަޝްވަރާކުރުމަށްވެސް ވަގުތު ދީފައިނުވާކަން ފާހަގަކުރަން،" ޝާހިދުގެ ސިޓީގައިވެއެވެ.\nސިޓީގައި ޝާހިދު ލިޔުއްވި ގޮތުގައި ކުންފުނީގެ މުވައްޒަފުންނާމެދު އިސްލާހީ ފިޔަވަޅާއި އެ ނޫންވެސް ފިޔަވަޅުތައް އެޅުމަށް ޕޮލިސީތައް ކަނޑައެޅިފައިވާއިރު އެފަދަ ކަންކަމަކީ ކުންފުނި ހިންގެވުމާއި ހަވާލުވެފައިވާ ފަރާތުން ކުރައްވަން ޖެހިވަޑައިގަންނަވާ ކަމަކަށް ވީއިރު، ކުންފުނީގެ ޗެއާމަންގެ ހައިސިއްޔަތު މިފަދަ ޕޮލިސީތަކަށް ބެއްލެވުމެއްނެތި، މަޝްވަރާކުރުމަށް ފުރުސަތުނުދެއްވައި، އަމިއްލަ ހައިސިއްޔަތުން ކުންފުނީގެ މިފަދަ ނިންމުންތައް ނިންމެވުމަކީ މިނިސްޓްރީ އޮފް ފިނޭންސް އަދި ޕްރައިވެޓައިޒޭޝަން ބޯޑުން އެކުލަވާލާފައިވާ ސަރުކާރު ހިއްސާވާ ކުންފުނިތަކުން އަމަލުކުރުމަށް ކަނޑައަޅާފައިވާ ކޯޕަރޭޓް ގަވަނެންސް ކޯޑުގެ ތިން ވަނަ މާއްދާގައި ބަޔާންކުރާ ޗެއާމަންގެ މަގާމުގެ މަސްއޫލިއްޔަތުތަކުން ބޭރުން ނިންމާފައިވާ ނިންމުމެކެވެ.\nއެމްޕީއެލްގެ ތެރޭގައި މި ބޮޑު ކަންތައްގަނޑެއް ހިނގައިގެން އުޅޭކަން މީޑިއާ ހަމައަށް ތިލަވީ އެމްޕީއެލްގެ ޗެއާމަން މުހައްމަދު ޒަކީ (ނަޒާކީ ޒަކީ)ގެ ޓްވީޓުންނެވެ. ޓްވީޓްގައި ޒަކީ ތުހުމަތުކޮށްފައިވަނީ އަށް މިލިއަން ރުފިޔާއަށްވުރެ ގިނަ ފައިސާއަށް މި ތެލުގެ ވައްކަމުގެ ތެރެއިން ހިޔާނާތްތެރިވެފައިވާ ކަމެވެ. އަދި ފައިސާއަށް ޚިޔާނާތްތެރިވި ފަރާތްތައް ސަސްޕެންޑް ނުކުރެވުނީ ޑިރެކްޓަރުންގެ ބޯޑުގެ އަގުލަބިއްޔަތު ނުލިބިގެން ކަމަށެވެ. އަދި ބޯޑުގައި މެމްބަރުން ވޯޓުދެއްވިގޮތް ވެސް އެ ޓްވީޓުގައި ބަޔާންކޮށްފައިވެއެވެ.\nޝާހިދު ވިދާޅުވި ގޮތުގައި، ޑިރެކްޓަރުންގެ ބޯޑުގައި ނެގޭ ވޯޓަކީ ސިއްރު ކަންކަމަށް ވެފައި، ބޯޑުގެ ބައްދަލުވުމުގެ ކަންކަން ހިނގާފައިވާ ގޮތް، ހަގީގަތް އޮޅޭ ފަދަ މޭރުމަކުން ސޯޝަލް މީޑިއާގައި ހިއްސާކުރުމުގެ ސަބަބުން ޑިރެކްޓަރުންގެ ބޯޑުގެ މެމްބަރުން ހިމެނޭ ގޮތަށް މުޅި ކުންފުނި ބަދުނާމުގެ ކުންފުނީގެ އަގު ވަނީ ވެއްޓިފައެވެ. އަދި، ތަހުގީގީ މަރުހަލާ ނިމިފައިނުވާ މައްސަލައަކާ ގުޅޭގޮތުން، އެފަދަ މޭރުމަކުން ކުރެއްވި ޓްވީޓުން ޗެއާމަން ހާމަކޮށްފައިވާ މައުލޫމާތުން އެމްޕީއެލްގެ މި މައްސަލައާ ގުޅޭގޮތުން އެއްވެސް ފިޔަވަޅެއް އަޅާފައިނުވާކަން ދޭހަވާފަދަގޮތަކަށް ޓްވީޓްގައި ބަޔާން ކުރުމުން ވެސް ޝާހިދު ވަނީ ނުރުހުން ފާޅު ކުރައްވާފައެވެ. ސިޓީގައި ޝާހިދު ވިދާޅުވި ގޮތުގައި މައްސަލަ ތަހުގީގީ އިދާރާތަކަށް ފޮނުވުމުގެ އިތުރުން، މައްސަލައާ ގުޅިގެން މި ކަމުގައި ޝާމިލްވާކަމަށް ތުހުމަތުކުރެވޭ މުވައްޒަފުން މެނޭޖްމެންޓްގެ ސަމާލުކަމަށް ގެނެވި، އޮޑިޓް ފެށުމުގެ ކުރިން ވެސް ސަސްޕެންޑްކޮށްފައިވާ ކަމަށެވެ. ސިޓީގައި ޝާހިދު އެދިވަޑައިގެންފައިވަނީ ޗެއާމަންގެ އަމަލުތައް ބަލައިދިނުމަށެވެ.


އެމް.އެން.ޑީ.އެފްގައި ބޭނުންކުރާ އުޅަނދެއް ސޭންޑްބްލާސްކުރުން\nއެމް.އެން.ޑީ.އެފް ގައި ބޭނުންކުރާ އުޅަނދެއް ސޭންޑްބްލާސްޓް ކޮށްދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، މިމަސައްކަތް ކޮށްދޭން އެދޭ ފަރާތްތަކުން 2016 އެޕްރީލް 25 ވަނަ ދުވަހުގެ 10:00 އަށް މިމިނިސްޓްރީއަށް ހާޒިރުވެ މަޢުލޫމާތު އޮޅުންފިލުވުމަށްފަހު 2016 އެޕްރީލް 28 ވަނަ ދުވަހުގެ 10:00 އަށް މިމިނިސްޓްރީއަށް ހާޒިރުވެ އަންދާސީހިސާބު ހުށަހެޅުން އެދެމެވެ. މިކަމަށް އަންދާސީހިސާބު ހުށަހެޅޭނީ މަޢުލޫމާތު ސާފުކުރުމަށް ހާޒިރުވާންޖެހޭ ދުވަހުގެ، ކަނޑައެޅިފައިވާ ގަޑިއަށް، މިމިނިސްޓްރީއަށް ހާޒިރުވެ މަޢުލޫމާތު އޮޅުންފިލުވާފައިވާ ފަރާތްތަކަށެވެ.\nމިކަމަށް މީގެކުރިން މިމިނިސްޓްރީގެ ނަންބަރު (IUL)28-FA-1/1/2016/36 އިޢުލާނާ ގުޅިގެން އެކަށީގެންވާ ވަރަށް ބޭފުޅުން މަޢުލޫމާތު ސާފުކުރަން ހާޒިރުވެފައިނުވާތީ، އެއިޢުލާން ބާޠިލު ކުރުމަށްފަހު އަލުން އިޢުލާން ކުރީމެވެ.\nސުންގަޑި: 25 އޭޕްރިލް 2016 1000


Noosverikamuge Inaamah Nan Hushahelhumuge Furusathu Hulhuvaalaifi - Vaguthu\n2018 ވަނަ އަހަރުގެ ނޫސްވެރިކަމުގެ އިނާމަށް ނަން ހުށަހެޅުމުގެ ފުރުޞަތު މީޑިޔާ ކައުންސިލުން ހުޅުވާލައިފިއެވެ.\nމިކަމާއި ގުޅޭގޮތުން މީޑިޔާތަކަށް މަޢުލޫމާތު ދެއްވުމަށް މިއަދު މެންދުރު މީޑިޔާ ކައުންސިލްގައި ބޭއްވި ނޫސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން މީޑިޔާ ކައުންސިލްގެ ރައީސް، ހިދާޔަތުﷲ ވިދާޅުވީ، އަންނަ މާރޗްމަހުގެ 14 ވަނަ ދުވަހަކާއި ހަމައަށް ނަން ހުށަހެޅުމުގެ ފުރުޞަތު ހުރިހާ މީޑިޔާ ތަކަކަށްވެސް އޮންނާނެ ކަމަށާއި، އެވޯޑު ހަވާލުކުރުމުގެ ޖަލްސާ ބޭއްވުމަށް ހަމަޖެހިފައިވަނީ، މިއަހަރުގެ އޯގަސްޓް 29 ވަނަ ދުވަހު ކަމަށެވެ.\nމިއަހަރު ބާއްވާ ނޫސްވެރިކަމުގެ އެވޯޑު ދިނުމުގެ ޙަފްލާގައި ޖުމްލަ ނުވަ ދާއިރާއަކުން އެވޯޑު ދިނުމަށް ވަނީ ހަމަޖެހިފައެވެ. އެގޮތުން، އިޖްތިމާޢީ ދާއިރާ، ސިޔާސީ ދާއިރާ، ޝަރުޢީ އަދި ޤާނޫނީ ދާއިރާ، ވިޔަފާރިއާއި އިޤްތިޞާދުގެ ދާއިރާ، ކުޅިވަރުގެ ދާއިރާ، ޕޮޓޯ ގްރަޕީ ގެ ދާއިރާ، ވީޑިޔޯ ގްރަފީގެ ދާއިރާ އަދި ފީޗާ ދާއިރާ ހިމެނެއެވެ. މީގެ އިތުރުން އެންމެ އުންމީދީ ނޫސްވެރިޔާގެ އެވޯޑުވެސް މި ޙަފްލާގައި ދިނުމަށް ވަނީ ހަމަޖެހިފައެވެ.\nނޫސްވެރިކަމުގެ އެވޯޑުތައް ދިނުމަށް ކަނޑައެޅުއްވި ދާއިރާތަކާއި ގުޅޭގޮތުން މަޢުލޫމާތު ދެއްވަމުން، މީޑިޔާ ކައުންސިލްގެ ކައުންސިލް މެމްބަރ، އަޙުމަދު ޖަދުވާން ވިދާޅުވީ، އެވޯޑު ތަކަށް ދާއިރާތަށް ކަނޑައެޅުމުގައި ބަލާފައިވާނީ ވީހާވެސް އިންސާފުވެރިކަމާއި އެކު އެވޯޑު ދެވޭނެ އުޞޫލަކުން އެކަން ކުރުމަށް ކަމަށާއި، މީޑިޔާ ކައުންސިލްގެ މިވަގުތު ބަޖެޓް ތަންދޭ އެންމެ މަތީ މިންވަރަކަށް، އެވޯޑުތައް ނޫސްވެރިންނަށް ލިބިގެންދާނެ ކަމަށެވެ.\n"އަޅުގަނޑުމެން ގަސްތުކުރީ ކުރިން އަޅުގަނޑުމެން މި ދޭ ދާއިރާތައް، ކޮންމެ ދާއިރާއަކުންވެސް ބްރޯޑްކާސްޓިންގ ދާއިރާތަކަށްވެސް އިމާނު ދޭން. އަދި ޚާއްޞަކޮށް ޕްރިންޓް ނުވަތަ އޮންލައިން ދާއިރާ އަށްވެސް ދޭން. އެހެންކަމުން އަޅުގަނޑުމެން މި ކަނޑައަޅާފައިވާ ނުވަ ދާއިރާގެ ތެރެއިން ހަމަ ކޮންމެ ދާއިރާއަކުންވެސް އަޅުގަނޑުމެން ދެ ބަޔަކަށް ބަހާލާފަ މި އޮތީ. އޭގެތެރެއިން ދެ އިނާމެއް މި ދެވެނީ. ނުވަ ދާއިރާއިން ކޮންމެ ދާއިރާއަކަށް ދެ އިނާމު އަޅުގަނޑުމެން ދޭން ނިންމާފަ މި ވަނީ." ޖަދުވާން ވިދާޅުވިއެވެ.\nމީޑިޔާ ކައުންސިލަކީ ޖުމްލަ ފަނަރަ މެންބަރުންގެ މައްޗަށް އެކުލެވޭ ކައުންސިލެކެވެ. އޭގެ ތެރެއިން އަށް މެމްބަރުންނަކީ ރާއްޖޭގެ މީޑިޔާތަކުން އިންތިޙާބު ކުރާ މެމްބަރުންނެވެ. އަދި ބާކީ ހަތް މެމްބަރުންނަކީ ޢާއްމުންގެ ތެރެއިން އިންތިޙާބު ކުރާ މެމްބަރުންނެވެ.\nމީޑިޔާ ކައުންސިލްގެ މެންބަރުކަމުން ޝީރީން އިސްތިއުފާދެއްވައިފި\nޤުރުއާނަށް ފުރައްސާރަކޮށް، މިހާރު ނޫހުގައި ޝާއިއު ކުރި ކޮމެންޓްގެ މައްސަލަ ބަލަނީ


India Ge Barulamaanee Democracy In Billion Meehunah Ijthimaaee Rakkaatherikan Dhevey: Raees Nasheed - Vaguthu\nކޮވިޑް-19: ގިނަ ގައުމުތައް ހުޅުވާލަނީ - 12 ގަޑިއިރު ކުރިން\nއިންޑިއާގެ ބަރުލަމާނީ ޑިމޮކްރަސީން ބިލިއަން މީހުންނަށް އިޖްތިމާއީ ރައްކާތެރިކަން ދެވޭ: ނަޝީދު\n8 މަސް ކުރިން ( ޖެނުއަރީ 26, 2021 )\nރައްޔިތުންގެ މަޖިލީހުގެ ރައީސް މުހައްމަދު ނަޝީދު މަޖިލީހުގެ ރިޔާސަތުގައި - ފޮޓޯ: މަޖިލިސް\nއިންޑިއާގެ ބަރުލަމާނީ ޑިމޮކްރަސީ އާއި ލާމަރުކަޒީ އުސޫލުން ހިންގާ މުޖުތަމައުއެއްގެ ސަބަބުން އެއް ބިލިއަނަށް ވުރެ ގިނަ މީހުންނަށް އިޖްތިމާއީ ރައްކާތެރިކަން ފޯރުކޮށްދެވެމުންދާ ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nއިންޑިއާގައި އޮންނަ ޑިމޮކްރެޓިކް ނިޒާމަށް ތައުރީފް ކުރައްވައިނަޝީދު ވާހަކަފުޅު ދެއްކެވީ އިންޑިއާގެ 72 ވަނަ ޖުމްހޫރީ ދުވަހުގެ މުނާސަބަތުގެ ތަހުނިޔާ އެ ގައުމުގެ ބޮޑު ވަޒީރު ނަރެންދްރަ މޯދީ އާއި އެ ގައުމުގެ ރައްޔިތުންނަށް ތަހުނިޔާ ފޮނުއްވައި ކުރެއްވި ޓްވީޓެއްގައެވެ.\nރައީސް ނަޝީދު ކުރެއްވި ޓްވީޓް ވިދާޅުވީ، އިންޑިއާގައި އޮންނަ ބަރުލަމާނީ ޑިމޮކްރަސީ އާއި ލާމަރުކަޒީ އުސޫލުން ސްޓޭޓްތަކަށް ބާރުދެވިގެން ހިންގާ އިދާރީ ހިންގުމުގެ ނިޒާމުގެ ސަބަބުން ބިލިއަނަކަށް ވުރެ ގިނަ މީހުންނަށް އިޖްތިމާއީ ރައްކާތެރިކަމާއި ތަނަވަސް ދިރިއުޅުމެއް ފޯރުކޮށްދެވެމުންދާ ކަމަށެވެ.\nއަދި މުޅި ދުނިޔޭގައި މިހާރު ފެތުރެމުންދާ ކޮވިޑް-19 ގެ ބަލިމަޑުކަމުގެ ހާލަތު ނައްތާލުމަށް ކުރެވެމުންދާ މަސައްކަތުގައި އިންޑިއާއިން ވަރަށް ބޮޑު އެހީތެރިކަމެއް ފޯރުކޮށްދީފައިވާ ކަމަށް އެމަނިކުފާނު ވިދާޅުވިއެވެ.\nIndia’s parliamentary democracy and pluralistic society is delivering prosperity to overabillion people. And India is also helping the world to defeat the coronavirus. 🙏🏻 and best wishes to @PMOIndia, the Gov. and People of India on your Republic Day. @HCIMaldives 🇮🇳 🇲🇻\n— Mohamed Nasheed (@MohamedNasheed) January 26, 2021\nއިންޑިއާގައި އޮންނަ ބަރުލަމާނީ ނިޒާމުގެ ވެރިކަމުގެ ނިޒާމަށް ތައުރީފް ކުރައްވައި ނަޝީދު މިއަދު ވާހަކަފުޅު ދެއްކެވިއިރު، އެމަނިކުފާނަކީ އަބަދުވެސް ބަރުލަމާނީ ނިޒާމެއް ރާއްޖޭގައި އޮތުމަށް ވަކާލާތު ކުރައްވާ ބޭފުޅެކެވެ.\nދެހާސްހަތްވަނަ އަހަރު ބޭއްވި ފެންނަ ނުފެންނަ ވޯޓުގައި ނަޝީދާއި އެމްޑީޕީއިން ތާއީދު ކުރީ ވެސް ބަރުލަމާނީ ނިޒާމަކަށެވެ. އެކަމަކު ނިޒާމު ކަނޑައެޅުމަށް ބޭއްވި އެ ވޯޓުގައި ކުރި ހޯދާފައިވަނީ ރިޔާސީ ނިޒާމެވެ. އެމްޑީޕީ ފިޔަވައި އެހެން ޕާޓީތަކުން ތާއީދު ކުރީ ވެސް ރިޔާސީ ނިޒާމަކަށެވެ.\nއެމްޑީޕީގެ އިސް ސަފާއި ރައްޔިތުންގެ މަޖިލީހުގައި އޮތް އެމްޑީޕީގެ ބޮޑު ޕާލިމެންޓްރީ ގްރޫޕްގައި މި ކަމާ މެދު މިހާރު ހިޔާލު ތަފާތުވުން އެބަ އޮތެވެ. އެމްޑީޕީގެ ބައެއް މެންބަރުން ބަރުލަމާނީ ނިޒާމަކަށް ރާއްޖެ ބަދަލު ކުރުމަށް ތާއީދު ކުރައްވާއިރު، ރިޔާސީ ނިޒާމު ބޭއްވުމަށް ވެސް ތާއީދު ކުރައްވާ ބައެއް މެންބަރުން ވާހަކަ ދައްކަވާފައިވެއެވެ.\nސަފީރާ ދެކޮޅަށް ކޮރަޕްޝަންގެ މައްސަލައެއް ނެތް: އިންޑިއާ\nބަރުލަމާނީއަށް 53 ގޮނޑި ޔަގީން، ވަޒީރުންނަށް ގޮނޑި ވަކި އިތުރެއް ނުވޭ: ބޮންޑެ\nބަރުލަމާނީއަށް ތާއީދު ކުރާ ގިނަ ބަޔަކު އިންތިޚާބު ކާމިޔާބު ކުރި: ނަޝީދު\nޖެނުއަރީ 26, 2021 12:27\nމަނިކްފާނަށް ތިޔަފެނުނީ އެހެން އިންޑިއާއެއް !!! އަހަރުމެން ދެކެފަރިތަ އިންޑިއާއެއް ނޫން !!!\nޖެނުއަރީ 26, 2021 12:45\nތިޔަވިދާޅުވާ އިޖްތިމާއީ ރައްކާތެރިކަން ދެވެނީ އިންޑިއާގެ އެންމެފަގީރުންނާއި ނިކަމެތިން ގިނަ، އަދި ތައުލީމީ ފެންވަރު އެންމެދަށް، ލިޔަންކިޔަން ނުދަން މީހުން އެންމެ ގިނަ ބިހާރު ސްޓޭޓްފަދަ ސްޓޭޓްތަކަކަށް ނޫންބާ.\nޖެނުއަރީ 26, 2021 12:46\nބުއްޅަބޭ ތެޅިބާލަނީ ސާބަސް ސާބަސް ސާބަސް......\nވަގުތު ކުޑަވަނީ ؟؟؟؟... ބަރުލަމާނީ.. ދަބަރުލަމާނީ.. ....ހަބަރުލަމާނީ ..... ވަކަރުލަމާނީވެސް ހަދައިގެން އަނގަފޭ ނުކޮށް ރަަށްޔިތުންނަށް ބޭނުންވާ މުހުތާދުތަށް ފޯރުކޮށްދީ ނޫނީ ގޮނޑިދުއްވަން ފަރަންޖީންކައިރިއަށް ކަނޑާލާ.....:!!!!!!!... ބޮޑުރޯގާ...\nޖެނުއަރީ 26, 2021 12:50\nވެރިކަން ނުލިބިގެން މީހަކު މިހިރަ މޮޔަވަނީ. ބަރުލަމާނީ މީ އިންޑިޔާއެއް ނޫނޭ. ރިޔާސީ ނިޒާމަކުން އެމެރިކާ ރައްޔިތުންގެ މަދަނީ ޙާއްޤުތައް ރައްކައުތެރި ނުކުރެވޭތޯ؟ ޖަޕާނުގައި ރަސްކަން އޮތުމުން އެމީހުންގެ ޙައްޤުތައް ރައްކައުތެރި ނުވެވޭތޯ؟ އިގިރޭސި ވިލާތުގައި ވިރާސީ ރަސްކަން އޮތުމުން އެމީހުންގެ ޙައްޤުތައް ރައްކައުތެރި ނުކުރެވެނީތޯ؟ ތިޔަ އުޅެނީވެރިނަ ނުލިބިގެން ހަމަ މޮޔަވެގެން. މޮޔަވާހަކަތައް، ހަމަޖެހޭ ރައްޔިރުންނަށް ވިސްނައިދޭން. ތިމާގެ ނަފުސާނީ މައްސަލަތައް ރަގަޅު ކުރަން ގުރައިދޫ އަށް ގޮސްބަލަ!\nޖެނުއަރީ 26, 2021 13:02\nއެހެންވެ ދެއްތޯ އެތައް ބިލިޔަން މީހުން މަގުމަތީގަ ގެދޮރުނެތިފަ އެތިބީ. ދައްކާ ފޭކު ވާހަކަ.\nޖެނުއަރީ 26, 2021 13:05\nއެހެންވީމަ ދޯ މިނެޓަކު 100 އަންހެނުން ރޭޕް ކުރަނީ!\nޖެނުއަރީ 26, 2021 13:09\nﷲގެ އިރާދަފުޅުން މިޤައމުގައި ތިޔަ ބޭނުންވެގެން އުޅުއްވާ ވެރިކަމެއް ކުރާކަށް ދިވެހިން ބޭނުމެއްނުވާނެ!!!\nޖެނުއަރީ 26, 2021 13:16\nސީދާ ކަނޑަ އެޅިގެން ބުހު ތާނު ދޮގެއް\nޖެނުއަރީ 26, 2021 13:18\nޔާﷲ މިކެނެރީގޭ އަންނި ގެ ކިބައިން މިރާއްޖެ ސަލާމަތްކޮށްދެއްވާންދޭވެ.\nޖެނުއަރީ 26, 2021 13:43\nއިޖްތިމާއީ ރަށްކާތެރިކަމުގައި ތޯ މީހުން ރޭޕްކުރުމާއި މެރުން އެންމެ ގިނަ ގައުމުގެ ރެކޯޑް ގާއިމް ކޮށްގެން ތިޔަ އުޅުއްވަނީ\nޖެނުއަރީ 26, 2021 13:44\nމޮޔަ ފުޅު ދޮތަ، އެއް ބިލިޔަން ނިކަމެތި ލާއިންސާނީ ހާލުގަ، މަދު ޢިއްޒަތްތެރިި ޖަނަވާރު ތަކެއް ކެނެރީ ކެރަފާ ފަދައިން\nޖެނުއަރީ 26, 2021 14:23\n120 ބިލިއަން ގެ އާބާދިގެ ތެރެއިން 1 ބިލިއަން އެއީ ކޯންޗެއް؟ އިންޑިޔާގެ ކަރެޕްސަނުގެ މިންވަރު ވަރަށް މަތި ކާބޯތަކެއްތި ގަތުމަށް ސަރުކާރުން މީހަކަށް 1 ރުޕީސް ހަރަދު ކޮށްފިނަމަ އެމީހާއަށް ލިބެނީ 15 ސެންޓް. މިއީރަޖީވްގަނދީ ވިދާޅުވި ބަސް.\nޖެނުއަރީ 28, 2021 20:53\nކިތައް މިލިއަމްބާ އެއްވެސް ގޮތެއް ނެތިފަ ތިބީ. އިންޑިޔާއަކީ އަމިއްލަ ހާލަްް ސަލާމަތްނުވެވިހެން އުޅޭބައެއް.އެހެންބަޔަކަށް ކޮއްދެވޭނެ އެއްކަމެއްވެސް ނޯންނާނެ. އަދިނުވެސް ކޮއްދޭނެ.


Dhonkeyluge eheegai moonu reethi koh levidhaane gotheh!\nދޮންކޭލުގެ އެހީގައި މޫނު ރީތިކޮށްލެވިދާނެ ގޮތެއް!\nދޮންކޭލަކީ ވަރަށް ގިނަ ވިޓަމިން އެކުލެވިގެންވާ މޭވާއެކެވެ. އަދި މިއީ ދިވެހީންގެ މެދުގައި މަގުބޫލު މޭވާއެއްވެސް މެއެެވެ. ގިނަ މީހުން ދޮންކެޔޮ ބޭނުން ކުރަނީ ފޮނި ކާއެއްޗެހި ތައްޔާރު ކުރުމަށާއި، ފަނި ގިރުމަށެވެ.\nދޮންކެޔޮ ބޭނުންކޮށްގެން ރީތިވާ ސާމާނުވެސް އުފައްދައެވެ. މި މޭވާ ބޭނުންކޮށްގެން މޫނުގެ ހަން ޒުވާން ކުރުމަށްޓަކައި، މާސްކެއް ތައްޔާރު ކޮށްލެވިދާނެކަން އެނގޭހެއްޔެވެ؟ މިއީ އުނދަގޫ ކަމެއް ނޫނެވެ.\nދޮންކޭލުން ހަމަށް ލިބޭ ފައިދާތަކަށް ބަލާއިރު، އޭގައި އެކުލެވިގެންވާ ވިޓަމިން އޭގެ ސަބަބުން، ހަމުގައި ހުންނަ ލަކުނުތައް ފިލުވުމަށް އެހީތެރިވެދެއެވެ. އަދި ދޮންކޭލުގައިވާ ވިޓަމިން ބީގެ ސަބަބުން، ހަމުގައި ރޫ ޖެހުން ދުރު ކޮށްދީ، ހަން ތެތް ކޮށްދެއެވެ. ދޮންކޭލުގައި ވިޓަމިން އީވެސް އެކުލެވިގެންވެއެވެ.\nވިޓަމިން އީގެ ސަބަބުން އިރުގެ ނުރައްކާތެރި ދޯދިތަކުން ހަން ސަލާމަތް ކޮށްދެއެވެ. އެހެންކަމުން މާ ބޮޑު ބުރައަކާއި ނުލާ، ދޮންކެޔޮ ބޭނުން ކޮށްގެން ތައްޔާރު ކޮށްލެވޭ ފޭސް މާސްކް ބޭނުން ކުރުމަކީ މިފައިދާތައް މޫނުގެ ހަމަށް ލިބިގެންދާނެ ކަމެކެވެ.\nފިރިންނަށް ތަޢުރީފުކުރުން - އަނބިން ދަސްކުރަންވެއްޖެ ހުނަރެއް!32 months ago


20 ambulancege dhevana shipment rahrashah fonuvumuge masakaiy fashaifi | ThePress\n20 އެމްބިއުލާންސްގެ ދެވަނަ ޝިޕްމަންޓް ރަށްރަށަށް ފޮނުވުމުގެ މަސައްކަތް ފަށައިފި\nރަށްރަށަށް ފޮނުވަން މާލެ ގެނައި އެމްބިއުލާންސްގެ ދެވަނަ ޝިޕްމަންޓް/ ފޮޓޯ: ހެލްތް މިނިސްޓްރީ\n20 އެމްބިއުލާންސްގެ ދެވަނަ ޝިޕްމަންޓް ރަށްރަށަށް ފޮނުވުމުގެ މަސައްކަތް ހެލްތް މިނިސްޓްރީ އިން ފަށައިފިއެވެ.\nއެ މިނިސްޓްރީ އިން މިއަދު ބުނީ އަތޮޅުތެރޭގައި ބޭނުން ކުރުމަށް އެސްޓީއޯ މެދުވެރިކޮށް ގެނެވިފައިވާ 20 އެމްބިއުލާންސްގެ ދެވަނަ ޝިޕްމަންޓް ކަސްޓަމްސް އިން މިއަދު ކްލިއަކޮށް އިދާރީގޮތުން ފުރިހަމަ ކުރަންޖެހޭ ކަންކަން ފުރިހަމަ ކުރުމަށް ފަހު އަތޮޅުތެރެއަށް ފޮނުވުމުގެ މަސައްކަތް ފަށާފައިވާ ކަމަށެވެ.\nއެމްބިއުލާންސާ ގުޅޭ މައްސަލައަށް ހައްލެއް ހޯދުމަށްޓަކައި ހެލްތު މިނިސްޓްރީން ވަނީ އަތޮޅުތަކަށް ބޭނުންވާ 96 އެމްބިއުލާންސް ގަތުމަށް އެސްޓީއޯ އާ މިދިޔަ ޖުލައި މަހުގެ 10 ވަނަ ދުވަހު ހަވާލުކޮށްފައެވެ. އޭގެ ތެރެއިން 20 އެމްބިއުލާންސްގެ ފުރަތަމަ ޝިޕްމެންޓް މާލެ ގެނެސްފައި ވަނީ މިދިޔަ އޮކްޓޯބަރު މަހުގެ 13 ގައެވެ.\nއެ އެމްބިއުލާންސްތައް އެ މަހުގެ 30 ވަނަ ދުވަހު ރަށްތަކަށް ފޮނުވާފައިވާއިރު އެ ރަށްތަކަކީ ހއ. އުލިގަމު، ހއ. ފިއްލަދޫ، ހދ. މަކުނުދޫ، ހދ. ނޮޅިވަރަމް، ށ. ފޯކައިދޫ، ނ. މިލަދޫ، ނ. ހެނބަދޫ، ރ. އިނގުރައިދޫ، ޅ. ކުރެންދޫ، ބ. ތުޅާދޫ، ކ. ހުރާ، އދ. ދަނގެތި، ފ. ބިލެއްދޫ، ތ. މަޑިފުށި، ލ. މާމެންދޫ، ގއ. ގެމަނަފުށި، ށ. މަރޮށި، ތ. ގާދިއްފުށި، ބ. ކުޑަރިކިލު އަދި އއ. ތޮއްޑޫއެވެ.\nރާއްޖޭގެ ބައެއް ރަށްތަކުގައި އެމްބިއުލާންސް ނެތުމުން ގާޑިޔާ، ބަރޯ ފަދަ ތަކެތީގައި މީހުން އުފުލުމާ ގުޅިގެން ބައެއް ފަރާތްތަކުން ވަނީ ހެލްތު މިނިސްޓްރީ އަށް ފާޑުކިޔައިފައެވެ. މިފަދަ މައްސަލަތައް ދޭތެރެއަކުން ފެންމަތިވާ އިރު، މިފަހުންވެސް ރައްޔިތުންގެ މަޖިލީހަށް ވަނީ އެމްބިއުލާންސްގެ މައްސަލާގައި ކުއްލި މައްސަލައެއްް ހުށަހަޅާފައެވެ.\nހަބަރު ހެލްތު މިނިސްޓްރީ އެސްޓީއޯ


Council thakuge inthihaab ge candidate in nah anburaa gendhan beynun vaa meehunnahefurusath – Iru\nކައުންސިލްތަކުގެ އިންތިޚާބުގެ ކެންޑިޑޭޓުން ނަން އަނބުރާ ގެންދަން ބޭނުންވާ މީހުންނަށް އެ ފުރުސަތު\nގާނޫނުއަސާސީ އަށް އިސްލާހު ގެނެސް ފަސްކޮށްފައިވާ ލޯކަލް ކައުންސިލްތަކުގެ އިންތިޚާބުގައި ވާދަކުރާ ކެންޑިޑޭޓުންގެ ތެރެއިން ނަން އަނބުރާ ގެންދަން ބޭނުންވާ މީހުންނަށް ވަރަށް އަވަހަށް އެ ފުރުސަތު ހުޅުވައިލާނެ ކަމަށް އިލެކްޝަންސް ކޮމިޝަނުން މިއަދު ބުނެފި އެވެ.\nނައިބު ރައީސް އަހްމަދު އަކްރަމް ވިދާޅުވީ، އިންތިޚާބުގައި ވާދަކުރަން ޝަރުތު ހަމަވެފައިވާ ކަމަށް ކަނޑައަޅާފައިވާ ކެންޑިޑޭޓުންގެ ތެރެއިން، ބޭނުންވާ ބަޔަކަށް ނަން ނެގުމުގެ ފުރުސަތު ދިނުމާ ގުޅޭ ގޮތުން ކޮމިޝަނުން ވަނީ މަޝްވަރާ ކޮށްފައި ކަމަށެވެ.\nކޮވިޑް-19ގެ ބަލިމަޑުކަމުގެ ހާލަތާ ގުޅިގެން ކުރިމަތިވެފައިވާ ދަތިތަކާ އެކު، އިންތިޚާބުގައި ކުރިއަށް ނުދާން ބޭނުންވާ މީހުންނަށް އެ ފުރުސަތު ދޭން ނިންމީ ރައްޔިތުންގެ މަޖިލީހުން ފާސްކުރި އިންތިޚާބާ ބެހޭ ޚާއްސަ ގާނޫނުގަ އެވެ.\nލޯކަލް ކައުންސިލްތަކުގެ އިންތިޚާބުގައި، ސިޓީ ކައުންސިލްތައް ހިމެނޭ ގޮތުން 982 ކައުންސިލަރުން ހޮވާނެ އެވެ. މި އިންތިޚާބަށް އެމްޑީޕީން 877 ގޮނޑި އަށް، ޕީޕީއެމުން 673 ގޮނޑި އަށް ވަނީ ކުރިމަތިލައިފަ އެވެ.\n7 ފެބުރުވަރީ 2021\nޔާމީން ރަޝީދަށް ޙަމަލާދިން ވީޑިއޯ ކޯޓުގައި ދައްކައިފި\nނަން އަނބުރާ ނެގުމުގެ ފުރުސަތު އޮތަސް ގާނޫނުގައި ބުނެފައިވާ ގޮތުގައި، އެ ގޮނޑިތަކަކަށް އިތުރަކަށް ކުރިމައްޗެއް ނުލެވޭނެ އެވެ. އެހެންކަމުން، ބައެއް ކައުންސިލްތަކުގައި އިންތިޚާބު ކުރަންޖެހޭ އަދަދަށް ވުރެ މެމްބަރުން މަދުވުން އެކަށީގެންވެ އެވެ.


Islamic Finance ge award thakeh dhivehi kunfuni thakakah libijje | Mihaaru\nއައިއެފްއެފްއެސްއޭ އެވޯޑާ ހަވާލުވުމަށް ދިޔަ އެޗްޑީއެފްސީގެ އިސް ބޭފުޅުންތަކެއް ފޮޓޯއަކަށް ހުއްޓިގެން.\nއިސްލާމިކް ފައިނޭންސްގެ އެވޯޑުތަކެއް ދިވެހި ކުންފުނިތަކަކަށް ލިބިއްޖެ\n31 ޖުލައި 2016 - 11:333comments\nއޭޝިއާގެ ގައުމުތަކަށް އަމާޒުކޮށްގެން އިސްލާމިކް ފައިނޭންސްގެ ދާއިރާއިން ކުރިއެރުން ހޯދި ދިވެހި ބައެއް ކުންފުނިތަކަށް މިދިޔަ ބުދަ ދުވަހު އެވޯޑު ލިބިއްޖެ އެވެ.\nއިސްލާމިކް ފައިނޭންސް ފޯރަމް އޮފް ސައުތު އޭޝިއާ (އައިއެފްއެފްއެސްއޭ) އެވޯޑު ލިބުނު ކުންފުނިތަކުގެ ތެރޭގައި ހައްޖު ކޯޕަރޭޝަންގެ އިތުރުން ހައުސިން ޑިވެލޮޕްމަންޓް ފިނޭންސް ކޯޕަރޭޝަން (އެޗްޑީއެފްސީ)، އެލައިޑް އިންޝިއުރަންސްގެ އިސްލާމިކް ވިންޑޯ އަޔާދީ ތަކަފުލް، އަމާނާ ތަކަފުލް މޯލްޑިވްސް، ކެޕިޓަލް މާކެޓް ޑިވެލޮޕްމަންޓް އޮތޯރިޓީ (ސީއެމްޑީއޭ) އަދި މޯލްޑިވްސް އިސްލާމިކް ބޭންކް (އެމްއައިބީ) ހިމެނެ އެވެ.\nހައްޖު ކޯޕަރޭޝަނަށާއި އެޗްޑީއެފްސީއަށް ލިބުނީ އެންމެ ބޮޑު ކުރިއެރުމެއް ހޯދި ކުންފުނިތަކުގެ ކެޓަގަރީންނެވެ. އެގޮތުން އެޗްޑީއެފްސީއަށް ކެޓަގަރީގެ އެއްވަނަ ލިބުނު އިރު، ހައްޖު ކޯޕަރޭޝަނަށް ލިބުނީ ދެވަނަ އެވެ.\nއެޗްޑީއެފްސީއަކީ ގެދޮރު އިމާރާތް ކުރަން ބޭނުންވާ މީހުންނަށް ލޯނު ދިނުމަށް ސަރުކާރާއި އިންޓަނޭޝަނަލް ފައިނޭންސް ކޯޕަރޭޝަނާއި އޭޝިއަން ޑިވެލޮޕްމަންޓް ބޭންކާއި އިންޑިއާގެ އެޗްޑީއެފްސީ އިންވެސްޓްމަންޓް ލިމިޓެޑް ގުޅިގެން އުފައްދާފައިވާ ކުންފުންޏެކެވެ.\nހައްޖު ކޯޕަރޭޝަނަކީ ހައްޖާއި އުމްރާ އަށް މީހުން ގެންދިއުމަށް އުފެއްދި ސަރުކާރުގެ ކުންފުންޏެކެވެ. އެ ކުންފުނިން ވަނީ ހައްޖާއި އުމްރާ އަށް ދިއުމަށް ފައިސާ ރައްކާ ކުރެވޭނެ ފަސޭހަ އިންތިޒާމެއް ހަމަޖައްސައި ދިނުމުގެ ގޮތުން ސްކީމްތަކެއް ތައާރަފްކޮށްފަ އެވެ.\nއިސްލާމިކް ފައިނޭންސްގެ ދާއިރާއިން ހައްޖު ކޯޕަރޭޝަނަށް ލިބުނު އެވޯޑާ އެ ކޯޕަރޭޝަނުގެ ބޯޑް މެމްބަރު މުހައްމަދު ރިޒާ ފޮޓޯއަކަށް ހުއްޓިގެން.-- ފޮޓޯ: ހައްޖު ކޯޕަރޭޝަން\nމީގެ އިތުރުން ސީއެމްޑީއަށް އިސްލާމިކް ފައިނޭންސްގެ އެޑިއުކޭޝަން ކެޓަގަރީން އެއްވަނަ ލިބުނު އިރު، ސީއެމްޑީއޭއަކީ އާންމުންނަށާއި ކުންފުނިތަކަށް ފައިސާ ހޯދުމުގެ އާ ފުރުސަތުތައް ހޯދައިދިނުމާއި އިންވެސްޓްމަންޓްގެ އާ ނިޒާމެއް ގާއިމްކުރުމުގެ އިތުރުން ކެޕިޓަލް މާކެޓްގައި ހަރަކާތްތެރިވާ ފަރާތްތައް ހޭލުންތެރި ކުރުވުމަށް އުފައްދާފައިވާ ކުންފުންޏެކެވެ.\nލަންކާގެ ޔޫޓީއޯ އެޑިއު ކޮންސަލްޓިން އިން މި އަހަރު ދޭން ފެށި އެވޯޑުގެ އެއްވަނަ އިސްލާމިކް ބޭންކަށާއި އަމާނާ ތަކަފުލްއަށް ލިބުނީ އެންމެ ބޮޑު ކުރިއެރުމެއް ހޯދި ކުންފުންޏަށް ވާތީ އެވެ.\nއަމާނާ ތަކަފުލްއަކީ ރާއްޖެ އާއި ބޭރުގެ ކުންފުނިތަކަށް ހިއްސާ ވިއްކުމަށް އުފައްދާފައިވާ ކުންފުންޏެކެވެ. އެ ކުންފުނިން ވަނީ އިސްލާމިކް ހެލްތު އިންޝިއުރަންސް ފަދަ އިސްލާމިކް ފައިނޭންސްގެ ތަފާތު އެކިއެކި ޕްރޮޑަކްޓްތައް ވެސް ތައާރަފްކޮށްފަ އެވެ.\nސަރުކާރުގެ 15 ޕަސެންޓް ހިއްސާ އަދި އައިސީޑީގެ 85 ޕަސެންޓް ހިއްސާއާއެކު 2011 ވަނަ އަހަރު އުފެދުނު އެމްއައިބީ އަކީ ރާއްޖޭގައި ހިންގާ ހަމައެކަނި އިސްލާމިކް ބޭންކެވެ. އެ ބޭންކުން ދަނީ ރާއްޖޭގައި އެކިކަންކޮޅުތަކަށް ހިދުމަތް ފުޅާ ކުރަމުންނެވެ.\nތަކަފުލް ވިންޑޯ ކެޓަގަރީން އެއްވަނަ ހޯދި އެލައިޑް އިންޝިއުރަންސްގެ އެލައިޑް އަޔާދީއަކީ ރާއްޖޭގައި އެންމެ ފުޅާ ދާއިރާއެއްގައި އިންޝުއަރެންސްގެ ހިދުމަތް ދޭ ކުންފުންޏެވެ. އެ ކުންފުނިން ދާދިފަހުން ވަނީ އިސްލާމީ ޝަރީއަތް ހުއްދަކުރާ އިންޝުއަރެންސް ސްކީމެއް ވެސް ތައާރަފްކޮށްފަ އެވެ.\nއައިއެފްއެފްއެސްއޭ އެވޯޑަކީ ދެކުނު އޭޝިއާ ސަރަހައްދުގައި އިސްލާމިކް ފައިނޭންސްގެ ހިދުމަތްދޭ ފަރާތްތަކުގެ އަގު ވަޒަންކުރުމުގެ ގޮތުންދޭ ބައިނަލްއަގުވާމީ އެވޯޑެކެވެ. މިއީ ދެކުނު އޭޝިއާ ސަރަހައްދުގައި އިސްލާމިކް ފައިނޭންސްގެ ހިދުމަތްދޭ ފަރާތްތަކަށް ހާއްސަކޮށްގެން ދިން ފުރަތަމަ އެވޯޑެވެ.\nއިތުރު ލިޔުންތައް މޯލްޑިވްސް އިސްލާމިކް ބޭންކް އެލައިޑް އިންޝުއަރެންސް އެޗްޑީއެފްސީ ސީއެމްޑީއޭ އަމާނާ ތަކާފުލް މޯލްޑިވްސް އިސްލާމިކް އިންޝުއަރެންސް މޯލްޑިވްސް ހައްޖު ކޯޕަރޭޝަން\nއެމްއައިބީގެ5ޕަސެންޓް އަމާނާ ތަކާފުލް އިން ގަނެފި


ފެށުން 3\n1 މަތިވެރިރަސްކަލާނގެ އުފެއްދެވި ހުރިހާ ޖަނަވާރުތަކުގެ ތެރެއިން ވެސް އެންމެ މަކަރުވެރިކަން ގަދަ އެއްޗަކީ ހަރުފައެވެ.* ޝައިތާނާއާ ބެހޭގޮތުން އިންޖީލުގައި ނަންގަނެވިފައި ވަނީ ހަރުފައިގެ ނަމުންނެވެ. އެއީ ޙައްވާގެފާނުގެ ގާތަށް އެ އެތި އައި ގޮތް ކަމަށް ވެދާނެއެވެ. އެއްދުވަހަކު އެހަރުފަ އަންހެނާ ގާތަށް ގޮސް ބުންޏެވެ. ”މިބަގީޗާގައިވާ އެއްވެސް ގަހަކުން މޭވާ ކެއުން މާތްﷲ މަނާކުރެއްވިކަން ތިބާއަށް ހަމަ ޔަޤީންތަ؟“\n20 އާދަމްގެފާނު އެކަލޭގެފާނުގެ އަނބިކަނބަލުންނަށް ޙައްވާއޭ ކިޔާ ނަންދެއްވިއެވެ.† ޢިބްރާނީ ބަހުން އާދަމްގެ މާނައަކީ އިންސާނާއެވެ. އަދި ދިރިއުޅުން މި ބަހަކީ ޙައްވާ މިނަމާއި ވަރަށް ވައްތަރު ބަހެކެވެ. އެއީ ޙައްވާގެފާނަކީ މުޅި އިންސާނީ ދަރިފަސްކޮޅުގެ މައިކަނބަލުން ކަމަށް ވާނެތީއެވެ.\n22 ދެން މަތިވެރިރަސްކަލާނގެ ވަޙީކުރެއްވިއެވެ. ”އަހަރެމެންނާއި އެއްފަދައިން މިހާރު އިންސާނުންނަށް ވެސް ހެވާއިނުބައި ވަކިކުރުމުގެ ބާރު ލިބިގެންވޭ. ވީމާ ދާއިމީ ޙަޔާތުގެ ގަހުގެ ކައިރިއަށް އެމީހުން ދިޔަދިނުމަކީ ރަނގަޅު ކަމެއް ނޫން. އޭރުން އެމީހުން އެގަހުން މޭވާ ކައިގެން އަބަދުގެއަބަދަށް ދިރިތިބެފާނެ.“‡ މާނައަކީ އެމީހުން އެކަލާނގެއާއި ގުޅުން ކަނޑާލައި އެމީހުން އުޅޭނެ ގޮތަކަށް ދާއިމަށް އުޅުމަށް މަގުފަހިވެދާނެއޭ އެވެ.\n23 ދެން ޢަދަންގެ ބަގީޗާއިން މަތިވެރިރަސްކަލާނގެ އެމީހުން ބޭރުކޮށްލައްވައިފިއެވެ. އެބިމަކުން އާދަމްގެފާނު އުފެއްދެވި ބިމަށް ބުރަމަސައްކަތުން ކާބޯތަކެތި ހައްދައިގެން ކައިއުޅުމަށް ފޮނުއްވާލައްވައިފިއެވެ. 24 އެއަށް ފަހު ދާއިމީ ޙަޔާތުގެ ގަހުގެ ކައިރިއަށް ދެވެން އޮންނަ މަގު ބަންދު ކުރެއްވުމަށް ޢަދަންގެ އިރުމަތީ ފަރާތުގެ ބޭރުގައި މަތިވެރިރަސްކަލާނގެ ހުރަހެއް ލެއްވިއެވެ. މިހުރަހަކީ ކަރޫބީމް މަލާއިކަތުންގެ ވަފުދަކާއި، އަދި ދެކޮޅަށް ހޫރިހޫރި ހުންނަ އަލިފާނުގެ ކަނޑިއެކެވެ.\n*3:1 ޝައިތާނާއާ ބެހޭގޮތުން އިންޖީލުގައި ނަންގަނެވިފައި ވަނީ ހަރުފައިގެ ނަމުންނެވެ. އެއީ ޙައްވާގެފާނުގެ ގާތަށް އެ އެތި އައި ގޮތް ކަމަށް ވެދާނެއެވެ.\n†3:20 ޢިބްރާނީ ބަހުން އާދަމްގެ މާނައަކީ އިންސާނާއެވެ. އަދި ދިރިއުޅުން މި ބަހަކީ ޙައްވާ މިނަމާއި ވަރަށް ވައްތަރު ބަހެކެވެ.\n‡3:22 މާނައަކީ އެމީހުން އެކަލާނގެއާއި ގުޅުން ކަނޑާލައި އެމީހުން އުޅޭނެ ގޮތަކަށް ދާއިމަށް އުޅުމަށް މަގުފަހިވެދާނެއޭ އެވެ.


12 ޖޫން 2015ގައި ބޭއްވި މުޒާހަރާ އާއި ގުޅިގެން ފުލުހުން އެމްޑީޕީއަށް ފޮނުވި ސިޓީގެ ޖަވާބު މިއަދު އެމްޑީޕީން ފޮނުވައިފި – Maldivian Democratic Party\n12 ޖޫން 2015ގައި ބޭއްވި މުޒާހަރާ އާއި ގުޅިގެން ފުލުހުން އެމްޑީޕީއަށް ފޮނުވި ސިޓީގެ ޖަވާބު މިއަދު އެމްޑީޕީން ފޮނުވައިފި\nދިވެހި ރައްޔިތުންގެ ޑިމޮކްރެޓިކް ޕާޓީގެ ގުޅިގެން ޤައުމީ ހަރަކާތުގެ ފަރާތުން މި މަހުގެ 12 ވަނަ ދުވަހު ބޭއްވި ސުލްހަވެރި މުޒާހަރާ އާއި ގުޅިގެން ފުލުހުންގެ އިދާރާއިން އެމްޑީޕީއަށް ފޮނުވި ސިޓީގެ ރައްދު ޖަވާބު މިއަދު އެމްޑީޕީން ފުލުސް އޮފީހަށް ފޮނުވައިފިއެވެ.\nސިޓީގައި ބުނެފައިވާގޮތުން 12 ވަނަ ދުވަހުގެ މުޒާހަރާ އަކީ ދުރާލާ ރާވައިގެން ބޭއްވުނު ސު؛ްހަވެރި މުޒާހަރާއެއްކަމާއި ޤާނޫން ނަމްބަރު 2013/1 (ސުލްހަވެރި ކަމާއިއެކު އެއްވެ އުޅުމުގެ މިނިވަންކަމުގެ ޤާނޫން) ގެ 27 ވަނަ އަދި 30 ވަނަ މާއްދާގެ ދަށުން އެއްވުން ބޭއްވުމުގެ 36 ގަނޑިއިރު ކުރިން ބުދަ ދުވަހުގެ ރޭ19:50 ގައި އެމްޑީޕީން ވަނީ ޤާނޫނުގައި ވާގޮތުގެ މަތިން ފުލުހުންނަށް ނޯޓިސް ފޮނުވަފައެވެ. އަދި މި ޖޫން މަހުގެ 15 ވަނަ ދުވަހު ފުލުހުންނާއި އެކު އމްޑީޕީގެ އިސްވެރިން ބޭއްވި ބައްދަލުވުމުގައިވެސް ފުލުހުން ބޮޑައް އަލި އަޅުވާލީ މުޒާހަރާކުރުން އިތުރަށް ހަނި ކުރުމުގެ މައްޗަށްކަމަށެވެ.\nއަދި ސިޓީ ނިންމާލާފައިވާނީ އެއްވެ އުޅުމުގެ މިނިވަންކަން ހަނި ކުރުމަށް ޤާނޫނު ނަމްބަރު 2013/1 (ސުލްހަވެރިކަމާއިއެކު އެއްވެ އުޅުމުގެ ޤާނޫނު ނަމްބަރު) ގައި ކަނޑައެޅިގެން ބަޔާންކޮށްފައިވާ އިމުގެ ބޭރުން ފުލުހުންގެ އިދާރާއިން ޤާނޫނާއި ހިލާފަށް އެމްޑީޕީ އަށް ކުރިމަތި ކުރުވާ ފިއްތުންތަށް ކުރިމަތި ނުކުރުވުމަށާއި ޤާނޫނުން ބޭރުން އެކި ގޮތްގޮތުން ދެއމުންގެންދާ އިންޒާރުތައް ދިނުންވެސް ހުއްޓާލުމަށްއެދެމުންނެވެ.\nފުލުސް އޮފީހަށް އެމްޑީޕީން ފޮނުވި ސިޓީ ބެއްލެވުމަށް މި ލިންކަށް ފިތާލާ ….. ގަނޑު 1\nފުލުސް އޮފީހަށް އެމްޑީޕީން ފޮނުވި ސިޓީ ބެއްލެވުމަށް މި ލިންކަށް ފިތާލާ ….. ގަނޑު 2


Umar ge thuhumath: Raajje TV in India sifain Raajjeygai thibun promote kuranee – adduLIVE\nއުމަރުގެ ތުހުމަތު: ރާއްޖެ ޓީވީން އިންޑިއާ ސިފައިން ރާއްޖެ ތިބުން ޕްރޮމޯޓު ކުރަނީ\nJan 27, 2021, 15:01\nރަމަޟާން މަހަށް އަމާޒުކޮށްގެން ރާއްޖެ ޓީވީން ގެނެސްދިނުމަށް ތައްޔާރުވަމުން އަންނަ ރިޔަލިޓީ ޝޯ "ސެލެބްރިޓީ ރޭސް"ގެ ޝޫޓިންގައި ސިފައިންގެ ބައެއް އުޅަނދު ތަކާއި އިންޑިއާއިން ހަދިޔާ ކުރި ހެލިކޮޕްޓަރ ބޭނުން ކުރުމުން އެކަމަށް ކުރީގެ ހޯމް މިނިސްޓަރ އުމަރު ނަސީރު ފާޑު ވިދާޅުވެއްޖެއެވެ.\nރާއްޖެ ޓީވީ ޝޯގައި ހެލިކޮޕްޓަރ އާއި ސިފައިންގެ އުޅަނދުތަކެއް ބޭނުން ކުރި ކަމަށް ބުނެ އަވަސް ނޫހުގައި ޖަހާފައިވާ ހަބަރެެއް ސޯޝަލް މީޑިއާގައި ހިއްސާ ކުރައްވަމުން އުމަރު ވަނީ ރާއްޖެ ޓީވީ ޕްރޮގްރާމަކީ އިންޑިއާ ސިފައިން ރާއްޖޭގައި ތިބުމަށް ހިތްވަރުދޭކަމަށް ވިދާޅުވެ ފާޑު ވިދާޅުވެފައެވެ.\nއުމަރު ވިދާޅުވީ އެ ޝޯއަކީ ރާއްޖޭގައި އިންޑިއާ ސިފައިން ގާއިމްވެ ތިބޭނެ ޔުނިޓެއް ގާއިމް ކުރުމަށް ހިތްވަރު ދިނުމުގެ ގޮތުން ނަގާ ޕްރޮގްރާމެއްކަމަށެވެ. އަދި އެކަމަކީ ބަލައިގަނެވޭނެ ކަމެއް ނޫން ކަމަށް އުމަރު ވިދާޅުވިއެވެ.\nގިނަ އަދަދެއްގެ ސިފައިންނާއި، ސިފައިންގެ ބައެއް އުޅަނދު ތަކާއި ހެލިކޮޕްޓަރ ބޭނުންކޮށްގެން ކުރިއަށް ގެންދިޔަ މި ޝޯވް ގެ މަންޒަރު ތައް ނަގާފައިވަނީ ދ. އަތޮޅު ގެމެންދޫ ފަޅުތެރޭގައެެވެ. މިކަމާއި ގުޅިގެން ގިނަ ބަޔެއްގެ ފާޑު ކިއުންތައް ވަނީ އެމްއެންޑީއެފްއަށް އަމާޒުވެފައެވެ.\nއެމްއެންޑީއެފް އިން މިކަމާއި ގުޅިގެން ފަހުން ބުނެފައިވަނީ "ސެލެބްރިޓީ ރޭސް" ގައި ބޭނުން ކުރަން އެމްއެންޑީއެފް އުޅަނދުތަކާއި ސިފައިން ދޫކުރީ އިޖްތިމާއީ ހިދުމަތެއްގެ ގޮތުގައި ކަމަށެވެ.


🌟🌟Fathisthari Vaahaka🌟🌟: ފޯންކޯލް - 13 ވަނަ ބައި\nޒިޔާދު އެއައީ އެގެއަށް އަލަކަށް ނޫނެވެ. ޚާލިދާ ނިޔާވެގެން ހޮސްޕިޓަލުން ގެންދިޔައިއްސުރެ އަސުރު ނަމާދަށްފަހު ވަޅުލަންދެންވެސް އެންމެ އިސް މީހެއްގެ ގޮތުގައި ޒިޔާދު އެތަނުގައި އުޅެފައި ވެއެވެ. އަދި އޭގެ ފަހުން، ދޭތެރެ ދޭތެރެއިން އައިސް އެގެއަށް ވަދެލައެވެ. ޚާލިދުގެ އެދުމުގެ މަތިން ކަމަށްވެސް ވެދާނެއެވެ. ނޫނީ، ޚާލިދާ ދުނިޔޭގައި ހުރިއިރު ބުނެ ބުނެވެސް އެގެއަށް މަހަކު އެއްފަހަރުވެސް ވަދެލެވިފައި ނެތްކަން އިހްސާސް ކުރެވުނުލެއް ބޮޑުކަމުން އެގެއަށް އައުން އެއީ އާދައަކަށް ހެދީކަމަށްވެސް ވެދާނެއެވެ.\nކޮންމެ ގޮތެއް ވެގެން ކަމުގައި ވިޔަސް، އެނގޭ ވަރަކީ، ފެންނަ މަންޒަރަކީ ފާއިތުވެދިޔަ3ރޭވެސް އޭނަ އެގެއަށް އައި ކަމެވެ. އިނާއަށްޓަކައެވެ. އިނާއަށް ލިބިފައިވާ ހިތާމައިގައި ބައިވެރި ވުމުގެ މަގްޞަދުގައެވެ.\nބޮޑުމަންމަ ނިޔާވީއްސުރެ ޒިޔާދުގެ ފަރާތުން އިނާއަށް ފެންނަމުންދާ އޯގާތެރިކަމާއި ލޯތްބަކީ އިނާގެ ސިކުނޑިއަށް ގަބޫލުކުރަންވެސް ދަތި ކަމެކެވެ.\nއެދުވަހު ހޮސްޕިޓަލަށް ޒިޔާދުއަށް ދެވުނީ ދިހައެއްޖަހަން އުޅެނިކޮށް ކަމުގައިވިޔަސް، އޭގެ ފަހުން އެންމެ ސިކުންތަކަށްވެސް ޒިޔާދު އެތަނުން އަދި އޭނަ ކައިރިން ދުރަށް ނުދެއެވެ. އޭނައަށް ޒިޔާދުގެ މާ ބޮޑު އެހީއެއް ބޭނުން ނުވާއިރުވެސް ޒިޔާދު ދިޔައީ ހުރިހާ އިރެއްގައިވެސް އޭނައާއެކުގައި ޒިޔާދު ހުރިކަން އަންގައިދެމުންނެވެ. ނަތީޖާއެއްގެ ގޮތުން އެންމެ3ދުވަސް ތެރޭގައި ޒިޔާދުއާއި ދޭތެރޭގައި ހިތުގައި ގަދަރާއި ލޯބި އިތުރުވެއްޖެއެވެ. ކުރިން އޮތްވަރަށްވުރެވެސް ބޮޑަށެވެ. ޒިޔާދުގެ ހުރިހާ އުނި ސިފައެއްވެސް ލޮލަށް ނުފެންނަ ވަރަށެވެ.\nސިންފަނީ ރެސްޓޯރެންޓުން ކެއި ރޭގަނޑުގެ ކެއުމަކަށްފަހު ޒިޔާދު ދިޔައީ އިނާ ގޮވައިގެން ކުޑަކޮށް ދުއްވާލާށެވެ. އިނާވެސް މާބޮޑު ދެކޮޅުހެދުމެއް ނަހަދައެވެ. ދާހިތަކުން ނޫންވިޔަސް ޒިޔާދު އާއިއެކު ހޭދަކުރަން އޭނައަށް ލިބޭ ވަގުތުތަކުގެ ބޭނުން އޭނަ ހިފުމަކީ އޭނަ ކުރަން ޖެހޭކަމެއްކަމަށް ދެކޭތީއެވެ.\nމިދަނޑިވަޅަކީ އާއިލާއަށް ނިހާއީ ބޮޑު ހިތާމައެއް ލިބިގެން އުޅޭ ދަނޑިވަޅެއް ކަމުގައިވިޔަސް، ގާތް ތިމާގެ މީހުންނާއި ހެޔޮ އެދޭ މީހުންގެ އެހީއަކީ މިފަދަ ވަގުތެއްގައި އިނާއަށް ވަރަށް ބޭނުންވެފައި ހުރި އެހީއެއްކަމަށްވާތީ، ކައިވެނި ހަމަޖެހިފައި ހުރި މުސްތަގްބަލްގެ ފިރިމީހާގެ ފަރާތުން ލިބޭ އޯގާތެރިކަމާއި އަޅާލުމަށް ދެކޮޅު ހެދުމަކީ މޮޔަ ކަމަކަށް ނޫނީ ނުވާނެކަން އިނާއަށް އެނގޭތީއެވެ.\n"މިރޭ ވާނެ ދޯ ތަންކޮޅެއް އަވަހަށް ދާން." ސިންފަނީން ނިކުތީއްސުރެން މި ހޭދަވި ފަނަރަ މިނެޓް ތެރޭވެސް ހަމަ އަނގައިންވެސް ނުބުނެއިން އިނާއާއި ވާހަކަ ދެއްކީ ޒިޔާދުއެވެ.\n"ހޫމް......" ސިހިފައި އިނާ ޒިޔާދު އާއި ދިމާލަށް ބަލާލާފައި ކުރު ޖަވާބެއް ދިނެވެ. ދެން އަނެއްކާވެސް މަގާއި ދިމާލަށް ބަލަން ފެށިއެވެ.\n"އިނާ ދަންތަ ހުޅުލެއަށް....؟؟" ކާރުގެ ހުންގާނަށް ސަމާލުކަން ދެމުންވެސް ދެފަހަރަކު އިނާއާއި ދިމާލަށް އެނބުރިލަމުން އަނެއްކާވެސް ޒިޔާދު އެހިއެވެ.\n"ހިއެއް ނުވޭ ބައްޕަ ގެންދަވާނެހެނެއް..." އަނެއްކާވެސް ހަމަ އެ އިންގޮތަށް އިނދެފައި އިނާ ބުނެލިއެވެ.\nޒިޔާދު އަށް އަނެއްކާވެސް ދެތިންފަހަރަކު އިނާއަށް ބަލާލެވުނެވެ. ކޮންމެވެސް އެއްޗެއް ބުނަން ބޭނުންވެފައި އެކަމަކު ބުނަން ޖެހިލުންވެފައި އިން ކަހަލަ ގޮތެއް ޒިޔާދުގެ މޫނުން ފެނެއެވެ. އިނާ އާއި ވާހަކަ ދައްކަން ބޭނުންވެފައި އިން ގޮތެވެ. އެއާއި ޚިލާފަށް އިނާގެ މޫނުމަތިން ފެންނަނީ އެއްވެސް ކަމަކަށް ސަމާލުކަމެއް ނެތް ކަހަލަ ގޮތެކެވެ.\nހިމޭންކަމާއެކު ދުވަސްތައް އޮވެގެން ދެއެވެ. އިނާގެ އާއިލާ މާލޭގައި ހޭދަކުރަން ކަނޑައެޅި ހަފްތާ ނިމެން އެންމެ ދެ ދުވަހަށް ވެއްޖެއެވެ. އަދިވެސް އެ އާއިލާގެ އެންމެންގެ ތެރޭގައި އުފެދިފައިވަނީ މަޑުމޮޅި ކަމެވެ. އާއިލާގެ އެއްވެސް ބަޔަކު ޚާއްޞަ އެއްވެސް ކަމަކާ ނޫޅެއެވެ. އެފަދަ ވާހަކައެއްވެސް ބަހުސެއްވެސް ނެތެވެ. ކޮންމެ ދުވަހަކުވެސް ކުރަން ހުންނަ ކަންތައްތައް ވާޖިބުތަކެއްފަދައިން ކުރަމުން ދަނީއެވެ. އެހެން ނުވާންވީ ސަބަބެއްވެސް ނެތެވެ. ގޭގެ މަންމަ ނިޔާވިތާ އަދި މިވީ އެންމެ އަށް ދުވަހެވެ.\n"ދޮންތަ ފޯނެއް...." ހަވީރުގެ ހިތްގައިމު ވަގުތުގައި ވެހެމުން ދިޔަ ވާރެއަށް ބަލަން ސިޓިންގ ރޫމް ކުޑަދޮރުކައިރީ ރަޔާން އުރާލައިގެން އިނާ ހުއްޓާ އިނާގެ މޮބައިލް ފޯން ހިފައިގެން އައިސް ދިއްކޮށްލަމުން މިހެން ބުނީ ހަމްދުއެވެ.\n"ގުޅާލެވިއްޖެދޯ......؟؟" ފޯން ނެގުމުގެ ކުރިން އެ ގުޅަނީ ކާކުކަން ބަލާފައި ދެން ފޯން ނަގާފައި އެންމެ ފުރަތަމަވެސް އިނާ ބުނެލީ އެހެންނެވެ.\n"ނުބުނާވަރެއްނޫނެއްނު؟ ދެދުވަސްވެއްޖެ އަހަރެން ގުޅާތާ. އެކަމަކު ހަމަ ނުގުޅޭ ކިޔަނީ. ތިއީ ކޮންކަހަލަ ތަނެއްތަ؟" އިނާ ޝަކުވާ ކުރިއެވެ.\n"ހޫމް........އެންމެ ރަނގަޅޭ....!!" އިނާގެ މޫނުމަތިން ހިނިތުންވުން ފެނުނެއްކަމަކު އަޑުން ފާޅުކުރަން އިނާ ބޭނުންވަނީ ނުރުހިފައި ހުރި ކަމެވެ.\n"ނޫނެކޭ....އެނގޭ...." އެކޮޅުން ބުނަމުން ދިޔަ އެއްޗަކަށް އިނާ ޖަވާބު ދެމުން ދިޔައެވެ. ޝަކުވާ އާއި ނުރުހުމުގެ ރާގު ކެނޑި ގާތްކަން އެކުލެވޭ ގޮތަކަށެވެ.\n"ގަބޫލުވެސް ކުރަމޭ.....އެވާހަކަ ބާއްވަބަލަ ދެން. މިހާރު ދެން ދިލް އަންނަ ދުވަސް ކަންފާރމް ވެއްޖެތަ؟" އިނާ އޮޅުންފިލުވިއެވެ.\n"އެހެންތަ؟ އެހެންވެއްޖިއްޔާ މިކޮޅަކުން އަހަރެމެންނާ ދިމަލެއް ނުވާނެތާ؟ މާދަން ނޫން އަނެއްދުވަހުގެރޭ އަހަރެމެން ފުރާނަން." ތަފްޞީލް ދެމުން އިނާ ދިޔައެވެ.\n"އާނ ދެން ރަށުން ދިމާވާނެނު. ހޫނ ދެން ބާއްވަން އުޅޭ. މިރޭ އޮންލައިން ވާނަން. މިކޮޅުން9ޖަހާއިރު ވާނީ. ނެތިއްޔާ މަށެއް ނުހުންނާނަން އިނގޭ5މިނެޓަށްވެސް. " އިނާ އިންޒާރު ދިނެވެ. ފޯން ބޭއްވިއިރު އިނާގެ މޫނުމަތިން ހިނިތުންވުމެއް ހުއްޓެވެ.\nއިންޑިޔާގެ ސެންޓް. ފިލޯމެނާސް ކޮލެޖުން ޑިގްރީ ކޯހެއް ފުރިހަމަ ކުރުމަށް މައިސޫރުގައި ހުރި އޭނަގެ އެންމެ ގާތް ރަހްމަތްތެރިޔާ ދިލްމާއާއި ގުޅަންވެއްޖިއްޔާ އަބަދުވެސް އެފަދަ ހާލެއްގައި ނޫނީ ނުދާނެއެވެ. ގިނަ ވާނީ ފޯން ކަނެކްޝަން ކޮންމެވެސް މައްސަލަތަކެއް އުޅޭ ދުވަސްތަކެވެ. އެހެން ނޫނީ ފޯން ނުނަގާނެއެވެ. އެހެން ނޫނީ އިނާ އޮންލައިންވާގަޑިއަކު ދިލްމާއެއް އޮންލައިނަކު ނުހުންނާނެއެވެ. އަބަދުވެސް އެ ޝަކުވާ އޮންނަނީ ކުރަން ޖެހިފައެވެ.\nމޭޒުމަތީގައި ފޯން ބާއްވާފައި ރަޔާން އަށް ސަމާލުކަން ދިންތަނާ އަނެއްކާވެސް އިނާގެ މޮބައިލް ފޯން ރިންގުވާން ފެށިއެވެ. އަނެއްކާވެސް ދިލްމާ ގުޅީ ކަމަށް އިނާއަށް ހީކުރެވުނެވެ. ގުޅަން ފަށައިފިއްޔާ ހުއްޓައެއް ނުލާނެއެވެ. ހުރެވުނީ ރާއްޖެއިން ބޭރުގަ ކަމެއް، އަދި ޚަރަދަށް ބަލަން ޖެހޭނެ ކަމެއް ދިލްމާއަށް ދުވަހަކުވެސް ނޭނގނެއެވެ. ކޮންމެ ރެއަކު އެއްފަހަރު އޮންލައިނުން ދެމީހުން އެތަކެއް ވާހަކަ ދައްކާއިރުވެސް އިންޑިޔާގެ މައިސޫރުގައި ހުރެފައި ފޯނުން ގުޅާލުމަކީ ދިލްމާއަށް ހަމަ މެޓައެއް ކާލުން ކަހަލަ ކަމެކެވެ.\nއިނާ އަތްދިއްކޮށް ފޯން ނަގާ ބަލާލިއިރު ގުޅަނީ ދިލްމާއެއް ނޫނެވެ. ޒިޔާދުއެވެ.\n"ކީކޭ ޒިޔާދު......؟" ފޯން ނަގާފައި އިނާ އެހިއެވެ.\n"ގޭގަ....... އެއީ ރަޔާން" އެކޮޅުން ކުރި ސުވާލަށް އިނާ ޖަވާބު ދިނެވެ.\n"އުނހުނ.........ހޫމް.........ހޫމް.......އާނ. އެންމެ ރަނގަޅު. " އިނާ ޖަވާބު ދެމުން ދިޔައީ ކުރުކޮށެވެ.\n"ހޫމް........އާނ. ހޫމް.9އެއް ރަނގަޅުވާނެ. އާނ." ޒިޔާދު ބުނި ގަޑިއަކަށް އެއްބަސް ވެފައި އިނާ ފޯން ބާއްވައިފިއެވެ.\nއިނާ މާލެ އައިފަހުން ކޮންމެ ދުވަހަކުވެސް ކޮންމެވެސް އެއްގަޑިއެއްގައި ޒިޔާދުގެ އާއިލާއާއެކު ވަގުތުކޮޅެއް ހޭދަކޮށްލުމަށް އެގެއަށް އައުމަށް ޒިޔާދުގެ މަންމަ އޮންނަނީ އޭނައަށް ދަޢުވަތު ދީފައެވެ. ކޮންމެ ދުވަހަކު ނުދެވުނަސް އޭނަ ދެއެވެ. އެންމެފަހުން ދިޔަރޭވެސް އެގޭގައި ޒިޔާދުގެ ދޮންތަ ކައިރީ އެތައް އިރަކު އޭނަ އިންނަން ޖެހުނެވެ. ޒިޔާދުއަށް އޮފީހުގެ ކަމެއްގައި ފޯނެއް އައިސްގެން ޒިޔާދު ގޮސް ކޮޓަރިއަށް ވަން ގޮތަށް ނިމެންދެން އޭނައަށް ޖެހުނީ ޒިޔާދުގެ ދޮންތަ ޒާހިރާ ކައިރީ އޭނަ ފަހާތަން ބަލަން އިންނާށެވެ.\nމިހާރު އޭގެ ފަހުން ދެދުވަހެއް ވަރުވެދާނެއެވެ. އެގެއަށް ގިނަގިނައިން ނުދާތީ ޒިޔާދުގެ މަންމަ މައްސަލަ ޖައްސާތީ އަނެއްކާވެސް ޒިޔާދު އެގުޅީ މިރޭ އެގެއަށް ދިއުމަށް ގަޑިއެއް ކަނޑައެޅުމަށެވެ. ކޮންމެހެން އޭނައަށް ޚާއްޞަ ވަކި ގަޑިއެއް އޮތީކީ ނޫނެވެ. އެކަމަކުވެސް ޒިޔާދު ކަނޑައެޅި ކޮންމެ ގަޑިއަކީވެސް އޭނައަށް ރަނގަޅު ގަޑީއެއް ކަމަށްވާތީ މިރޭ ނުވައެއްޖަހާއިރު ބަލާ އަޔަސް އެންމެ ރަނގަޅުކަމަށް އިނާވެސް އެއްބަސްވީއެވެ.\nއިނާއާއި ޒިޔާދު އެގެއަށް އެރޭ ދިޔައިރު ސިޓިންގރޫމް އޮތީ ފުރިފައެވެ. މުޅިންވެސް ޒުވާން އަންހެންކުދިންނެވެ. ހީވަނީ ކަމެއް ފާހަގަކުރަން އައިސް ތިބި ކުދިބައެއް ހެންނެވެ. އެންމެންވެސް އުފަލުން ހިނިއައިސްފައެވެ. އުފާވެރި މާހައުލެކެވެ.\nއިނާއަށް ޖެހެވުނީ ފަހަތަށެވެ. ކޮން ކަމެއްބާއޭ އިނާ ހިތަށް އެރިއެވެ. ކައިރީގައި ހުރި ޒިޔާދުއާއި ދިމާލަށް ބަލާލެވުނީ ސުވާލުގެ ބެލުމަކުންނެވެ.\n"އިނާ ނައިސްދާނެތީ ކުރިން ނުބުނީ. އަސްލު މިރޭ މިގޭގައި ކުޑަކުޑަކަމެއް ފާހަގަކޮށްލަނީ." ރީތި ހިނިތުންވުމަކުން ހިނިތުންވެލަމުން ޒިޔާދު ޖަވާބު ދިނީ އިނާގެ ހިތުގައި އޮތް ސުވާލަށެވެ.\nއާނއެކެވެ. ޒިޔާދުއަށް އެހީވީ ރަނގަޅަށެވެ. މިއީ ޕާޓީ އާއި ހަފްލާ ތަކާ އުފާފާޅުކުރުންތަކުގައި އޭނަ ބައިވެރިވާހިތްވާ ދުވަސްކޮޅެއް ނޫނެވެ. އެންމެ ކުޑަމިނުން ޒިޔާދުއާއެކުގައިވެސް ވަގުތު ހޭދަކުރަން އޭނަ އަންނަނީ އަންނަ ހިތްވެގެންނެއް ނޫނެވެ. ވާން އުޅޭ ފިރިމީހާ ކަމަށްވާތީ، އެ އާއިލާ އާއި ތިމާގެ މީހުންނާއި ބައްދަލުވެ އުޅުމަކީ ދެރަށެއްގައި އުޅޭ ދެމީހަކަށް ކޮންމެ ކޮންމެ ދުވަހަކު ކުރެވޭނެ ކަމަކަށް ނުވާތީ، ވަގުތުގެ ބޭނުން ހެޔޮގޮތުގައި ހިފުމުގެ ގޮތުން އޭނަ އަންނަނީއެވެ. އެހެން ނޫންނަމަ ގެއިން ބޭރަށް ނުކުންނަ ހިތްވެސް އޭނަ ވަނީކީ ނޫނެވެ. ޒިޔާދުއަށް އެކަން ނޭނގެނީ ހެއްޔެވެ؟ އިނާ ހިތަށް އެރިއެވެ.\n"ކޮންކަމެއް......؟؟" ކިތަންމެ ގިނަ އެއްޗެއް ހިތަށް އެރި ކަމުގައި ވިޔަސް އިނާ އަހާލީ ކުޑަކުޑަ ސުވާލެކެވެ.\n"ދޮންތަގެ ދަރިފުޅު މާދަން ނޫން އަނެއް ދުވަހު މެލޭއަށް ފުރަނީ. ކޯހުގަ. މިރޭ މިއީ ފެއަރވެލް" އިނާގެ ބުރަކަށީގައި ލޯބިން އަތްޖައްސާލައިގެން ހުރެ ޒިޔާދު ބުނެދިނެވެ.\nވަކި އެއްޗެއް ނުބުނެ އިނާ އިސްޖަހާލިއެވެ.\n"އިނާ......!!!" ބަސްހުއްޓިފައި އިނާ ހުރީމަ ޒިޔާދު ގޮވާލިއެވެ. އެ ގޮވާލުމަށް އިނާ އިސްއުފުލާ ބަލާލިވެސް މެއެވެ. އެއްޗެއް ބުނުމުގެ ބަދަލުގައި ޒިޔާދު އެދުނީ އެތެރެއަށް ވަނުމަށެވެ. އިޝާރާތުންނެވެ.\nކުރެވޭނެ ކަމެއް ނެތެވެ. އެހެރީ އާދެވިފައެވެ. ޒިޔާދު އެހެރީ ކައިރީގައެވެ. ދެން އޭނަ ނުވަދެ ދާން އުޅެފިއްޔާވެސް މައްސަލައަކަށް ނޫނީ ނުވާނެއެވެ. ކުރިންވެސް ޖެހުނު މައްސަލަ އޮބިފައި އޮތްވާ އަނެއްކާ އަނެއް މައްސަލައަކާ އޭނައަށް ކުރިމަތި ނުލެވޭނެއެވެ. އެހާ ހިތްވަރެއް މިދުވަސްކޮޅަކު އޭނަގެ ނެތެވެ.\nމިހެން ހިތަށް އަރާފަ އިތުރު އެއްޗެއް ބުނުމަކާ ނުލާ އިނާ ސިޓިންގރޫމަށް ވަދެއްޖެއެވެ. ސިޓިންގ ރޫމްގައި ތިބި ވިހި ވަރަކަށް ކުދިން އެއްފަހަރާ ކަހަލަ ގޮތަކަށް އެދިމާލަށް އެނބުރުނެވެ.\n"ކުޑަބެ ނައަންނާނެކަމަށް ސިތާ ހީކުރީ. އަވަހަށް ވަދޭ ވަދޭ" އެވަގުތު ގޭތެރެއިން ނުކުމެގެން އައި ސިތާއަށް ޒިޔާދު އާއި އިނާ ފެނުމާއެކު ބުނެލިއެވެ.\n"މިގެއަށް އައީމަ މި އެނގުނީ ސިތާގެ ފެއަރވެލްކަން. އެހެން ނޫންނަމަ....." ސިތާގެ އުފަލުގައި ބައިވެރި ވުމުގެ ގޮތުން ކުރިއަށް ޖެހި ސިތާއާއި ސަލާމްކުރަމުން އިނާ ބުނަން އުޅުނެވެ.\n"އޯވހ. ޕްލީޒް. އެއްޗެއް ގެންނާނެކަމެއް ނެތޭ. އިނާދައްތަ އައީމަ ސިތާ އުފާވެއްޖެ. އެވަރު މާބޮޑަށްވެސް ރަނގަޅު." އެންމެ ވިހި އަހަރުގެ ސިތާގެ މޫނުމަތިން ފެންނަމުން ދަނީ ހަގީގީ އުފާވެރިކަމެވެ.\n"އެކޮޅުގައި މަންމަމެން އެބައުޅޭ. ވަރަށް ކަންތައް ހުންނާނެ އެކޮޅުގަ. އިނާދައްތަ ގޮސްބަލަ އަވަހަށް." މިހެން ބުނެފައި ސިތާ ހިނގައިގަތީ ސިޓިންގރޫމްގައި ތިބި ރަހްމަތްތެރި ކުދިން ކައިރިއަށެވެ. އިނާ އާއި ޒިޔާދު ވަނީ އެތެރެއަށެވެ.\nސިތާގެ ފެއަރވެލްއަށް ބޭއްވި ހަފްލާ ނިމުމަކަށް އައީ ބާރަވެސް ޖެހިފަހުންނެވެ. އިނާއަށް ވަރުބަލިކަން އިހްސާސްވެފައި ހުއްޓެއްކަމަކު އެހުރިހާ އިރުވީއިރުވެސް ގެއަށް ދާންވެސް ބުނަން ނުކެރުނީއެވެ.\n"އިނާ......ވަރުބަލިވެއްޖެ ދޯ މުޅިން." ސިޓިންރޫމްގައި ހުރި އެންމެ ފަހު ތަށިތައް ހިފައިގެން އައިސް ކާކޮޓަރިއަށް ވަންއިރު ސޯފާގައި އިނާއިން ގޮތުން ޒިޔާދުގެ ދޮންތަ، ޒާހިރާ ބުނެލިއެވެ.\nއިނާ ބުނާނީވެސް ކީކޭހެއްޔެވެ؟ ބުނާނެ އެއްޗެއް ނެތެވެ. އެހެންވެ ހަމައެކަނި ހިނިތުންވެލީއެވެ.\n"ކޮބާ ޒިޔާދު މިހާރު." ސިންކު ކައިރިއަށް ގޮސް ހުއްޓެމުން އަނެއްކާވެސް ޒާހިރާ އަނެއް ސުވާލު ކުރިއެވެ.\n"ފޯނެއް އައީމަ ދިޔައީ....އެފަރާތަށް ނުކުތީ؟" ސިޓިންރޫމާއި ދިމާލަށް އިޝާރާތް ކުރަމުން އިނާ ޖަވާބު ދިނެވެ.\n"އެހެރަ އަންނަ ފޯނެއް ދޯ ޒިޔާދުއަށް. ދަންވަރަކަސް މެންދުރަކަސް ހަމަ ފަދަ. ކައިވެނިކުރެވުނަސް ނޭނގެ ވަގުތެއްވާނެކަމެއް ޒިޔާދުއަށް. ކަންފަތުން ފޯން ދުރަށްލެވިގެނެއްނު އިނާއަށް ވަގުތެއް ދެވޭނީވެސް." ތަށިތައް ދޮންނަމުން ޒާހިރާ ވާހަކަ ދައްކަމުން ދިޔައެވެ.\n"ކުޑަބެގެ ހާލު އެއީ. އަބަދުވެސް. އެކަމަކު އެންގޭޖްވިފަހުން ތަންކޮޅެއް މަދުކަންނޭނގެ ދޯ ދޮންތާ؟" ޒާހިރާއާއި ޒިޔާދުގެ ހަގަށް ހުރި ކޮއްކޮ ޒޫނާވެސް އޭނަގެ ކުޑަބެގެ ހާލު ބަޔާންކޮށްލިއެވެ. އެކަމަކު އެއީ މަލާމާތުގެ ރާގެއްގައެވެ. ހިނިގަނޑަކާއެކުގައެވެ.\n"އިނާ ދެން ހަމަ އިނީތަ؟ ދޭބަލަ. ގޮސްބުނޭ އިނާ ގެއަށްލާފަ އައިސް ތިހުންނަ ފޯނެއްގަ ހުންނާށޭ." ތަށިތައް ދޮންނަން ހުރެފައި އެނބުރިލަމުން ޒާހިރާ ބުނެލިއެވެ.\n"އިނާދައްތަ މާ ބީރައްޓެހިކޮށް އުޅެނީ." ޒޫނާއާއި އިނާގެ އުމުރުގައި ހުރީ އެންމެ ދޮޅުއަހަރުގެ ތަފާތެއްކަމަކު ޒޫނާވެސް އިނާއަށް ކިޔަނީ ދައްތައެވެ.\n" ދޭބަލަ އިނާ. މިއީ ހަމަ އިނާގެވެސް ގެއޭ. ގޮސް ބުނޭ ޒިޔާދުކައިރީ. އަސްލުވެސް މާލަސްވެސް ވެއްޖެ މިހާރު." އަނެއްކާވެސް ޒާހިރަ ބުންޏެވެ.\n"އިނާދައްތައަށް ދެވޭނެއޭ މިހާރު ކުޑަބެގެ ކޮޓަރިއަށްވެސް. ދޯ ދޮންތާ؟" ޒޫނާ އޭނަގެ ލާނެތްކަމާއެކު ބުނެލިއެވެ. އެގޭގައި އިނާ ނުވަންނަ އެއްވެސް ތަނެއް ނުހުންނާނެކަން ޒޫނާއަށް ނޭނގޭތީކީ ނޫނެވެ. އިނާ ރަކިކޮށްލުމުގެ މަގްޞަދުގައެވެ. އެކަން ހާޞިލްވެސް ވިއެވެ. އަދި ހަމަ ހިތްވަރެއްވެސް އިނާއަށް ލިބުނެވެ. އެހެންކަމުން ތެދުވެގެން ހިނގައިގަތެވެ.\nސިޓިންރޫމްގައި އިނީ ސިތާއެކަންޏެވެ. ސިތާވެސް އިނީ ފޯނެއްގައެވެ. އެކަމަކު ޒިޔާދުއެއް ނެތެވެ.\n"ކުޑަބެ ވީ ކޮޓަރީގަ........ސިތާ ދަންތަ ކުޑަބެއަށް ގޮވަން....." އަވަހަށް ތެދުވަމުން ސިތާ އޭނަގެ އެހީ ހުށަހެޅިއެވެ.\n"ނޫނޭ ސިތާ މަޑުކޮށްލާ." ސިތާ ފޯނެއްގައި އިނީމަ އުނދަގުލެއް ނުކުރާންވެގެން ސިޑިއާއި ދިމާލަށް ހިނގައިގަންނަމުން އިނާ ބުންޏެވެ. ގޭގެ ފުރަތަމަ ފްލޯރގައި ހުންނަ ޒިޔާދުގެ ކޮޓަރިއަށް ދިއުމަށެވެ.\nއިނާ ގޮސް ޒިޔާދުގެ ކޮޓަރިއަށް ވަންނަން އުޅެފައިވެސް ޓަކި ޖަހާލިއެވެ. އެހާ ބާރަކަށް ނޫނެވެ. ޓަކި ޖަހާލުމަކާ ނުލާވެސް ވަދެވޭނެކަން އެނގޭއިރުވެސް އެގޮތް އިނާއަށް ގަބޫލުނުކުރެވުނީ ކަންނޭނގެއެވެ.\nދެފަހަރަކު ޓަކިޖަހާލުމުންވެސް އެތެރެއިން ހިލަމެއް ނުވުމުން އިނާ މަޑުމަޑުން ދޮރު ހުޅުވާލިއެވެ. ދިމާލަށް ފެންނަން ހުރި ތަނަކުން ޒިޔާދެއް ނުފެނެއެވެ. ފޮތްބަހައްޓާ ބޮޑު ހަރުގަނޑާއި ސޯފާގެ އިތުރުން ކުޑަ މޭޒު ފެނެއެވެ. އަދި އެނދުގެ އެއްފަޅިވެސް އެ ދިމާލުން ފެނެއެވެ.\nއިނާ މިކޮޓަރިއަށް ވަން ފުރަތަމަ ދުވަހުވެސް ޒިޔާދުގެ ފާޑުވެރި ކަމާއި ޒިޔާދުގެ ތަހުޒީބީ ވިސްނުން ހުރިގޮތް ކޮޓަރިތެރެއިން ހާމަވާން ހުރުމުން ޒިޔާދު އާއި ވަރަށް ރުހެވުނެވެ. އަގުބޮޑު މޮޅު އެއްޗެހިން ޒީނަތްތެރިކޮށްފައިވާ ފިރިހެންވަންތަ ފުރިހަމަ ކޮޓަރިއެކެވެ. ކޮންމެއެއްޗެއްވެސް ތަރުތީބު ވެފައި ފުރިހަމައެވެ.\nކޮޓަރިއަށް ވަދެފައި ދޮރުލައްޕާލާފައި އިނާ އަދިވެސް އެތެރެއަށް ހިނގައިގަތެވެ. ޒިޔާދު ވީ ފާހާނާގައި ކަމަށް ނިންމާފައެވެ. ނިކުންނަންދެން ކޮޓަރީގައި މަޑުކޮށްލާނީއޭ ހީކޮށެވެ.\nދިމާވީ މާ ރަނގަޅަށެވެ. ފުރަތަމަ ދޮރުން ވަދެގެން އަންނައިރު ނުފެނުނު ކަމުގައި ވިޔަސް، އެތެރެއަށް ވަންއިރު ޒިޔާދު އޭނާގެ އެނދުގެ އަނެއްފަރާތުގައި ކޮޓަރީގެ ދޮރަށް ފުރަގަސްދީގެން އިނެވެ. އަދިވެސް އިނީ ފޯނެއްގައެވެ.\nއޮފީހުގައި ވަރުގަދަ ކަންތައްގަނޑެއް ލައިގަތީ ކަމަށް ނޫނީ ނުވާނެއެވެ. މައްސަލައެއް ނެތެވެ. ފޯން ނިމެންދެންވެސް އޭނައަށް މަޑުކުރެވިދާނެއެވެ. މިހުރިހާއިރުވެސް އޭނަ ހުރީ ވިއްޔާއެވެ. މިހެން ހިތަށް އަރާފައި ޒިޔާދު ކައިރީ އިށީންނަން ދާން އިނާ ހިނގައިގަތެވެ. ކޮޓަރިތެރޭގެ ފުރިހަމަކަމަށް ބަލަމުންނެވެ.\nމިފަހަރު މާލެ އައިފަހުން އޭނަ އަދި މި ކޮޓަރިއަށް ނުވަދެއެވެ. އެހެންކަމުން ކުރީފަހަރު ހުރި ތަކެތީގެ ތެރެއިން ވަރަށް ގިނަ ތަކެތި މިހާރު އާކޮށްފައިވާކަން އިނާއަށް ފާހަގަކުރެވުނީ ހަމަ ދެންމެއެވެ. އެނދުކައިރީ އަޅާފައި އޮތް ދޫލަވެސް އޮތީ ބަދަލުކޮށްފައެވެ. ކުރީފަހަރު އޭނަ އައިއިރު އޮތީ ކަޅުކުލައިގެ ދޫލައެކެވެ. މިހާރު އެއޮތީ އަޅި ކުލައެވެ. ކުރީފަހަރަށްވުރެ މިފަހަރު މާ ގުޅެއޭ އިނާ ހިތަށް އެރިއެވެ.\nއިނާ ބަލާލިއިރު އަދިވެސް ޒިޔާދު އިނީ ގެއްލިފައެވެ. ފޯނުން ކޮންމެވެސް ވާހަކައެއް ދައްކަނީއެވެ. ނޫނީ އެކޮޅުން ދައްކާ ވާހަކައެއް އަޑުއަހަން އިނީކަންނޭނގެއެވެ. ޒިޔާދު ނިމެންދެން މަޑުކޮށްލާންކަމަށް ގަސްދުކޮށް އިނާ ގޮސް ފޮތްހަރުގަނޑު ބަލަން ފެށިއެވެ.\n"ޕްލީޒް. ގަބޫލުކޮށްބަލަ. ބައްދަލުނުކުރެވިފައެއް އަދި ނެތެއްނު. ދެދުވަހު ބައްދަލުނުކުރެވުނީމަ އޭގެ މާނައަކީ ތިއީތަ؟ އޭނަ ދިޔައީމަ ހަމަ އަނެއްކާވެސް އަހަރެން މިހިރީނު. ސައުވީސްގަޑިއިރުވެސް އުޅެވޭނެނު ދެމީހުންނަށް." ފޮތްހަރުގަނޑުގައި ހުރި ފޮތްތަކަށް ބަލަން ހުއްޓާ އިނާއަށް އަޑުއިވުނީ ޒިޔާދުގެ މި ވާހަކަ ކޮޅެވެ. ސިހުނު ވަރުން ފަހަތަށް އެނބުރި ޒިޔާދުއާއި ދިމާލަށް ބަލާލެވުނެވެ.\n"އެހާ ފަސޭހައެއް ނޫނޭ. މިދުވަސްކޮޅު އަހަރެން ކޮންމެހެންވެސް ހުންނަން ޖެހޭނެއެއްނު. އެހެން ނޫންނަމަ....އާނއެކޭ. މާދަން ނޫން އަނެއްދުވަހު އިނާ ފުރާނެ. އާނ. ޕްރޮމިސް. ދާނަމޭ. ހެހެހެހެ.....އާނއެކޭ. ސްވީޓީ ގަބޫލެއްނުކުރަމު ދޯ އަދިވެސް." ވަރަށް ލޯތްބާ އަސަރާއެކު ޒިޔާދު ދިޔައީ ފޯނުން ވާހަކަ ދައްކަމުންނެވެ. ފަހަތުގައި މީހަކު ހުރި ކަމުގެ ހިލަންވެސް ޒިޔާދުއަކަށް ނުވެއެވެ. ފޮތްހަރުގަނޑު ކައިރީ ހުރެފައި އައިސް އިނާ ޒިޔާދުއާއި ފަސްވަރަކަށް ފޫޓް ދުރުގައި ހުރިކަމުން ޒިޔާދު ދައްކަމުން ދިޔަ ވާހަކަތައް ސާފުކޮށް އިނާއަށް އަޑުއިވުނެވެ.\n"ދެން ބުނޭ ދާށޭ. މިހާރުވެސް މާ ލަސްވެއްޖެ. ދޮންތަމެންކައިރީ އިނާ ބައިންދާފަ އައިސް މިއިނީ. ކިހާއިރެއް މިހާރު. އިނާ ގެއަށް ލާފަ އައިސް ގުޅާނަމޭ. ދެން....އާނއެކޭ....ހެހެހެ.......ޕްރޮމިސް. ކޮންމެ ކަމަކަށްވެސް ޕްރޮމިސް ކުރުވީމަ ދޯ ގަބޫލުކުރެވެނީ." ޒިޔާދުގެ އަޑުގައި ވަނީ އުފާވެރި ކަމެވެ. ލޯތްބެވެ. ނަމަވެސް އެ އަޑުތައް އަހަން އެހެރަ އިނާގެ މޫނުމަތިން ފެންނަނީ ހައިރާން ކަމެވެ.\n"އޯކޭ...އައިސް ގުޅާނަން އިނގޭ. ނުނިދާތި. އަންނާނަން ވަރަށް އަވަހަށް. އޯކޭ. ބައި" އެންމެ ފަހު ވާހަކަކޮޅަށްފަހު ޒިޔާދު ފޯން ކަނޑާލައިފިއެވެ. ނަމަވެސް ދެންވެސް އަތުން ފޯން ހިފަހައްޓައިގެންވެސް އިނީއެވެ. އަމިއްލަ ނަފްސު ކުށްވެރި ކުރަނީކަމެއް ނުވަތަ ދެކޮޅުންކުރެ ޚިޔާރުކުރަންވީ ކޮން ކޮޅެއްކަން ނިންމަނީކަމެއް ނޫންކަމެއްވެސް ނޭނގެއެވެ.\nއިނާ ހަމަ ބަލަހައްޓައިގެން ހުރީއެވެ. ޒިޔާދުއަކީ ކޮންކަހަލަ ފިރިހެނެއް ހެއްޔެވެ؟\nދިހަވަރަކަށް ސިކުންތުގެ ވަގުތުކޮޅަކަށްފަހު، ވަރަށްވެސް ފުން ނޭވާއެއް ލާފައި އެނދުން ތެދުވެފައި ޒިޔާދު އެނބުރިލިއެވެ. އެއާއެކު ޒިޔާދުއަށް ހީވީ ތޫނު އެއްޗަކަށް ފައިން އެރުނު ހެންނެވެ.\n"އިނާ..........!!!......؟؟؟" ހައިރާންކަމާއި ސުވާލުގެ ރާގުގައި ގޮވާލެވުނެވެ.\nއިނާ ހަމަ އެކައްޗެއްވެސް ނުބުނެއެވެ. ޒިޔާދުއާއި ދިމާލަށް ބަލަހައްޓައިގެން ހުރީއެވެ.\n"އިނާ......" ހަދަންވީ ގޮތެއްވެސް ނޭނގިފައި ހުރެފައި އިނާއާއި ދިމާލަށް ޒިޔާދު ހިނގައިގަތެވެ.\n"އެއީ.....އެއީ........" އުއްމީދުނުކުރާ ކަހަލަ ހާލަތަކަށް އައުމުން ޒިޔާދުއަށްވެސް ދައްކާނެ ވާހަކައެއްވެސް ނޭނގުނެވެ.\n"ޕްލީޒް........އިތުރު ދޮގުތަކެއް ހަދަން ދެން މަސައްކަތް ނުކުރޭ." ޒިޔާދު އޭނަގެ ކުށެއް ނެތްކަން ސާބިތުކޮށްދޭން ވާހަކަ ދައްކަން މަސައްކަތް ކުރުމުން ޒިޔާދުއަށްޓަކައި އެކަން އިނާ ލުއިކޮށްދީފިއެވެ. އަދި ހުރި ފިޔަވަޅުމަތިން އެނބުރިލީ ޒިޔާދު އާއި ދުރަށް ދިއުމަށެވެ. ކޮޓަރީން ނުކުމެގެން އަވަހަށް ދިއުމަށް ގަސްދުކޮށްގެންނެވެ.\n"އިނާ .......އަޑުއަހާބަލަ........!!!" ޒިޔާދުއަށް އިނާގެ ފަހަތުން ދުއްވައިގަނެވުނު ކަހަލައެވެ.\n"އަދިވެސް އެބަހުރިތަ އަހަރެން އަޑުއަހާނެ ވާހަކައެއް؟ " އެނބުރިލާފައި މިހެން ބުނެފައި އަނެއްކާވެސް އިނާ ހިނގައިގަތެވެ. ނަމަވެސް އިނާއަކަށް ކާމިޔާބެއް ނުވިއެވެ. ޒިޔާދު އެ ދިޔަގޮތަށް ގޮސް އިނާގެ ކުރިމައްޗަށް އަރައި މަގަށް ހުރަސް އެޅިއެވެ.\n"ތިހީކުރިހެނެއްނޫނޭ އެއީ.........އެއީ.......ރުޅިނައިސް ހަގީގަތް އަޑުއަހާބަލަ" ޒިޔާދު މަސައްކަތް ކުރީ ދެންމެ އެފޯންކޯލުން އޭނަ ދެއްކި ވާހަކައަކީ ކޮން ވާހަކައެއްކަން އަންގަ ދިނުމަށެވެ. އެކަމަކު.....ހަގީގަތާ ޚިލާފަށް ވާހަކަ ދެއްކުމަކީ ހުރިހާ ފަހަރެއްގައި ކާމިޔާބު ވާނެކަމެއް ނޫންކަން އަދި ޒިޔާދުއަށް ނޭނގެނީކަންނޭނގެއެވެ.\n"ހަގީގަތް އަޑުއަހާށޭ....؟؟ އަހަރެން އަޑުއަހައިފިން. އެއީ ހަގީގަތް. މިހާރު ހަދަން ތިއުޅެނީ ދޮގު. ޒިޔާދު ކީއްވެގެންތަ ތިހެން ހަދަންޖެހުނީ އަހަންނާ ދޭތެރޭ؟ ކާކު ޒިޔާދުއަށް ތި ހައްގު ދިނީ؟" އިނާއަކީ ހަރުކަށި އިބާރާތަކުން މީހަކާ ވާހަކަ ދައްކަންވެސް އެނގޭ މީހެއް ނޫނެވެ. އަދި ރުޅިއައިކަމުގައި ވިޔަސް ރުޅި ފާޅުކުރަންވެސް އެނގޭ މީހެއް ނޫނެވެ. އެއީ އޭނަގެ ކިބައިގައި ހަރުލާފައި ނެތް ދެސިފައެވެ. މިހާރުވެސް ވީ އެހެންނެވެ. ކަނޑައެޅިގެން ފާޅުގައި ޒިޔާދު ކުށެއް ކޮށްފިކަން އެނގިހުރެވެސް އިނާއަކަށް ރުޅިއެއް ނުދެއްކުނެވެ. ނުރުހުމާއި ނަފްރަތުގެ ބަދަލުގައި ކުރެވެން ފެށީ ޝަކުވާއެވެ. ކަރުނައާއެކުގައެވެ.\nއަނެއްމީހާ ހިތުގަޖެހި ދެރަވެއްޖެކަން އެނގުމާއެކު، އެންމެ ބޮޑު ބޭވަފާތެރިޔާގެ ހިތުގައިވެސް ތިމާއަށް ފަތަޙަ ވާނެކަމުގެ ޔަގީންކަން އުފެދޭނެއެވެ. ޒިޔާދުއަށްވެސް ވީ އެހެންނެވެ.\nކިތަންމެ ނުރުހިގެން އިނާ ދާން އުޅުނުކަމުގައި ވިޔަސް އިނާގެ ލޮލުން ކަރުނަ ހިލުނުތަން ފެނި، ޝަކުވާގެ ދެސުވާލެއްވަރު އިނާގެ ދުލުން ބޭރުވުމާއެކު އޭނައަށް އަދި އިނާ ރުއްސުވިދާނެކަން އެނގިއްޖެއެވެ. އެހެންކަމުން އޭނަ ކުރި ކުށުން ދިފާޢުވާން ޒިޔާދު ބޭނުން ކުރީ ލޯބީގެ އައްޑަނައެވެ.\n"އިނާ......އޯވހ އިނާ ނުރޮއި. ސޯ ސޮރީ. އިނާ...." ކުރިއަށް ޖެހި ވަގުތުން އިނާގެ ހަށިގަނޑު އޭނަގެ އަތުތެރެއަށް ގެނައެވެ. ބ\nPosted on 2011-02-21 01:48:57 | Report this Comment\nމިވާހަކަ އަކީ ނަޝްގެ ފެވަރިޓް ވާހަކަ.. ވ ވ ވ ވ ވ ރީތި އިނގޭ.. ކީޕް އިޓް އަޕް..!! ކުރިއަށް ހުރި ބައި ތަކަށްވެސް އިންތިޒާރު ކުރަން.. އަވަހަށް ގެނެސްދެށްޗޭ އިނގޭ.. ބާއި.. ޓޭކް ކުޔަރ\nފަތިސްތަރި: ނަޝް.......ޕްރައިވެޓް ވާހަކައޭ؟ ތިބުނީ ކޮންމާނައެއްގަ؟ އެބަ ބަލަން އަވަހަށް ގެނެސްދެވޭތޯ.ޝުކުރިއްޔާ!!!!\nރާއި: އޯހޯ.....ފޭވަރިޓް.............ނޮޓް ޕްރައިވެޓް\nފަތިސްތަރި: ގުޑްނެސް......ނިދި ލޮލަށް ބަރުވެފަ ހުރީމަ ސޮފާއަށް ފެނުނީވެސް ނުބައިކޮށްހެން ހީވަނީ. ހެހެހެހެ........ސޮރީ......ނޮޓް ޕްރައިވެޓް. ބަޓް ފެވަރިޓް. ގޮޓް އިޓް. ހެހެހެހެހ. ސޯ ސޮރީ!!!\nPosted on 2011-02-21 02:25:59 | Report this Comment\nއަޅެ ޕްލީޒް ސޮފާ މިފަހަރު ޒިޔާދުގެ ކިބައިން އިނާ ސަލާމަތް ކޮށްދީފަ ނަވީން އާއި އިނާ އަވަހަށް ގުޅުވަބަލަ..!!! ޕްލީޒް.. ނަވީން ގެ ހާލު ނޭނގޭތާ ހާދަ ދުވަހެއްވެއްޖެޔޭ... ދެން ގެނެސްދޭ ބައި ގައި ނަވީން ގެ ޙަބަރެއް ހިމަނާލަށްޗޭ އިނގޭ...!! މިހާރު އެސޮރު ހެޔޮ ހާލުގައި ހުރި ކަމެށްވެސް ނޭނގެ.. ސޮފާ ޕްލީޒް ނަވީން ގެ ހާލު ބުނެދީބާ..!\nފަތިސްތަރި: ރިޝްމާ .....އެހާ ދެރަނުވެބަލަ. ނަވީންގެ ހާލު ހަމަ ރަނގަޅު. އެސޮރު އެބައުޅޭ އައްޑޫގަ. އަދި ދިމާވާނެ. ރަނގަޅުތަ މިވަރު. ހީކުރަން ރަނގަޅުވާނެ ކަމަށް.\nPosted on 2011-02-21 08:34:14 | Report this Comment\nމިހާރު އެބަހީވޭ ވާހަކަ ހޫނު ގަދަވެ ހިތަށް ދަމަން ފަށައިހިހެން، މިބައި ވަރަށް ސަޅި އިނގޭ ސޮފް ބުނިހެން މިސްޓޯރީ ވަރަށްވެސް ތަފާތު، ހީވަނީ ކުރިއަށް އޮތް ބައިތަށް މިއަށްވުރެވެސް ޝައުގުވެރުވާނެހެން، މިހެން މިބުނީ މިހާރު ވަކިން ޝައުގުވެރި ނުވާތީކީ ނޫން. ކުރިއެކޭ އެއްގޮތަށް މިހާރުވެސް ކޮންމެދުވަހަކުވެސް ހެނދުނަހެނދުނާ ފުރަތަމަވެސް ޗެކްކޮށްލެވެނީ މުރާސިލް، މި ދާއިރާގައި ސޮފް ތިޔަކުރާ ބުރަ މަސައްކަތަށް ލަޔާލް ބުނެލަން ބޭނުމީ ހަމަ އައްސަރި ބަހާއި ސާބަސް........\nފަތިސްތަރި: ޝުކުރިއްޔާ ލަޔާލް.....!!! ވާހަކައެއް ވެއްޖިއްޔާ ފެށުމާ، މެދުތެރެއާ ނިމޭބައިގަ ހުންނަންވާނެނު ތަފާތެއް ދޯ؟ އެ ތަފާތު ތިފެންނަނީ.\nPosted on 2011-02-21 08:54:46 | Report this Comment\nއަޅެ ވާހަކަ ކިޔާ ނިމުނު އިރު ލޮލުން އެއްޗެއް ފައިބާތީ ބަލާލި އިރު ކަރުނަ ހަމަ ރަނގަޅަށް ވެސް ރޮވިއްޖެ ޒިޔާދު ގެ ހަގީގަތް އިނާއަށް އގުނީތަ ނޫނީ ޒިޔާދު އެކްޓް ތަކުން އަނެއްކާ އިނާއަށް އޮޅުވާލާ ނީތަ؟ ދެން ކޮންއިރަކުން ނަވީން އާ އިނާއާ ބައްދަލް ވާނީ\nފަތިސްތަރި: ހިނގާ ދޯ ބަލަމާ ޒިޔާދު އެ ހެދިއެއްޗެއް. ވަރަށް ޒާތެއްގެ މީހެއް އޭނައަކީ. ހެދި އެއްޗެއް އެނގޭނީ ހަމަ ހަދާ ނިމުނީމަ. ހެހެހެހެ......ނަވީން ދޯ...!!! މާލަހެއް ނުވެ ނަވީންވެސް ފެންނަން ފަށާފާނެ.\nPosted on 2011-02-21 09:50:12 | Report this Comment\nނުހެދޭނެ ޒިޔާދު ބޭނުންހާ ގޮތެއް އިނާއަކަށް. އިނާ ދެރަނުވެ ބަލަ! އަދި ކިރިޔާ ތި ވިސްނެންފެށީ. އަވަހަށް އައްޑުއަށް ދަމާ ހިނގާ. އެބަހުއްޓޭ ނަވީން. އިނާ ދެކެ އަދިވެސް އެހާ ލޯބިވޭ.\nފަތިސްތަރި: ބުނާތީ އިވޭ އިންސާނުންނަށް ސިއްރުވާ ކަންތައްވެސް ހަންޑިންނަށް އެނގެޔޭ. އެއީ ރަނގަޅުވާހަކައެއް ކަންނޭނގެ ދޯ.\nPosted on 2011-02-21 10:42:12 | Report this Comment\nއޯހޯ އިނާ އަޅެ ފޭކް ޒިޔާދުގެ ސްޓޯރީ އަށް ނުހެއްލެއްޗޭ... ތެންކްސް ސޮފާ މިބައި އަވަހައް އަޕް ކޮށްދިނީތީ.. ކެއްތެރިކަމެއް ނެތި އަނެއް ބަޔައް އިންތިޒާރު ކުރަން. ޓޭކް ކެއަރ އިނގެ...\nފަތިސްތަރި: ވުލްފް ގާރލްއަށްވެސް ތޭންކްސް. ތިހެން ކޮމެންޓްކޮށްލާ ހަދާލީމައޭ މި ވާހަކަ ކުރިއަށް ގެންދަންވެސް ހިތްވަރު ލިބޭނީ. އެހެން ނޫނީ މިހާ ބިޒީކޮށް އުޅެމުން ކިހިނެއް މިކަން ކުރާނީ. ކީޕް އޮން ޓެލިން މީ ޔޯ ތިންކިންގ. އައި ވުޑް ލަވް ޓު ނޯ. ތޭންކސް.\nPosted on 2011-02-21 10:52:46 | Report this Comment\nތި ޒިޔާދު ތީ ހާދަ ގޯސް މީހެކޭ ދޯ.. އެއީހަމަ މިހާރު މިއުޅޭ ގިނަ ފިރިހެނުންގެ ފާޑް.. ސޮފާ އިނާ އަށް ދެރަގޮތެއް ނަހަދައްޗޭ ދެން އިނގޭ.. ވާހަކަ ވަރަށް ރީތި ސޮފާ. ވަރަށް އުފާ ވެއްޖެ އަވަހަށް ގެނެސްދިނީމަ.. އަނެއްބައި ވެސް ައވަހަށް ގެނެސްދެޗޭ އިނގޭ. ޓޭކް ގުޑް ކެއަރ..\nފަތިސްތަރި: ޒިޔާދު ދޯ.....!!! ސޮފާ ނެތިން އިތުރު އެއްޗެއް ބުނާކަށް. ކުރިއަށް ހުރި ބައިތަކުން އެނގިދާނެތާ ވާގޮތެއް ދޯ. ތޭންކސް ރިއު.\nPosted on 2011-02-21 15:14:56 | Report this Comment\nވވވވވވވ ރީތި ވާހަކަ މިހާރު ޔޫ ބުނާނީ ސޮފާއަށް ވަރަށް ބޮޑަށް ތޭންކްސް އޭ ވާހަކަ މިހާރު އަވަހަށް އަޕް ކޮށްދޭތީ އަސްލު ވަރަށް އުފާވޭ ވާހަކަ އަވަހަށް ގެނެސްދޭތީ\nފަތިސްތަރި: ޝުކުރިއްޔާ....111 ސޮފާއަށް ވަގުތު ވާނަމަ ދުވާލަކު ދެބައިވެސް ގެނެސްދީފީމުސް. އެކަމަކު ހަމަ ނުވަނީ. މި ދެދުވަހު ކުޑަކޮށް ވަގުތު ވާތީ މި ގެނެސްދެވެނީ. ަމސައްކަތް ކުރާނަން އިނގޭ ދުވާލަކު އެޓްލީސްޓް 1 ބައިވެސް ގެނެސްދެވޭތޯ.\nPosted on 2011-02-21 18:07:02 | Report this Comment\nއޭ ... ކޮބާތަ މިހާރު ނަވީން. ދެން އަޅެ ޒިޔާދު ކަމަކުނުދޭ އިނާ އާ އަނެއްކާ ގުޅުވާކަށް. ނަވީން އާ އިނާގެ ބައި މާ ބެސްޓްވާނެ އަޅެ ޕްލީޒް، ޒިޔާދުއާ އިނާ ނުގުޅުވައްޗޭ ދެން ވަރަށް ފޫހިވޭ އެ ޒިޔާދު ދެކެ\nފަތިސްތަރި: ފްރެންޑާގެ ކޮމެންޓެއް ފެންނަ ކޮންމެ ފަހަރަކު ހާދަ ހިނިއާދެއޭ މަގޭ ގާތަށް. ދެން އެނގެއެއްނު ދޯ ކީއްވެގެންކަން. ހެހެހެހެ.....ޒިޔާދު ދޯ؟ ކަމަކުނުދޭތަ އޭނަ. ރީތި ސޮރެކޭ އެއީ.\nPosted on 2011-02-21 18:47:11 | Report this Comment\nހިތަށްއަރަނީ މި އެންމެން މި ހީކުރާހާ ނުބައި މީހެއްބާއޭ ޒިޔާދު އަކީ؟ ސޮފާއަކީ ހަމަ 'ގޮތްނޭނގޭ' ލިޔުންތެރިއެއް. ހީނުކުރާ ގޮތަކަށްވެސް ވާހަކަ ހިނގައިދާނެ.\nފަތިސްތަރި: ފަޖުރުތަރީގެ ކޮމެންޓެއް ނުލިބިގެން މުޅި ދުވަހު މި އިންތިޒާރު ކުރީ. ވަރަށް އުފާވެއްޖެ ފަޖުރުތަރި ކޮމެންޓް ކުރީމަ. ވަރަށް މިސްވި އިނގޭ. އެކަމަކު މިހާރު ހެޕީ. ދެން އޮތީ ޒިޔާދުގެ ވާހަކަ........ޒިޔާދުއަކީވެސް ހަމަ ވަރަށް "ގޮތްނޭނގޭ" ފިރިހެނެއް. ތިބުނިހެން ކިއުންތެރިން ހީނުކުރާ ގޮތަށްވެސް އޭނަ އުޅެފާނެ ހަމަ. ބަލަމާ ދޯ؟؟\nPosted on 2011-02-21 19:01:17 | Report this Comment\nތި ފޯނުކޯލާއި މިވާހަކައިގެ ނަމާއި ވަރަށް ބޮޑު ގުޅުމެއް ވާހެން ޝަލީންގެ ހަވަނަ ހިއްސު ބުނޭ، ސަޅި އިނގޭ މިވާހަކަ. ކީޕް އިޓް އަޕް ސޮފާ\nފަތިސްތަރި: ހަގީގަތުގައި މުޅި ވާހަކައިގައިވެސް ހިމެނޭނީ ގިނައިން ފޯންކޯލްތައް. ފޯންކޯލްތަކުން ޖެހޭ މައްސަލަ......ފޯންކޯލްތަކުން ކެނޑޭ ގުޅުމާ އުފެދޭ ގުޅުން. އެހެންވެ މިވާހަކައަށް "ފޯންކޯލް" މި ނަން ސޮފާ ދިނީވެސް. ޝަލީންގެ ހަވަނަ ހިއްސުވެސް މުޅިއަކުން ގޯހެއް ނޫން. އުފާކުރަން ތިހާ ފުންކޮށް ސޮފާގެ ވާހަކައާއި ދޭތެރޭ ވިސްނާ ކިއުންތެރިންވެސް އުޅޭކަން އެނގުނީމަ. ވަރަށް ބޮޑަށް ޝުކުރިއްޔާ އިނގޭ ޝަލީން.\nޝަލީން ، މާލެ: މަރުހަބާ.. (: .. ކުރިއަށް އޮތްތާނގަވެސް ޝަލީންގެ ކޮމެންޓްތައް ފެންނާނެ އިނގޭ، ކޮމެންޓްސް އަކީ ކުރިއެރުމަށް ވަރަށް މުހިއްމު އެއްޗެއްނުން ދޯވް ސޮފާ... (:


ދުޅަހެޔޮ ސިއްހަތު: ﷲ ތިބާއަށް ދެއްވި ކިހާ ބޮޑު ނިއުމަތެއް – Dhen.mv\nދުޅަހެޔޮ ސިއްހަތު: ﷲ ތިބާއަށް ދެއްވި ކިހާ ބޮޑު ނިއުމަތެއް\nJune 11, 2020 - 4:34 am\nޗައިނާގެ ވުހާން ސިޓީއިން ފުރަތަމަ ފެނުނު ނުރައްކާތެރި ކޯވިޑް 19 ވައިރަހުގެ ސަބަބުން މިއަދު މުޅި ދުނިޔެ މިވަނީ ބިރުވެރިކަމެއްގެ ތެރެއަށް ވެއްޓިފައެވެ. ކޯވިޑް 19 ޖެހިގެން ކޮންމެ ދުވަހަކު ދުނިޔޭގެ އެކި ހިސާބުތަކުން އެތައް ހާސް މީހުންނެއް ދަނީ މަރުވަމުންނެވެ. މި ބަލި ޖެހިގެން އެތައް ހާސް މީހުންނެއް ދަނީ ކޮންމެ ދުވަހަކު ފަރުވާ ހޯދަމުންނެވެ. ނުރައްކާތެރި ބަލި މަޑުކަމެއް ފެތުރެމުން ދާ މި ދަނޑިވަޅުގައި އަޅުގަނޑުމެންނަށް ދޭހަވާ އެއްކަމެއް ވެއެވެ. އެއީ ދުޅަހެޔޮ ސިއްހަތަކީ ގަދަކީރިތިވަންތަ އިލާހް އަހަރެމެން އިންސާނުންނަށް ދެއްވި ވަރަށް ބޮޑު ނިއުމަތެއް ކަމެވެ.\nދުނިޔޭގެ އެކި ހިސާބުތަކުގައި ކޮންމެ ދުވަހަކު އެކި ކަހަލަ ބަލިތައް ޖެހިގެން އެތައް ހާސް މީހުން މަރުވަމުން ދާއިރު، އަހަރެމެން ދުޅަހެޔޮ ސިއްހަތެއްގައި ހުރުމުގެ ނަސީބު ދެއްވި ކަމަށްޓަކައި ﷲ ތައާލާ އަށް ޝުކުރު ދަންނަވަން ޖެހޭނެއެވެ. ނުރައްކާތެރި ބަލިތަކުން އަހަރެމެން ރައްކާތެރިކޮށް ދުޅަހެޔޮ ސިއްހަތެއްގައި ހުރުމުގެ ނަސީބު އަހަރެމެންނަަށް ދެއްވުމުން، އެކަމުގެ ބޭނުން ހިފާ ހެޔޮ އަމަލު ކުރުމުގެ އިތުރަށް އަވަދިނެތި އުޅެން ޖެހެއެވެ.\nޝައްކެއްވެސްނެތެވެ. ދުޅަހެޔޮ ސިއްހަތަކީ އެކަލާނގެ އިންސާނާއަށް ދެއްވި އެންމެ ބޮޑު އެއް ނިއުމަތެވެ. އެހެންނަމަވެސް ހިތާމައަކީ، ބައެއް މީހުން އެކަން ނުދަނެ، ހަށިގަނޑަށް ގެއްލުންވާ އެކި ކަންކަން ކުރާތީއެވެ. ގަދަ ކީރިތިވަންތަ ﷲ ތައާލާ އަހަރެމެންނަށް ދުޅަހެޔޮ ސިއްހަތެއް މިންވަރު ކުރެއްވުމުން، އަހަރެމެން ސިނގްރޭޓް ފަދަ ހަށިގަނޑަށް ގެއްލުންވާ ތަކެތި ބޭނުން ކުރަންވީ އެއް ނޫނެވެ. އޭގެ ބަދަލުގައި އަމިއްލަ ސިއްހަތަށް ރަނގަަޅަށް ފަރުވާތެރިކަމާއިއެކު ބަލައި، އީމާންތެރިކަން އިތުރު ކުރަންވީއެވެ.\nދުޅަހެޔޮ ސިއްހަތަކީ މާތް ﷲ އަހަރެމެންނަށް ދީފައިވާ ނިއުމަތަކަށް ވާއިރު އަމިއްލަ ހަަށިގަނޑަށް ގެއްލުންދީ އަމިއްލައަށް މަރުވުމަށް މަސައްކަތް ކުރާނީ، ހަމަޔަގީނުންވެސް އެ ނިއުމަތަށް ޝުކުރުވެރި ނުވާ މީހުންނެވެ. ގަދަ ކީރިތިވަންތަ އިލާހް އަހަރެމެންނަށް ދުޅަހެޔޮ ސިއްހަތެއް މިންވަރު ކުރެއްވީ އެކަލާނގެއަށް އަޅުކަން ކޮށް ހެޔޮ އަމަލު ކުރުމުގައި ދެމި ތިބުމަށެވެ. އަހަރެމެން އަވަސްވެގަންނަންވީ ވަގުތު ފާއިތު ނުވަނީސް، އަހަރެމެންނަށް މާތް ﷲ ދެއްވި ދުޅަހެޔޮ ސިއްހަތުގެ ބޭނުން ރަނގަޅަށް ހިފައިގެން އެކަލާނގެ އެންގެވި މަގުން ހިނގާށެވެ.


June mahah inthihaabu faskurumah EC in edhijje | Jazeera\tޖޫން މަހަށް އިންތިޚާބު ފަސްކުރުމަށް އީސީއިން އެދިއްޖެ - Jazeera\nޖޫން މަހަށް އިންތިޚާބު ފަސްކުރުމަށް އީސީއިން އެދިއްޖެ\nމުޙައްމަދު އަފްޒަލް January 20, 2021 128 views0\nލޯކަލް ކައުންސިލްގެ އިންތިޚާބާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ އިންތިޚާބު އަންނަ ޖޫން މަހަށް ފަސްކުރުމަށް ސިޔާސީ ޕާޓީތަކުގެ އަރިހުން އިލެކްޝަންސް ކޮމިޝަނުން އެދިއްޖެއެވެ.\nއެގޮތަށް އެ ކޮމިޝަނުން އެދިފައިވަނީ މިއަދު ބޭއްވެވި އެޑްވައިޒަރީ ކޮމެޓީގެ ބައްދަލުވުމުގައެވެ.\nމި ބައްދަލުވުމުގައި ހެލްތު ޕްރޮޓެކްޝަން އޭޖެންސީއިން ހުށަހަޅާފައިވާ ޑްރާފްޓް ގައިޑްލައިނާއި ގުޅޭގޮތުން ހުރި ގިނަ ކަންބޮޑުވުންތަކެއް ސިޔާސީ ޕާޓީތަކުން ފާހަގަކޮށްފައިވެއެވެ. އެގޮތުން، އެކަށީގެންވާ ގޮތަކަށް ކެމްޕޭން ކުރުމުގެ ފުރުސަތު ނުލިބޭކަމަށް ސަރުކާރު ހިންގާ ކޯލިޝަނުގެ މައި ޕާޓީ އެމްޑީޕީއިން ފާހަގަކޮށްފައިވާއިރު، އެކަމަށް ޕީޕީއެމް-ޕީއެންސީ ކޯލިޝަނުންވެސް ވަނީ އެއްބަސްވެފައެވެ.\nއެ ޕާޓީ ތަކުން އެދިފައިވަނީ ދޮރުން ދޮރަށް ކެމްޕޭން ކުރުމުގެ ހުއްދަ ދިނުމަށެވެ. އެގޮތުން، ރައްކާތެރިކަމުގެ ފިޔަވަޅުތަކާއެކު، ގޭގައި ދިރިއުޅޭ ފަރާތްތަކުގެ ހުއްދަ ލިބިގެން ގެއަށް ވަނުމަކީ މައްސަލައަކަށް ވެގެން ނުވާނެކަމަށް އިދިކޮޅުންނާއި އެމްޑީޕީއިން ވެސް އެއްބަސްވެފައިވެއެވެ. މީގެއިތުރުންވެސް، ޕީޕީއެމްގެ ސެކްރެޓަރީ ޖެނެރަލް މުހައްމަދު ތޮލާލް ވިދާޅުވީ، މިހާރު ކެމްޕޭންކުރުމަށް ހަމަހަމަ ފުރުސަތުތައް ނެތްކަމަށެވެ.\nސަރުކާރު ހިންގާ ޕްރޮޖެކްޓް ތަކުގައި ދަތުރު ކުރުމުގެ ފުރުސަތު ކުންފުނި ތަކުގެ އިސްވެރިންނަށް ލިބޭއިރު، އެ ބޭފުޅުން ކަރަންޓީނު ވާންވެސް ނުޖެހޭކަން ތޮލާލް ފާހަގަކުރެއްވިއެވެ. އެހެންނަމަވެސް، ކެމްޕޭނަށް ދާ ފަރާތްތަކުން ކަރަންޓީނުގެ މުއްދަތު ފުރިހަމަ ކުރަން ޖެހުމަކީ އިންސާފެއް ނޫންކަމަށާއި، އޭގެ ސަބަބުން ބޮޑެތި ހަރަދުތަކެއްވެސް ހިނގާނެކަން ތޮލާލް ފާހަގަކުރެއްވިއެވެ.\nމިވާހަކަތަކަށް ރައްދު ދެއްވަމުން އެމްޑީޕީގެ ޕިޔުޓީ ޗެއަރޕަރސަން އަލީ ނިޔާޒް ވިދާޅުވީ، އެމްޑީޕީއިންވެސް ކެމްޕޭނު ކުރަމުން ނުދާކަމަށެވެ. އެހެންނަމަވެސް، ސަރުކާރުން ހިންގާ މަޝްރޫއުތަކުގައި ސަރުކާރުގެ ފަރާތުން ވަޑައިގަންނަވާ ބޭފުޅުން ރަށްރަށަށް ފޮނުވުން އެމްޑީޕީއަކަށް ނުހުއްޓުވޭނެކަމަށް އަލީ ނިޔާޒް ވިދާޅުވިއެވެ.\nމި ހުރިހާ ކަމަކަށް ރިއާޔަތް ކުރުމަށްފަހު އިލެކްޝަންސް ކޮމިޝަންގެ ރައީސް އަހްމަދު ޝަރީފް އެދިލެއްވީ އިންތިޚާބު އަންނަ ޖޫން މަހުގެ ނިޔަލަށް ފަސްކޮށްދިނުމަށެވެ. މިކަމާއި ގުޅިގެން "ޖަޒީރާ"އަށް މައުލޫމާތު ދެއްވަމުން ޝަރީފް ވިދާޅުވީ، ޕެންޑެމިކް ތެރޭގައި އިންތިޚާބު ބޭއްވުމަށް ވުރެ ރަނގަޅީ ނޯރމަލް ހާލަތުގައި އިންތިޚާބު ބޭއްވުނަ ކަމަށެވެ.\nމިއަދު ދިވެހިރާއްޖެއަށް ވެކްސިންގެ ފުރަތަމަ ޝިޕްމެންޓް ގެނެވިފައިވާއިރު، މިއީ ލިބުނު އިތުރު ފުރުސަތެއްގެ ގޮތުގައި ޝަރީފް ވަނީ ސިފަ ކުރައްވާފައެވެ. ވެކްސިނޭޝަން ޕްރޮގްރާމް ފެއްޓުމަށްފަހު އިންތިޚާބު ބާއްވާނަމަ ކެމްޕޭން ކުރުމަށްވެސް އެކަށީގެންވާ ހަމަހަމަ ފުރުސަތު ލިބޭނެކަމަށާއި މިހާރު ދިމާވެގެންއުޅޭ ފައިސާގެ ދަތިކަންވެސް ހައްލުވެގެން ދާނެކަމަށް ޝަރީފް ވިދާޅުވިއެވެ.\nއެހެންނަމަވެސް، އަލަށް ފާސްކުރުވުނު ޤާނޫނުގައި ވާ މުއްދަތުގެ ތެރޭގައި އިންތިޚާބު ބާއްވަން އީސީއިން ދެކޮޅު ނުހަދާ ކަމަށްވެސް ޝަރީފް ވިދާޅުވިއެވެ. ސިޔާސީ ޕާޓީތަކުގެ އިސްފަރާތްތަކުގެ އަރިހުން އިންތިޚާބު ލަސްކުރުމަށް އެދުނީ އެއީ އެންމެ ރަނގަޅު ގޮތްކަމަށް ފެންނާތީކަމަށް ޝަރީފް ވިދާޅުވިއެވެ.\nލޯކަލް ކައުންސިލް އިންތިހާބުގެ ހާއްސަ ޤާނޫނަށް ގެނެވުނު އިސްލާހާއެކުވެސް މެއި މަހުގެ9ވަނަ ދުވަހުގެ ކުރިން އިންތިހާބު ބާއްވަންޖެހެ އެވެ. ގާނޫނުގައި ބަޔާންކުރާ މުއްދަތުގައި އިންތިހާބު ނުބޭއްވޭނެ ހާލަތެއް މެދުވެރިވެއްޖެނަމަ، އެ ސަބަބާއެކު އޭގެ 30 ދުވަސްކުރިން ރައްޔިތުންގެ މަޖިލީހަށް އަންގަންޖެހޭނެއެވެ. މިހާރު އިންތިހާބު ބޭއްވުމަށް މަސައްކަތްކުރަމުން އަންނަނީ އޭޕްރީލް މަހުގެ3ވަނަ ދުވަހުއެވެ.